text:
被網友攻擊多日,杜如風周日依然帶住兩隻愛犬行百萬行,表示心情不受影響.
真面目
唔怕你話 最貴買 4萬蚊勞 平反港女臭朵 杜如風:同男友旅行都係 AA制!!
到底係大台不思進取一成不變,定係怕咗班慣性觀眾唔敢變?呢個問題嘅答案,隨住杜如風輯《流行首爾》開播終於浮面:唔係第一日以自 high癲喪 style做旅遊節目,杜如風做咗八年主持相安無事,一入主流免費電視就俾人圍插,你話係主持定觀眾問題?仲有呀,唔好乜都賴晒班師奶,大把上網留言人身攻擊的都係後生巴絲,又話唔睇大台嘅?
被插又肥又老兼世界級港女,杜如風終於反擊:「乜港女定義唔係攻心計使男人錢咩?但我冇一個男朋友係有錢人,我同男朋友旅行都係 AA制喎!」
香港人幾時變得蠻不講理,係又投訴唔係又投訴?食家名人主持旅遊節目狂嗌悶,翠如 BB又話高層偏心自己人,今次大台一心求變,搵嚟杜如風主持《流行首爾》,播得一集就瘋插求腰斬,其實由旅遊兼專欄作家,升格變旅遊節目主持;由大台收費台,做到上免費電視,杜如風的旅遊節目長做長有,越播越主流,都係因為其爆肚亂吹癲喪格人冇我有全港獨家.
自封垃圾婆
一夜之間臭名遠播,杜如風周一( 12日)接受本刊電話訪問,不失口硬兼玩得本性,似乎心情未受影響:「話我唔貴唔買絕對錯,我係垃圾婆就真,乜都買乜都儲,最鍾意捐窿捐罅買嘢, 5蚊件, 19蚊件都會尋寶.一世人買過最貴,都係隻四萬蚊勞力士俾我爹哋 70大壽.其實講真,我真係唔知港女嘅定義係乜,我一直以為港女係有好多攻心計啦,去勾住個男人啦,然之後就使啲男人錢啦,但係我啲男朋友冇一個係有錢人,我同男朋友去旅行都係 AA制!咁我啲錢又唔係天度跌落嚟,我做咗八年主持,寫書寫專欄又有接 job,又唔係靠父母又唔係靠男友,都係用我自己賺番嚟嘅錢,咁我諗都唔係好嚴重啩.啲網友評論已經超出節目製作,去到人生攻擊,我又冇乜嘢,一笑置之囉!」
潛力港女
杜如風算唔算港女有待深究,不過前大台小花岑潔儀就因為睇唔過眼喺微博發聲撐,暫時幫杜如風轉移視線,成為網友攻擊新目標,岑潔儀話:「我睇得好開!」


c: text/html

text:
今日又返威記產檢喇!點解又返威記?今日主要係照超聲波,呢個期係上次見醫生嗰陣俾嘅!
今日 9:30 去到威記,又去 4 號窗交低覆診紙,跟住又去磅重同量血壓,血壓正常,但係重量就好似有啲嚇人,狐媽媽今日上磅竟然俾 2 日前重咗 2 磅,1 日重 1 磅好似嚴重咗,要食番少啲先得!
磅完重量完血壓之後等叫名照超聲波,今日係由助產士負責照,同星期三嗰日見嗰位係同 1 個人,佢都認到狐媽媽;佢先問咗資料然後就上床照超聲波!
其實今次照超聲波主要係睇睇子宮肌瘤嘅情況,不過助產士都有照埋狐 BB;狐 BB 頭圍,肚圍同腿骨都啱週數,腿骨有 4.37cm!狐 BB 今日都算幾活躍,口仔不停郁,2 隻手仔又放上頭到,腳仔又不停咁踢!之後助產士就開始照個子宮肌瘤,唔知係咪狐 BB 大咗遮住咗個肌瘤,助產士搵咗好耐都搵唔到!之後助產士決定用陰超再照多次,睇吓搵唔搵到個肌瘤;結果都係搵唔到;而家都只可以當佢情況穩定,唔會影響到狐 BB !
照完超聲波,又出去等叫名見醫生!醫生首先講番上次照結構嘅報告,大致上無問題;佢見到今日都係照唔到個肌瘤,都係當佢情況穩定,所以暫時都唔使再安排照超聲波,等 36W 先照多次睇吓狐 BB 嘅情況再決定順產定開刀,另外亦都要等 36W 先決定有無需要俾個入院催生期!
狐媽媽之後問咗醫生 1,2 個關於睡姿問題,醫生話只要自己舒服就可以,唔需要特別向左瞓!另外尋日發現右腳腳掌水腫,之後休息咗一陣就消咗腫,所以今日問一問醫生,醫生話水腫係正常,仲話之後會連小腿都會腫,叫狐媽媽唔需要太擔心,醫生亦都叫狐媽媽游多啲水!最後醫生叫狐媽媽跟番助產士俾嘅期 21 號再返去覆診!今日成個產檢 11:45 完成!
狐媽媽重量:59.3kg
狐 BB 週數:25W4D

robotstxt: allowed

filter: keep


text:
上回講到我見到異像,見到個Single camp本booklet,個Camp三日兩夜咁話.
第一日,大家唔係青少年人,當然唔會一大清早仆入camp啦,呢呢路路之之佐佐,十一點幾十二點先入camp,Hea一輪分個靚組,分下房,食個晏,下晝頭炮當然就係玩破冰遊戲,比一班原本已經係教會認識左十幾年嘅弟兄姊妹再一次互相認識下,知道下佢地個名,幾時生日同埋做邊份工.我真好唔明,教會團契搞乜活動都好,無論查經,專題,唱詩,戶外活動都咁鍾意玩破冰遊戲,而佢地本來就識左十幾年,個個星期都見一兩次面.
雖然我真係好憎玩集體遊戲,但有時要出黎行走江湖應酬交際真係無辦法,儘量都會畀面參與下.但主辦單位會唔會認真咁考慮一下遊戲內容同設計,會唔會啱唔啱一大班人玩呢,對住一班人三十幾歲,返完五日 or 五日半工命都無左半條,仲要佢地大熱天時跑黎跑去玩D競技活動,歷奇遊戲,野外定向咁呀,然後成身臭汗坐係到分享,係唔係真係work呢,唔好係教會圖書館是但拎兩本團契書就抄個遊戲出黎好無!
例如,有個遊戲我真係嚮教會活動玩過好幾次,就將用你個人名,配一個動作,當有人叫你個名,同做你個動作時,你就要應機,做叫另一個名同做相關動作,射返出去,如此類推咁.背後目的,當然係最低限度令你記得人個名啦.問題係,如果係一個細組入面,覺得大家唔係咁熟,十個八個人咁玩就梗係得啦.當然,雖然我一直覺得,你想知人個名,只要你有基本社交技巧,行過去吹兩句水問下,大約分半鐘都問到返黎,不過寫文我就叻啫,集體遊戲呢D野,我識條鐵咩!
咁,大家估下我試過最多幾多人咁一齊玩,十個?唔係!二十個?都唔係!頂晒籠咪三十個?都唔係!係四十幾人呀!係四十幾人呀!係四十幾人呀!淨係每個人介紹自己同整個動作出黎,加埋中間有D扭扭擰擰果D,已經用左十幾廿分鐘!短時間要我記四十幾個人名同動作,咁其實係比我地互相認識,定考我地記憶力呢!如果有人得嘅話,可以咁短時間記得晒所有人D名同動作,去參加奧林匹克記憶力挑戰賽啦!贏左分分鐘仲有獎金添!最多咪記到本來就熟果幾個.由於太多人大家都真係記唔到丫嘛,咁個遊戲好自然玩兩野就斷,擾擾攘攘一輪就當玩完啦.咁我呢,係三十幾四十分鐘入面,就只係度左個動作,同講左自己個名一次,然後就企足咁耐,試問咁為咩呢,你比我玩遊戲定直情玩緊我呀!
夜晚就安排一個講座 or 查經,熱門經文會有:
「先尋求祂的國和祂的義,這些東西都要加給你們了.」
其實我真係好唔明,點解一個 so called 單身事工會用最後呢句,即係點呀,叫個弟兄對住個姊妹講:「呀Mary,我地拍左咁耐拖,我都慾火攻身喇,你嫁比我啦!」而個姊妹會覺得,呀,好浪漫呀,好感受到被愛,然後嫁左比佢,幸福快樂咁生活落去,咁呀!
之後大家年紀都唔細,當然就無辦法再好似後生,傾偈傾到半夜三更,夜晚沖個涼就訓啦,渠頭!


text:
2013年10月25日
今日全日落雨⋯唉⋯
09:33 第二日早餐,轉口味食太陽蛋
試吓湯粉,好清
食完早餐去碼頭,原本約咗11點出海,職員話大雨,要晏D先知幾點可以出海島,或者改天日出都得,咁唯有晏D睇吓會唔會好天再算
老公話嚟幾日都未游過水,所以要游水
11:10 游咗一陣開始大雨
之後重大雨
泳客喺橋底避雨,走咗好人,咁大雨,我哋都走咯
返房沖涼換衫,之後去大堂改天日出海島,預約做SPA,但今日Full,要晚黑10點先有位,梗係啦咁大雨,遊客都喺酒店休息,不過都照Book啦,做完返房就瞓
搞掂晒就返房⋯hea
所有生果離開沙巴都食晒,除咗二個番石榴,食咗一個,呢個唔記得拎走⋯⋯嗚嗚
12:30 仍然大雨,老公話晏D先出去,食D生果頂吓肚先
紅肉番石榴,第一次食
13:50 煙灰缸都要整個酒店標誌
雨細咗D,去酒店精品店,周圍行吓,老公睇酒店地圖,話酒店做SPA個位好似好靚,夜晚做有D嘥,咁又係,再去大堂改,就決定天日去完島就去做SPA
14:30 落雨冇人游泳池
原本海天一色
15:11 坐的士去 Wisma Merdeka,老公話出親市區,我哋都係去呢度,哈哈⋯係喎,因為方便嘛,不過今日係因為去食蝦麵
15:39 噖日食唔到,今日又唔開⋯唔係化⋯⋯有個香港男人見我食閉門羹,就話呢幾日休息,張紙貼咗出嚟,貼咗出嚟?行埋去睇⋯⋯
真係貼咗出嚟,點解點解⋯噖日睇唔到㗎,唉⋯好低能,不過唔緊要,重有好多嘢食
行去加雅街搵食
16:00見到馮業,食Kaya多士,第一晚撞到幾個香港人話幾好食,多士好脆,但老公鍾意Kaya麵包多D,話好軟喎,我就鍾意食多士,咖啡唔錯,美祿就諗住試吓,因為網上話沙巴晚好飲,呢餐RM11.40
坐得都幾舒服,加上落雨,涼涼哋,坐近門口都唔錯,老闆見當時唔係太多客,就同我哋吹水,佢講廣東話,好熱情
16:35食完唔夠半個鐘,又食下一餐--新記肉骨茶
肉骨茶,黃酒蝦,豬尾
黃酒蝦-得5隻蝦,味道OK,但好唔抵食
肉骨茶,老公話同佢喺新加坡唔同
豬尾幾好味,雖然望落有D肥膏,但食落唔肥,肉又唔會過"林"
肉骨茶都係撈飯食好D,如果唔係就重口味,呢餐RM43
食飽就去 Suria Sabah,呢個商場新淨好多,不過都係冇乜啱睇
17:29 商場 Food Court 望出去
國民餐廳,聽講魚蛋麵好食,雖然網上話另一間重好,而呢間分店麻麻,但都想試吓食,不過冇開
Suria Sabah 商場都係冇乜啱買,見到文
具幾抵,買咗少少
呢間超市比其他,又大又整齊
就係呢間 City Grocer
大約6點半離開 Suria Sabah,去雙天食晚餐,行行吓好大雨,去 KK Plaza 避雨,又去咗噖日間超市買手信
未夠7點半到雙天,幾間店都係雙天最多人,睇吓食咩海鮮先
嘩⋯RM80一隻
都係食平D,食呢個RM70一隻,返到香港比阿媽話Cheap,梗係食最大啦,都話我係Cheap精咯
老闆介紹食蘇眉,蘇眉⋯好貴喎,食斑得啦,原來蘇鼠香港都好少見,媽咪話佢都係食過一次
原本老公話食大蟹,但見到RM15 有時5隻蟹,即刻Cheap精上身,就食呢個啦,實在太平
呢張等食時影,頭先好多人㗎,不過當然冇大茄來咁多人啦
19:53 開餐
豉油皇蝦
睇吓比例
呢個比例再清楚D⋯hehe,好食,比大茄來個奶油蝦,呢個啱我口味得多
白胡椒蟹,比大茄來甘香蟹好食,因為唔會蓋晒D蟹嘅鮮味,大茄來都係RM15一碟,但雙天有5隻,大茄來得2隻,雖然大茄來可能大隻D,但都抵啦,同碟菜一樣價錢,真係好抵食,又好味
蘇鼠RM50,雖然媽咪話蘇鼠少有,但蒸過火,之前蝦蟹太搶味,魚就變得普通
幾隻蟹加埋其中部份膏,都好多膏
重有生果送
呢餐RM165,好滿足
雖然網上話大茄來比雙天平,但食咗呢2間後,我哋都鍾意雙天,2餐價錢差唔多,雖然大茄來就食多幾款海鮮,但都唔係貴價海鮮,而且細細碟,可能我哋2個人啦,食蝦2個人就2隻,落單時太急,人哋想食多D㗎嘛
重有想食胡椒蟹,話唔係招牌菜,最好食甘香蟹,蝦就冇豉油皇蝦,要食奶油蝦,想食魚又話你應該食唔晒,雙天豉油皇蝦,胡椒蟹都好味道,上菜係正常時間,唔會好似大茄來快到好似整定晒咁,食都食唔切
返房前又望吓D燕子
今日買嘅手信,班蘭蛋糕天日出島食
食D生果幫助消化


text:
十一月八日 天陰陰 轉冷
十四個月至十五個月閒記
是日精選照片 諾兒十四個月
福祿壽台柱終於有gathering喇
呢個聚會真係一個纏綿嘅聚會
點唔得閒都要出嚟呀 哈哈 冇辦法啦 太啱傾 太好玩喇
mami肉麻d講句 寫blog最開心識到佢地兩隻野 仔皇媽同小喬媽
仲有係佢地兩個honey 都好鬼啱傾 好鬼爽
我地三pair無論老婆對老婆 bb對bb 老公對老公都可以好多野傾呀
今次我地揀左沙田嘅shxxxx pizza落腳 好好味 但服務真係唔多好
一早同titi扮靚靚 就出去食lunch 初初諗住同嫲嫲食 但佢忙緊 呵呵
我地唯有去mega box食啦 順便買去日本嘅野
去到先知今年megabox嘅christmas blessing用winnie pooh pooh呀
好靚呀 仲有titi最愛嘅虎虎 佢一見到就衝過去 : 虎虎
試左RisX嘅便當餐 好好味 好值得推介 40蚊有沙冰 生果 飯 同小食
樣樣都細細份 食晒都唔覺好飽呀 下次再嚟幫襯
今日megabox冇咩人行 好舒服呀 又多野買 happy~
Titi仲玩扭旦呢
由於小喬媽同佢 honey未出到嚟 接埋仔皇媽仲有時間
於是我地就入左大埔海濱公園玩bubble 小喬媽 下次一定同小喬再玩!!!
兩個小朋友玩得真開心 mami用新相機同佢地影靚靚兼試機
Titi's album
部新相機用超級好嘅價錢買架 用上嚟都唔錯
豬9同佢都係mami嘅寶貝 心肝寶貝 ^^
兩部各有特色 各有各靚 但當然單反機係靚d嘅
ti爸以後負責較光 我就負責影 哈哈 good fit~!!!
玩到咁上下 好開心呀 兩個小朋友識行一齊玩係唔同d
但titi唔該你唔好成日打人個頭呀 咁霸王架咩?
mami唔想你變霸王女呢 behave urself plz!!!
出返去攞車 oh xxyz!~~xscyyyzzz阿叔做咩抄我牌呀!!!!!!
附近冇停車場 冇街錶 唔阻街 咁多人泊 做咩要抄啫
咁大個公園唔比人揸車嚟玩咩 附近又冇泊車設施 ... 一連串咒罵
320蚊夠我買對ZarX boot比titi呀 唉 hurt爆.... 心情煩燥
titi喺咁叫bababa mami大聲話左佢幾句 之後個囡就嬲左我喇
見到小喬咯 仲有仔皇爸爸 小喬媽有餅餅呀
個個都衝過去 titi遠遠觀察冇即刻過去 囡呀囡
你唔通驚小喬媽係祈福黨咩 過去啦 執輸喇...
個衰囡觀察左一陣 終於慢慢過去 一句謝謝先敢攞
好快就天黑喇 再嚟一張福祿壽合照
mami好難明白titi嘅性格 一時對住陌生人好熱情
見過幾次嘅人 就反而好慢熱 anyway有得佢自然發展啦
始終每個bb成長 性格都唔同 再睇定d先教
依家最起碼要比佢有自信心 比到肯定佢就好夠喇
食完pizza 要下次見喇 各散東西前已plan好下次去邊
我地嘅聖誕party 一定好好玩呢!!! 期待啊
仔皇小喬 ee諗諗下 你地份手信不如做埋聖誕禮物啦 慳返筆嘛 ^^
titi喺婆婆度過夜 因為聽朝一早去馬鞍山搵老友桐桐同澄澄呢


text:
星期六
星期一
(杜拜)(人造熱帶雨林酒店 2018年登場)
杜拜今次用23億港元打造呢個全球首間設有熱帶雨林嘅酒店,酒店名為Rosemont Hotel and Residences,坐落喺杜拜市中心嘅特科姆區,佔地7000平方呎,兩棟共53層樓高嘅大廈,底部5層高嘅平台係種滿人造樹木嘅熱帶雨林,而上面嘅47層高就係屬於酒店大廈,提供448間酒店客房同埋280間長期住宿嘅酒店式公寓.熱帶雨林究竟點樣運行?我諗好多人都會好好奇.呢個高科技技術就係熱帶雨林四圍都有感應系統,一有人經過就會落雨粉,當然體貼嘅酒店係唔會令你真係整濕嘅,只係有落雨嘅感覺,而啲水就會蓄起再蒸發循環,令到整個環境都好潮濕,好似身處於熱帶雨林一樣!酒店為咗畀客人一系列嘅享受,仲喺熱帶雨林入面起咗個人工海灘,平台仲有兒童冒險園地,彈床公園,保齡球館同空中無邊際泳池等等.
星期二
(杜拜)(酒店豪擲23億 內建熱帶雨林)
杜拜豪華就人所共知,當中嘅世界級酒店設施可謂冠絕全球,例如超巨型水上樂園,特大泳池等等.不過凡此種種都未去到要人啞口無言嘅 Level,但由希爾頓集團旗下嘅 Rosemont Hotel & Residences 就將會喺2018年落成,而當中最大賣點就係會有一個人造嘅熱帶雨林!係人都知杜拜其實係沙漠,長年欠缺降雨,莫講話雨林,連落場普通雨可能一年都係得幾次.呢間酒店將動用近23億港元建造,由2楝47層高嘅大樓組成,當中嘅人造熱帶雨林會起喺溫室之中,有近75,000平方呎大,有齊多樣熱帶植物包括樹木,藤蔓,灌木等,而長期開放降雨模式,務求令人如置身真實雨林之中.而酒店內仲會有一個巨大水族館,飼養鯊魚同鯨魚!另外據公布仲會有人造沙灘同空中泳池.酒店會有450間客房,主題都會圍繞熱帶雨林.其實杜拜真係好想感受落雨,所以之前都有報道過杜拜目前正準備興建人造山,務求改變生態環境,造成自然降雨.果然,有錢就係任性!
星期日
(杜拜)(沙漠中興建人工運河城 2023年啟用)
有錢就係任性,要數杜拜任性事真係要講3日3夜,繼之前嘅空中之城,人造山之後,又推新計劃!呢個將會近20億港元興建嘅水上城市,將喺2023年啟用!係人都知杜拜其實係一個沙漠,長期乾燥,缺乏雨水,有見及此,杜拜希望將自己變成一個水上城市,興建一條人工大運河,並喺上面設置住宅大樓,商業區,餐廳,公園等,交通則會用快艇或小船接駁,猶如一個威尼斯!整個運河區約8公頃之大,單係商店都會有超過100間,酒店方面,依家已知有多間國際豪華酒店有興趣,包括棕櫚島上嘅 Jumeirah 等.運河城仲會同杜拜嘅鹽湖相接駁.今次項目主要為咗吸引遊客,因為杜拜雖然豪華,但始終天然環境不及其他城市,遊客都有少少略嫌辛苦,今次呢個運河城,就標榜餐廳,酒店都有一流絕景,加上城內大量公園,博物館等配套,可以話係世界上絕無僅有嘅運河城市體驗.大灑千金嘅社拜預計未來幾年可以將遊客人數增加至每年2千萬人次,比2012年足足升1倍!果然,有錢,真係無嘢難得到杜拜!
(杜拜)(人工島漂浮海馬 豪華水中別墅)
阿聯猶嘅杜拜,擁有全世界最大嘅人工島.其中以模擬地球板圖而堆砌嘅「世界」(The World)人工島,最近喺「歐洲心臟」(the Heart of Europe)就有新搞作,將會喺附近海面設置漂浮別墅,改名做「漂浮海馬」(Floating Seahorse).真係一半別墅浮喺水面,一半就浸喺水底,透明玻璃望住水底世界,唔小心會以為自己係條美人魚.靈感嚟自馬爾代夫水上屋嘅漂浮海馬,主要分三層,底層就喺水底,有主臥室同浴室,都係落地透明玻璃設計,浴室有浴缸,令住客無論攤喺雙人大床,定浸喺泡泡浴當中,都能投入人魚世界.中層係甲板,浮喺水平面,客廳,飯廳,廚房都有齊,外部有延伸甲板,中間仲有個休憩繩網,唔使濕身,都可以同大海玩遊戲.上層就有一個大浴缸,大家浸住冷暖水,吹下水,寫意呀呢?每棟漂浮海馬造價$220萬英鎊 (約$2488萬港幣),目標2018年起好131棟,但最先第一期,最快今年秋天就開放.漂浮海馬係歐洲心臟嘅其中一項發展,目標係將總面積600萬平方尺嘅島嶼 (包括︰歐洲,摩納哥,德國,瑞典,瑞士同聖彼德堡),發展成迷人嘅度假勝地,計劃會有白色沙灘,淺潟湖,熱帶花園,豪華酒店,度假村,酒吧,餐廳,商店等等.
(杜拜)(世界最高泳池 50層樓堅離地)
杜拜,一個有錢就是任性嘅國度,乜嘢最高最大最浮誇嘅世界紀錄式酒店咩都有.今次又破咗新紀錄,人工棕櫚島上嘅52層高「棕櫚塔」預計於2018年落成,率先開放嘅低層購物中心,將會有360間商鋪,12間餐廳,一間12個放映院嘅戲院同一間醫療中心.五星級瑞吉酒店 (St Regis) 亦將進駐大樓高層,第51層會係一間餐廳,最頂第52層係公共天台,開放俾大家欣賞靚景.當中最有睇頭就肯定係第50層,四面透明玻璃建造嘅世界最高游泳,離地700英呎,可以360度望晒世界最大人工島嘅棕櫚島景觀.如果畏高,都咪話唔驚呀!但可以喺一望無際嘅天空游水,值得到此一「游」.酒店隔離就係棕櫚島單軌列車同阿聯猶鐵路系統,連接包括亞特蘭提斯酒店 (Atlantis Hotel) 在內嘅110萬平方公尺 (約10萬平方米) 嘅休閒綠洲 Al Ittihad Park.
星期二
(阿聯酋 杜拜)(全球最高杜拜哈里法塔睇日出)
每半小時要成$263,唔好去搶?
不過喺咁高嘅地方睇日出,真係與別不同.
日出大家都睇得多,有無試過喺全球最高嘅杜拜哈里法塔睇呢?最近哈里法塔宣佈喺逢星期五,六提早喺6點半開放,俾旅客喺124層高睇日出!你可以透過落地玻璃360度盡情欣賞呢個高空景致,除咗可以用佢特殊嘅望遠鏡睇當下景色外,仲可以睇返之前同一個位置錄低咗嘅景色,俾你做個比較.不過呢個特別新設嘅時段只限半個鐘一節,成人票價為 AED125 (約港幣$263),4到12歲小童票價為 AED95 (約港幣$200),都唔算平.如果嫌唔夠時間睇景,可以考慮買125樓加148樓嘅套票,可以露天喺555米高之顛欣賞整個杜拜,或者去 Lounge 飲番杯嘢,感受高人一等嘅氣派,而125樓嘅 A Falcon’s Eye 仲可以俾你用飛鳥嘅角度睇杜拜,認真特別.呢個套票就無時間限制,由朝早睇到夜晚6點鐘都得,大小同價,每位AED500 (約港幣$1,055),計落似乎仲抵玩喎.
俯瞰整個杜拜其實唔難吖,但你有冇畏高先?
再一次證明有錢雖然唔係萬能,但可以好任性囉.
星期六
(建築設計)(心形島嶼無敵海景 杜拜豪華水上屋酒店)
由世界各地超過200位專家合力打造嘅心形嘅聖彼得堡島,預計喺2016年10月
就正式開幕,更誇張嘅係可以喺人工島上製雨同落雪添,真係唔到你唔服.
錢唔係萬能,但有錢嘅話真係可以好任性,你睇杜拜就係最佳例子啦.杜拜世界島計劃之中,最新公佈嘅就係心形島嶼「聖彼得堡」將會有一間提供109間房嘅豪華酒店,以及90間漂浮屋seahorses.每間水上屋重188噸,分別有水底,水平面同2樓一共3層,主人房同沖涼房都喺水底個層,所以真係同一眾海洋生物陪住你訓,唔知會唔會「暈地浪」呢?示範單位預計喺下個月就會推出俾人參觀同出售,每間盛惠100萬英磅,有潛水功能同3層設計都係1,200萬港紙,其實真係平喎,你諗下呢個數係香港可以買到幾大地方?喂好似有得諗下喎.
Seahorses分為上中下3層,想喺上層眺望風景得,睇海底景又得,得咗.
水平面呢層重有落地玻璃同平台,攤喺到曬番夠1日或者燒野食都冇問題.
雖然未知酒店房價,但房內座擁無敵海景,三千蚊一晚應該走唔甩.
星期一
(阿聯酋 杜拜)(全球最長室內滑雪道 Meydan One)
杜拜熱辣辣,45度都係等閒事,咁如果班有錢人想滑雪點算?之前都有室內滑雪場喇,但唔夠長喎.於是,嚟緊就會起一條全長1.2公里嘅滑雪道,比起依家最長嘅德國室內滑雪場長兩倍!而呢個滑雪場連埋嘅「Meydan One」,仲有全球最高嘅360度觀景台(711米),仲有全球最高嘅餐廳(675米),最大嘅音樂噴泉(長420米),全個設施造價高達86億美元,諗住趕起2020年萬國博覽會舉行前完工,健次,一齊嚟玩啦.
訂閱: 文章 (Atom)


text:
25-03-2013
趁阿Ti未上小學 一定要去多一次長途旅行
上左小學 通常假期後都係exam或者test
加上假期前後者係最緊張嘅時間 唔可以請假
所以如果計長假 就淨返暑假咯
但有d地方暑假七八月真係唔會去 太熱喇
所以幾個地方揀 決定去左美國先
因為暑假去好熱 依家去嘅天氣係最好啦 !
又要搞簽證 又要諗點玩法 費時行寃枉路嘛
之後仲有度機票呢? 酒店呢? 呢d要愈早訂先愈抵!
好似今次咁 睇哂所有野 我地決定跟團再stay behind
因為張機票都同個團差唔多價錢 未計酒店同樂園門票呢?
所以定跟團再留美著數d !
清楚方向就要將簽證弄到手 哈哈
以Tima既工作效率 好快就完成樣工作lu 十年證冇問題
2012年既聖誔開始籌備2013年復活節美國之旅了!
終於黎到3月25日喇 登上信用咭公司安排既機場轎車
一連十三日既美國西岸之旅正式開始 yeah!
其實呢次能夠如期出發 真係滿滿感恩
事關阿Ti出發前兩星期仲住一晚醫院 嚇得我地全家屎屎下
估唔到佢康復得好快 我地可以如期進行親子十三天遊lu
一如既往 遊記呢一part就交比談Ti Ti喇!
ok...
Hello! 上次同大家玩完泰國 今次帶大家去遠d
去美國既西岸! 之前daddy mami比我揀澳洲定美國
我諗都冇諗就揀左美國喇 因為有好多樂園嘛
今次mami幫我安排左轎車坐 等大家都舒舒服服到機場
6:30既order 我地7:15就到機場喇
Don Don同埋我出發呀 呢次旅程陪足我全程 仲帶多幾隻新Don返去
集合時間係八點
我地早到左呀
唔緊要啦 早到就周圍行下影下相先
我戴晒超咁係唔係好chok呢?
寄艙喇 兩個廿九吋喼 我地喺L.A見咯
我地全家又出發喇
希望今次玩得開開心心啦
我今次唔會大意 會好好睇實don don架喇
爭d唔記得講 今次我地係一行5人架
同行仲有我最鐘意嘅Thomas哥哥同Carrie姐姐
開心死我喇!
入閘喇 Bye Bye 香港
坐無人駕駛到Gate 70
嘻嘻 個水牌去東京嘅?
係呀 我地stay 東京個零鐘先飛L.A
個個都話佢最興delay 希望出發嗰轉唔好delay啦
冇delay呀 走喇 走喇
美國 我同妳愈嚟愈近咯
我幾快? 幾快就訓左覺 ...
Don Don : 下? 媽媽 咁快就訓著 淨返我一個 ?
飛機餐多數同我冇緣....
我一上機就訓覺架喇


text:
今日同joejoe一齊請假, 可以一齊周圍去行下. 呢次去港島區既上環, 中環及北角, 雖然去既地方唔太多, 但覺得自由自在周圍行, 感覺好舒服
首先係九灣城坐渡海小輪過海先, 唔係好多人搭船, 超正
終於出發啦, 先同joejoe影返張合照先
終於到左北角碼頭, 見到架好特別既遊船
到左北角之後, 見到間全部都係播粵曲既戲院...
仲要試下有出名既北角雞蛋仔, 見到店舖貼滿明星相已知
終於買到啦, 要同雞蛋仔影下相先, 呢張相唔錯, perfect!!
都影下joejoe及雞蛋仔先, 睇佢幾大食, 但個樣都幾可愛
食完雞蛋仔之後, 又比我哋等到酒樓既下午茶時間. 見到價錢都幾抵, 岩哂我哋兩個慳錢既人
酒樓個名都好似幾架勢咁, 仲有各飲茶優惠
間酒樓真係好靚, 全部都係豪華裝修
連等侯區都好靚, 成張梳化比你坐
酒樓不但靚, 而且食物也好味. 呢個羅白榚雖然只係七元, 但好多羅白絲, 好軟及好味
呢個拍瓜海折都唔錯, D瓜好爽, 少少spicy, 好醒胃
呢個素腸粉真係好滑, 直頭會"線", 超好味!!
牛肉都算ok, 不過不失
飲完茶就坐一陣. 今日天氣太熱, 果度好夠冷氣, 一於再坐多陣. 間酒樓都算大, 但人唔太多, 好在冇趕客既情況, 可以慢慢坐. 坐完之後再搭地鐵到第一站: 西港城
香港果然好細, 連巴士及叮叮都一齊行
終於到左西港城, 外表建築好靚啊!!
既然咁靚, 就影返張相先, 都算唔錯啦~
joejoe呢張都算ok吧!? 構圖果然要努力!!
入到西港城內既大堂, 見到好多外國人影相呢!!
大堂附近既電話亭及胡桃夾子既擺設
西港城既小型模型擺設, 本來三樓既宴會廳因有人擺酒而唔可以影相
仲有好靚既樓梯, 聽講好多人影結婚相都係度影相
從二樓影到大堂, 可以見面特別既彩色玻璃窗
靚靚既一間花店
好羨慕可以開到間時裝店, 如果都可以開到間就好
本來想搵永利街, 但始終都係唔知係邊, 最後去左一個叫做"香港醫學博物館"既地方, 但呢個地方要行上山, 天氣咁熱, 真係好想死. 但見到果度都幾靚, 咩都值得啦!!
外觀真係好靚啊, 即使入場費要十元, 五點就關門(我哋去到已經四點幾), 都要入去睇下
哇!! 有人解剖啊!! 原來只係模型, 講述研究鼠疫既疫苗
其他疫苗既資料及實驗室擺設
仲有古色古香港既紅木傢俱任我哋兩個坐(因只有我哋二人去參觀)
仲有介紹中醫既房間
幫隻牛打針!? 都只係模型, 不過真係見到既話都幾驚
joejoe睇牙啦, 不過見到開心多過痛苦
行左一個鐘都冇就關館, 講真真係認識到好多知識, 甚至係生bb既過程, 睇黎真係幾驚險, 同埋自己都覺得幾恐怖, 睇黎都係遲d先算啦....之後到上環附近行下, 見到好多特色既店舖及酒店, 真係要影底佢地先~
咁靚既外牆, 其實係一間餐廳, 好想影入面, 但老闆係度, 唔好意思影
如果中左六合彩, 一定會整呢間fashion workshop, 見到入面有個靚女鬼妹
係一間酒吧, 入面既裝修好華麗, 仲有好多外國人
咁靚既地方, 係一間酒店, 如果可以坐係度影相, 超正!!
茶餐廳見得多, 咁架勢既茶餐廳都係第一次見
我哋由上環行去中環, 途中見到個靚廣場, 又到附近坐下
廣場既樓梯都幾靚, 好有歐陸味道
同joejoe再影張合照先, 應該話加埋雞雞袋先岩
終於去到SOHO區附近, 途中望到呢座大樓, 都幾靚
呢度環境唔錯, 等joejoe及我影下相, 留為紀念都好
到左soho區, 到處都係裝修豪華酒吧, 仲有好多外國人
遊覽完中環以後, 我同joejoe再搭電車到北角食晚飯, 搭到總站都冇人
連雞雞都覺得悶, 出黎影相先
最後由雞雞介紹我哋食晚餐既餐廳, 就係專門食焗野既新森林焗之專門店
我哋二人既餐湯, 我果個其實係cream湯, 唔知點解係綠色
我哋二人既飲品, 我既係熱朱古力, joejoe係凍奶茶
馬拉盞炒青口, 不太鍾意青口既我, 都食左兩隻
仲有呢個煙牛肉焗天使麵, 都幾好味, 唔太肥膩
仲有同場加映既疊疊雞, 加埋碟送都幾可愛
呢個煙牛肉烤餅超級好味, 個烤餅真係好脆, 個汁都好好味
唔知係咪真係呢個食法啦, 先擺烤餅係底, 之後再擺牛肉及塗上醬, 完成
食完飯之後齊齊去搭巴士, 又可以同joejoe一齊搭車呢!! 上到車之後, 先記得我係堂上同coby織既一塊布, 一於拎佢出黎影相先
好like呢張相, 影到好似架妹一樣呢!!
變左架妹既秘密, 可能係呢個眼妝, 化左好耐啊, 大成功^^
kumi's new life
2011年5月6日 星期五
港島區自由行
今日同joejoe一齊請假, 可以一齊周圍去行下. 呢次去港島區既上環, 中環及北角, 雖然去既地方唔太多, 但覺得自由自在周圍行, 感覺好舒服


text:
Jul 10, 2016 (Sunday)
Jayden 6y2m4w
Jaylen 1y2m4w
今日,表姨帶咗Jayden同粒粒去迪士尼食自助餐.
返到嚟屋企6點幾.
返嚟之後,
我就帶咗Jayden同埋粒粒去影畢業袍相,
哈哈,係咪應該叫畢業相啊?
聽日要還返件畢業袍俾學校啦,
所以襯今日天氣好,就同Jayden影多幾張相.
昨晚,閃電好恐怖呀!
個氫氣球係之前2星期買架,靚唔靚呀?
(起碼貴過行年宵見到嗰d)
不過算啦,幼稚園畢業一生人一次,
有個波影相會靚啲嘛.
激鬼死,叫Jayden拎好少少個波俾我影相,
佢都要扭計都話唔影.
喂!大佬呀!聽日要問返件畢業袍俾學校啦,
影多幾張都得啦!
嘻嘻,其實我有少少想買咗件畢業袍.
Jayden隻手揸住個襟章靚唔靚呀?
係之前有位家長朋友幫我地安排整㗎 ,
我冇記錯嘅話好似係$90一個,
因為Jayden有四件校服架嘛,四件都唔同色,
所以我連埋件畢業袍,一共整咗5個.
$90一個襟章,算唔算貴呢?
我覺得OK啦,
話晒都係人手造,又做得咁似,我覺得都抵俾嘅!
Jayden拎住嬰幼班嗰件返學嘅袍仔影相,
感覺好特別,
不經不覺,Jayden已經長大咗咁多,
仲記得佢第一次著嘅時候,
見袍係到佢膝頭哥架!
轉眼間,件袍已經變細咗!
Jayden唔肯影相,
咁點算呢?梗係出絕招啦!
我話帶佢去乜乜樂園"不"寶石囉,
一聽到寶石,即刻合作晒啦!
寶石一出,Jayden即笑啦!
所以今日d相都0k滿意嘅!
算係咁啦,好多相都係自然笑,而唔係就咁e起棚牙笑.
(自我滿足,沾沾自喜中)
近排Blog全部都係關於Jayden .
粒粒一篇都冇,無辦法啦,
因為近排有太多關於Jaylen嘅嘢想講吖嘛!


text:
方淞嬡,僑光科技大學「方淞嬡我愛你」駭客入侵?宣傳的新花招?
方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 方淞嬡 僑光科技大學「方淞嬡我愛你」 James Audubon


text:
15/11/2008(星期六) 天晴 香港 → 胡志明市
每次出門旅行都係落大雨,從未試過好似今次咁好天,真係有啲不詳預兆.
香港機場已經有晒聖誕裝飾啦!
大會指定時間兩點集合,但我諗住早啲去到見到領隊可以早啲寄咗啲行李可以去Terminal 2 嗰邊食吓晏仔,所以1 點半已經到咗,點知個領隊成1點9先到重要慢慢搞啲登機證,最後得返半個鐘比我哋,咁唯有去大家樂,又多人啲嘢又貴又唔好食,四個下午茶餐食咗百幾蚊呀!搶錢呀!
三點三再集合攞返晒所有證件入閘,但從領隊短短十多分鐘簡介就已經提咗六,七次叫我哋唔好出夜街,因為有電單車黨好危險,所以七點後就留喺酒店唔好出去嘞!好彩我睇過吓越南啲資料,如果唔係真係會比佢嚇親呀!
好嘞!解散後我哋一行七人浩浩蕩蕩咁過關嘞!
今次成員有:
Peter仔(我老豆) ,B女媽咪,阿妺(B女家姐即係我姨媽) ,表妹,我肥家姐同埋同我去過京都大阪嘅大笨蛋(即係我細妹呀!)
B女同阿妹一入到免稅店就好開心,四周圍睇嘢同入貨,而我又大意,將最後召集嘅時間當成可以上機嘅時間,所以搞到人哋喊晒咪我哋先跑到閘口登機,跟團同自由行真係差好遠,個腦完全放底咗!成個人都鬆懈晒!
去越南只係兩個幾鐘機,坐吓食吓飛機餐就話咁快到咗胡志明市嘅上空啦!
到達時已經係當地時間六點幾啦!
由於哩個機場係舊年先啟用,所以好新,感覺並唔係咁落後
攞晒行李就上旅遊巴嘞!成團得十六人所以都坐得好鬆動呀!
導遊自我介紹一番後就先幫我哋唱錢,咁我哋就係咁意唱住百六萬使住先啦!哈…哈…! (其實即係HK$800.00咋!)
今日第一個又係最後一個行程就係食晚飯 - 越南河粉
有好多不同嘅香料比你自己落
我要生牛肉河,但啲牛肉實在太啃o趙唔到,但個湯就好清甜囉!
食飽飽就返酒店,我哋今晚住八達酒店(Bat Dat Hotel),係哩幾日最好一間,跟住會越住越差.
大堂
房間都幾大同啲設備都幾齊全啊!
因為真係好早,所以我哋都落街行咗陣,其實只要唔好帶啲大袋同埋自己小心啲!都唔係講到咁恐怖啫!返而過馬路就真係好考人嘞!佢哋好似大陸咁好多電單,當你過馬路時佢哋不斷喺你身邊穿插,真係每行一步都驚心動魄,但當過晒條馬路時竟然重可以安然無恙咁企返喺到就好有成功感嘞!
其實酒店附近都冇咩特別嘢行,哩間餐廳導遊話好出名食燒乳豬喎!啲乳豬全部即叫即燒.
行咗大半個鐘就去酒店街尾嘅檔口買咗個法包試食嘞!嘩!好好味呀!
酒店對面有間便利店都算方便啊!
食埋杯乳酪就沖涼瞓覺嘞!都只不過係十點到咋!
土多啤利乳酪 - VND3,600 = HKD1.80


text:
店子設計非常簡約,白枱白櫈予人光潔明亮,門口大大個紅底白字招牌,甚為搶眼.全店主要都喺啲活動二人枱,可以互相拼合,我就最鍾意門口介紹Lassana Toast個易拉架,寫住「歡迎拍照」,你啲嘢掂嘅,唔會怕被人抄,好食嘅又自然被人放上網推介,好過嘥錢賣廣告啦!
整體賣相不俗,三文治伴有雜菜沙律同烚蛋,而沙律菜新鮮度十足,亦食得出加咗少少油醋撈過.份三文治唔喺就咁用上普通方包,包邊香脆帶點柔韌,而包心添加咗點黠香草,主材料嘅牛油果雞肉沙律非常足料,不過牛油果偏少,雞肉就好多,配上酸香嘅沙律醬,真喺幾正.而配菜仲加入埋青瓜,蕃茄,洋蔥,製作用心嘅一份三文治.
加咗墨魚汁所做成嘅法包,除外觀好「墨汁」之外,味道又未至於啖啖墨魚味咁,不過入口鹹鹹哋,個包身又挺香脆.同樣加有青瓜,蕃茄……等配料,配合埋鹹鮮嘅煙三文,入口味道富層次.
店中好似無單售餐湯嘅選擇,所以無單價比大家參考,而是日餐湯有南瓜湯及野菌湯,小弟揀咗前者.南瓜湯色澤深橙,滔一羹仲見到絲絲南瓜蓉,南瓜味非常突出,味道帶甜,足見落足料,不過口感較粗,撞多少少忌廉相信效果會再好啲!
飲品有唔少類別,以咖啡最多選擇,晌近期一本飲食雜誌得知,原來店主之一喺大賽中冠軍級人馬,除經驗豐富之外,更有唔少專業資格,據講店中咖啡全部自家晌工場炒豆,烘焙,依個已經喺一個亮點啦!除咖啡以外,仲有花茶,朱古力,仲有幾款沙冰,大熱天時就啱晒啦.鮮奶咖啡喺小弟偏好,所以今晚都喺揀佢,既然老細對咖啡有要求,自不然都要求店員沖出最好嘅咖啡奉客,拉花細膩晌賣相先拔頭籌,飲落奶泡好豐厚,如絲柔滑,而以據店員講,佢哋啲咖啡豆嚟自巴西,尼加拉瓜,薩爾瓦多幾國,咖啡因會相對低,而入口有輕輕果香,唔點帶酸味,正!
朋友點咗一杯阿法奇朵,唔喺因為鍾意,純粹因為好奇,睇餐牌嘅描述:一球雪糕拼雙份意式濃縮咖啡,甚有賣點.由於佢分類於飲品中嘅「意式濃縮咖啡」一欄裡面,令我哋誤以為佢都喺一款飲品,具體嚟講,應該喺一款甜品至啱,原來喺澳洲當地一款有名嘅甜品,雪糕之上淋上熱辣辣咖啡.端上嚟嘅阿法奇朵,以透明玻璃杯盛載,一大球雲呢嗱雪糕望見已有啲透心涼嘅感覺,而意式濃縮咖啡香氣四溢,比起就咁食咖啡雪糕,咖啡味更鮮活跳脫!
其實店內所售賣嘅杯裝雪糕有兩種形式,一種喺「Make Your Own」嘅車仔雪糕,由揀幾多球雪糕,要唔要窩夫杯,加幾多樣配料都由你話事;而另一種喺「Lassana Ice Cream」嘅設定配搭,由7款基本口味嘅雪糕,加兩至三樣配料而成嘅指定款式.宇治金時,將綠茶雪糕放晌冰板炒至軟滑,放上日日鮮製嘅窩夫杯內,再加埋日本丸子,淋上紅豆,就成為好和風嘅指定款式,不過,今晚無丸子供應,有點可惜,但店家搵咗「金寶」(Crumble)代替,效果又唔錯喎;另外亦可以好似我哋咁要求炒雪糕時加入紅豆同炒,咁食起嚟紅豆就更「勻巡」,紅豆入口清甜,金寶香脆唔太重牛油,而綠茶雪糕茶味濃郁,由於店方所賣嘅喺法式雪糕,即喺製作時入加鮮忌廉,所以口感更柔滑豐厚,再者,據介紹全部雪糕都喺晌工場自家生產,不單百分百本地製作,仲日日新鮮製造,貴一點都值啦!
一系列Lassana Toast共有8個款式,賣$78-$108,大大份嘅「多士」都可供2-4人享用.全部都以自家焗製嘅麵包做多士盒,加上不同味道嘅雪糕球,唔同嘅鮮果及配料組合,就成為各有特色嘅Lassana Toast.溫馨提示,因製作需時,要等上等15-20分鐘.
餅櫃所見共有4款法式甜點:雜莓撻,藍莓芝士撻,檸檬撻及紅桑子拿破崙蛋糕.店員話藍莓芝士撻喺店中人氣,所以先試依個.外觀做得極精巧細緻,尤其撻面嘅蛋白馬令,經火槍輕熨,做得外脆內軟;而撻身芝士味濃,帶少少酸,變得無咁「漏」,再者,藍莓好鮮甜,咁有水準都只賣$28,真喺頗為抵食,不愧店中人氣.
相比起件藍莓芝士撻,檸檬撻就嚟得較平實,不過,質素不惶多讓.撻底做得好薄,內裡填滿厚厚「檸檬餡」,檸檬香味好突出,清幽酸香,非常醒胃,用上新鮮檸汁果然喺唔同啲!賣$22,又喺抵食之選.
味道:9/10
環境:8/10
服務:8/10
抵食:9/10
平均每人消費:HK$110
餐廳資料:
Spade by Lassana
旺角登打士街56號家樂坊地庫B02號鋪
3188 1895


text:
世事難料, 本來我諗住嫲嫲身體好左好多, 不如一家人復活節去長隆玩, 近近地玩三日兩夜, 點知家姐話橫掂身體咁好, 今次假期請兩日假可以玩足 7 日, 不如搭飛機去旅行啦! 全家人都未去過新加坡, 就一齊出發啦
超級興奮!! 小明未搭過飛機, 小慈 3 歲搭過一次不過已經完全冇印象, 所以兩姐弟好似鄉下佬出城咁, 好嘈呀
今日我地既航班時間好好, 10:15am 到機場集合, 搭 12:30pm 既飛機!
話咁快就到機場喇~~ 兩姐弟即搭免費手推車
爺爺推快 d
噢! 我地架 CX 吉隆坡呀!! 要 delay 一個鐘頭, 不過都好感恩, 尋晚行雷閃電, 新聞都話今日起飛既航班可能會延誤或取消, 叫大家出門前聯絡航空公司架喇
唯有食下野, 周圍行下消磨時間啦
行下 shop, 小明發現呢舊茄士咩, 愛不釋手
哈! 去 Playroom 玩竟然有復活節免費節目 -- 毛巾復活兔仔 & 自製復活蛋
仲有電視睇, 唔係 delay 一個鐘都唔發覺機場有咁多好野
可以入閘喇~
世紀大合照!!! 浩浩蕩蕩, 我地 3 家 total 9 個人一齊出發!!!
呢個係必影既景點黎架
衝呀~~~
呢位非常親切既空姐本來攬住佢地影相, 仲拉埋位空中少爺, 點知我一舉機佢地又改變主意, 笑死我喇!
點會唔爭窗口位? 本來小慈一馬當先坐低左, 點知小明即喊! 於是我就同小慈講讓弟弟坐先啦, 你 3 歲個時坐過, 弟弟第一次咋! 小慈真係好乖即刻讓位, 其實我知佢 3 歲時坐過係一 d 印象都冇, 但佢都唔想弟弟唔開心, 呢個女真係好抵錫
非常認真聽空姐教點著救生衣
食完花生飲完果汁冇幾耐又開餐, 點知小慈已經攰到訓左, 小明獨食
4 個鐘頭機程去到吉隆坡已經天黑, 搭無人駕駛列車
第一個景點 -- 首相府 小明係旅遊巴度訓左, 唯有小慈同爸爸落車參觀
食完飯就返酒店喇! 今晚住 Inter Continental, 正呀!!
第一時間玩跳彈床
跟住梗係玩 bubble bath 啦


text:
DAY 4 -- 5:45AM MORNING CALL, 7:15AM 出發又過關又轉司機又轉導遊仲轉埋旅遊巴, 行程趕急又緊張, 因為新加坡海關好嚴, 唔准帶香口膠煙酒肉乾, 一經發現即刻罰 $1500 坡紙 = $9000 港紙!!! 變態啊!! 俾佢地咁嚇一嚇, 咩睡意都冇晒......
冷靜左之後, 新導遊 RONNIE 都非常識氹我地, 即刻派環球片場既地圖大家一齊研究一入去玩咩, 唔好徙時間喎! 弟弟即刻萬分精神咁圈晒佢想玩既野, 見到 ELMO, 史力加, 亞力, 歌莉亞佢地, 驚喜到爆!
環球片場未有咁早開門, 於是我地先去呢個獅城新地標 -- 濱海灣花園 Garden by the Bay
只要係動物, 小明一定會要求留影
YEAH! 買飛入場了
呢度總共有 18 棵超級鋼筋樹, 仲有一條長 128 米既空中觀光步行走廊
離地 22 米
樹幹種晒真既熱帶植物, 營造摩登版熱帶雨林
行完! 證實大家冇畏高
到左聖淘沙喇
呢個地球, 我特別鍾意你呀
好興奮! 不過當導遊話呢度細過香港迪士尼, 我個下巴即刻跌左落地
仲要發覺呢度冇 SNOOPY..... 攪錯左以為係日本個個環球片場添! 等我仲專登著左件 SNOOPY 衫
導遊教我地逆時針方向玩, 於是我地去探左佢地先! 弟弟叫佢地做 "I like to move it move it"
真身都俾我地見到
GAME 1 坐船仔遊一圈, 差不多將第一集既劇情濃縮講一次過你聽
自拍中
GAME 2 旋轉木馬, 小明唔夠高, 好多遊戲唔玩得, 小慈家姐寧願唔玩佢既遊戲都要同弟弟一齊, 超乖
GAME 3 史力加
佢地本來對戴 3D 眼鏡好抗拒, 俾我遊說佢地咁遠搭飛機黎到梗係咩都要試下, 佢地先肯咋!
史力加屋企
GAME 4 小龍過山車, 高度限制竟然係 92CM, 小明夠高玩呀!!
小明第一次玩過山車, 心情緊張
穩陣 D, 坐車尾
小明竟然唔驚 (但爸爸就話佢嚇到面青冇晒表情!?!) 之但係佢又肯玩多次喎! 今次仲坐車頭添~
我仲諗住佢輕鬆到叉晒手咁玩, 原來弟弟話架過山車太快撞到佢個頭, 於是第二次要用手臂頂住咁撞落去舒服 D 喎
第一次就表現咁好, 小明都覺得自己好勇敢, 挑戰成功, 自我感覺良好! 咁佢又真係好叻仔既
由一開始睇地圖小明已經圈左話要去睇恐龍, 我地終於黎到喇~~
咁大隻蛋, 咁巨型既恐龍, 好得人驚呀
GAME 5 飛翼恐龍
辣 PAT PAT AGAIN, 熱到要跳舞~~ HOT! HOT! HOT!
GAME 6 吊吊 FING FING 過山車
嘩~~ 好大隻蚊呀! GEL 住左個隻呀!!
以為背脊對背脊腳仔 FING FING 咁好刺激, 點知真係上上落落氹氹轉一個圈仔 ONLY! 咁又係, 俾得弟弟上去玩, 有幾驚先得架! 傻左
暴龍叫 WA~~~~~~~~~~
去恐龍餐廳醫肚, 弟弟話佢食晒成隻恐龍, 得番棚骨咋
知驚未
GAME 7 -- 3:00PM 去睇 WATERWORLD
場面好偉大, 小慈講到明唔要濕身, 有咁後坐咁後
炸到飛起
向芝麻街進發, 周圍環境都好靚
YEAH 色彩繽紛既芝麻街
非常紐約既街景
HELLO SESAME FRIENDS
岩岩影完相就見到佢地既真身表演, 可惜冇 ELMO
坐定定睇到眼定定
GAME 8 勇闖意粉星球
生得細粒既小明去到邊度都被要求度高, 今次高出 92CM 條 BAR 咁多你睇佢幾得戚
大眼係芝麻街既特色
長毛象 SNIFFY 呀! 小明 BB 時一見到長毛象出場就大喊, 當然佢而家已經唔記得左
周圍都有真車, 係環球片場既特色
GAME 9 去探史匹堡
呢 D OSCAR 金人仔好得意, 寫住 SUPER DAD / BEST MOM / SON
爸爸攰到要坐係路邊攤抖, 兩姐弟即刻左右護法
玩完飛龍過山車就飛龍上身, 我仲以為佢地識 MATRIX 添
玩左 7 個鐘頭, 最後玩多次唔駛排隊既意粉星球就收手, 點知臨落車前一個彎竟然故障我地停左係度, 等左一陣先有工作人員手動開門放我地走, 仲為左補償我地既損失, 俾左4 張 FAST PASS 我地玩咩都得! 咁攪笑? 我地仲有 15 分鐘就要集合喎, 但又唔想徙左張咁珍貴既 FAST PASS, 想玩TRANSFORMER 架, 不過冇人看住唔夠高既小慈小明, 終於決定去玩多次小龍過山車, 為我地既環球之旅畫上完美句號


text:
啲玩具將會陸續開俾佢哋玩
2015年7月31日 星期五
2015年7月28日 星期二
螢火蟲季節
2015年7月27日 星期一
返o黎喇,返o黎喇
我同阿姐返香港玩咗兩個月返o黎喇,時間過得真係快,話咁快就兩個月,都覺得仲未玩夠,好多貓友,朋友都未約到,但又好掛住三隻仔喎,又想玩又掛心,真係貪心o既唧
係香港期間,仔仔爸間中都會send三隻仔啲相過我哋睇,等我哋解吓相思之苦
仔仔爸係度晒命呢
Charco仔百百厭厭,好搞笑
一返到屋企,三隻仔都無唔記得阿娘阿姐,佢哋梗係知道我哋買咗,收咗好多正嘢俾佢哋啦
一攞啲零食出o黎,Charco仔好鬼興奮呢
又黐住阿姐啲未執好o既嘢
其實都返咗o黎成個禮拜有多,一來又懶啦,二來成日要黐住,錫吓啲仔,都唔得閒出Blog呢
睇吓o黎緊懶唔懶啦,唔懶既話,“香港遊記”會快啲出晒囉,如果唔係,可能出半年都出唔晒,哈哈
係香港期間,仔仔爸間中都會send三隻仔啲相過我哋睇,等我哋解吓相思之苦
仔仔爸係度晒命呢
Charco仔百百厭厭,好搞笑
一返到屋企,三隻仔都無唔記得阿娘阿姐,佢哋梗係知道我哋買咗,收咗好多正嘢俾佢哋啦
一攞啲零食出o黎,Charco仔好鬼興奮呢
Charco仔就掛住“謀”住啲零食
當然要開啲零食氹吓佢哋啦,不過好多零食天師仔都唔食的
隔日摷晒啲零食出黎影相,相中啲魚扒同Sheba零食只係一少部份
一睇就知邊隻仔最為食啦
訂閱: 文章 (Atom)


text:
所以!!!我要好好咁獎勵自己呀!!!((目的達成XD
終於到我去旅行啦!!!
今次仲係同班好姊妹去可以瘋狂食食食同shopping既韓國!!!
超級期待:)
但我旅行前總會有「未出發‧先網購」既病XDDD
明明去到都係買買買,但我出發前永遠都忍唔住要買左轉先既>.<"
今次就同大家分享下我買左D乜啦XD
去旅行一對舒服嘅鞋仔絕對唔少得!
對鞋好唔好着真係好重要架,所以買鞋係我落足本嘅一個項目.
TIERNEY Slip On Plimsolls
Nine West雖然以舒服嘅女裝鞋款見稱,但佢原來出左我最愛著嘅布鞋,真係完全唔知道^^"
呢對好artistic感,亦都夠百搭,行路應該都唔會辛苦.
最近ZALORA仲減緊價,唔係唔買對看門口呀?
明明係睇緊舒服嘅布鞋,不過又唔多覺咁睇埋...
哈哈,大大獲^^"
我又跌左落網購旋渦啦>.<
你地快D陪我一齊沈淪啦XDDDD
買完對靚鞋,為左慳返D彈藥都係平平地淘寶XD
第一件:
旅行收納袋 ¥10.8
我個人呢就比較不修邊幅嘅,但係同啲姊妹去旅行,如果將啲嘢周圍定,其實都幾唔好意思架^^"
過到去韓國,應該會係秋冬時節嚟嘅,所以都入左少少秋冬系列嘅衫,為求留返多D彈藥,我淨係揀左啲百搭款.
棒球風V領毛衣外套 ¥65.00
一件外套走天下XD
試過上身,質地都幾唔錯,cutting幾修身,不過就有小小味,好在洗完就OK者.
秋冬新款日系小清新背带半身裙 ¥47.77
呢類裙好百搭架,配搭T恤或者恤衫都已經超好睇,感覺仲好有氣質添.
但係新屎坑嘅我已經忍唔住,着咗去海洋公園哈佬喂玩咗轉啦.
眼利嘅朋友仔,應該會發現我去海洋公園哈佬喂用左個新袋,其實都係淘寶貨黎架咋XD
上次去街街嘅時候,見過呢一類型嘅包包好似容量幾多咁,但問價之後發現要成$3000,原來係Coach,不過係一間小店嚟架,又唔知係真定假,所以我都係放棄左.
淘寶嘅時候就順便淘左呢一個估計係抄Kate Spade款嚟嘅,我點知?
因為佢串錯字囉XD
但價錢不過係40幾蚊人仔,用來襯下衫幾好呀.
先唔理佢係咪抄款,但個袋真係幾靚, 之外佢個型同埋個款都幾好幾實用架.
今次既分享係咁多啦,下次就係我韓國返黎再同大定分享下我到時既戰利品啦XD


text:
上次物理治療後,艾菲足足病咗兩個幾星期,喺無王管嘅情況下,燒腩仔當然係無乜練習到姑娘叫佢做嘅雙腳跳,單腳跳同拋波動作啦,不過艾菲好返後眼見覆診期越來越逼近,都間中會捉佢練吓,只係呢個小朋友每次都會推三推四,一句做唔到或者唔想做就剩機走人,搞到艾菲勁無奈.
我哋上星期三,又一家三口準時出現喺物理治療嘅房門外,姑娘一見到我哋就叫燒腩仔入去玩住先,有得玩燒腩仔當然勁hyper,不停拎住個健身大波波推上滑梯再推落來,無耐之後有多個應該大燒腩仔少少嘅男仔都來咗,兩個有樣學樣咁一齊玩,笑到咔咔聲超級嘈.
大概十分鐘後,姑娘就帶住個大過佢哋一年左右嘅姐姐,叫佢哋跟姐姐做叉腰單腳跳同掟波嘅動作,艾菲幾欣常姑娘用呢個同輩嘅方式來教佢哋,可惜燒腩仔之前實在玩得太high,所以係完全無理姑娘,繼續四圍走唔受控(唉...佢返學都係有呢個問題,一玩得癲就收唔返成日唔正經唔聽指令).
之後姐姐行開做其他練習,姑娘就拎咗個雪糕筒同柱,整咗個矮欄畀佢哋兩個男仔雙腳跳過去,要求佢哋雙腳落地,燒腩仔搞咗好耐先肯認真跳幾吓,其餘時間都係橫衝直撞亂咁來,其實艾菲知佢做得到,偏偏佢就係唔正經唔冷靜,好彩姑娘都理解有幫手勸吓佢.
跳完欄姑娘就叫佢哋唔用扶手直接行樓梯上落,再試吓喺樓梯級到跳落地,跟住就拎咗一大籃豆袋,要求佢哋先將豆袋放腳面,然後用腳踢個豆袋入籃(練習單腳企嘅動作),又係明知燒腩仔做到,佢就玩到癲晒猛用手掟入籃算,終於逼到姑娘要大聲渴佢一聲佢先聽話(真係犯賤).
最後姑娘好醒咁搵個幾乎高過燒腩仔嘅軟墊隧道套喺個彈床上,再捉燒腩仔入去跳,要佢跳足十分鐘先放佢走,把口好叻嘅燒腩仔當然不停同姑娘講數,keep住話「夠鐘啦」同「跳夠啦」,要姑娘兇佢唔跳要加時先好少少.
事後同姑娘傾返,佢都話畀佢同朋輩一齊上堂,佢會積極少少做多咗動作,但又變咗好似玩咁唔太認真,總結返今次嘅表現,佢雙腳跳係勉強叫做有進步,單腳跳就仲未OK,不過姑娘話三歲半唔使急,而且相對另一個男仔,佢單腳跳時pat pat識得固定先郁,平衡已經算係好,唔使太擔心進度,返屋企如常練習就可以.
同姑娘約定今個月尾再返來覆診後我哋就走(呢到嘅姑娘會就返小朋友同家長時間去約期,佢知艾菲五月頭生所以專登畀呢個期我哋),而放咗成個鐘電嘅燒腩仔亦終於出現疲態,其實出發前艾菲已經同佢講過要聽姑娘指令,仲帶定零食同糖去氹佢,但觀乎佢今次嘅表現,下次艾菲單拖帶佢去覆診前,一定要再認真少少同佢傾吓先得.


text:
2005年8月30日星期二
2005年8月28日(日)
然後我地去一齊食飯, 我覺得佢地隊波真係臥虎藏龍, 我覺得senpai已經算變態架啦, double degree, 剛剛讀完master又報佐個中大course, 又再報讀日文, 仲話日文只係算「興趣小組」, 其實仲打算讀PhD... 然後原來隊?面仲有一個變態既, 本身已經係master, 黎緊打算讀DBA, 之前既「興趣小組」係學佐?船, 兩個變態佬都覺得而家大學生通街都係, master亦都越黎越普遍, 所以應該要再上一層讀埋個doctor... (我呢D通街都係既「大學生」, 仲要未畢業果隻, 幾時先會追到上去呢?)
今晚食飯既話題係投資理財, 隊中有一個做港島區既地產經紀, 目標係三十?前搵到一百萬, 雖然我同佢唔熟, 但一早已經覺得佢個人好aggressive好有目標. 再睇番自己, 覺得自己好鬼無用, 好似無專長無目標, 事業方面, 都只係一個搵果萬零蚊一個月既小薯仔, 唔慌有得升職, 即使升職, 只係個title會變做supervisor (我以前係舊TDK夠叫做爛鬼supervisor啦, 咁又點0者~), 但做既工作都係同一樣既野... 其實關於前途既問題, 我一直好迷惘, 亦都有問過好多人有咩睇法, 到而家我都唔知自己想點. 只係知道我自己既英文會話同日文都在不斷退步, 因為工作上根本好少機會講.
有D朋友會覺得, 我公司返五日, 又有交通津貼, 一年出兩次bonus, 又有公司旅行, 有免費全身健康檢查, OT有allowance, 生日有錢收等等, 覺得好好, 成日問我公司請唔請人; 我都同意呢度係好好, 我有D同事係出面好多公司做過, 總結都係話我地而家公司既福利係好到顛架(但日本公司係出名好福利架?...)~ 但係度我只係一個好低級既小職員, 工作上無咩發展, 無咩機會咁. 好多同學/舊同事都叫我出去「闖」下, 但係我既藉口就係而家仲讀緊書, 呢份工可以好好咁遷就到我讀書既時間, 成日話兩年後畢業先算, 其實我覺得自己係呢間公司係貪圖安逸, 不思進取...
我都有諗過如果真係畢業之後, 我條路應該點行呢? BBA都係通街都係, 日文又已經退晒步, 又無咩工作經驗 (係舊TDK果兩年幾根本咩都無學過 [其實我自己性格都有問題, 細膽又怕醜, 如果果兩年我放膽D日日同我老細傾計吹水, 我既日文應該會進步神速, 唔駛好似而家咁, D日文仲衰過剛畢業果陣]; 到而家呢間公司都只係收單, 入單, 出貨, 聯絡, 執手尾, 處理蘇州X, 其實除佐日文果部份之外, 中五畢業既都識做哩), 出到去我可以做D咩呢? 或者應該做D咩好呢? 我真係唔知... 有時覺得自己一畢業係咪已經入錯佐公司呢? 我應該入一間細公司, 所有工作都一腳踢, 起碼真係學到野; 入到大公司雖然係福利好, 但係工作上分得好清楚, 你永遠只係識得自己負責果part工作, 即使你想學下其他野, 其他部門根本唔會比你叉隻腳埋去, 學/識既野都好唔全面.
暫時黎講, 未畢業前, 我會好努力咁讀完佢, 要first hons畢業; 另外如果有時間, 真係要溫番下D日文, 有好多基本文型真係唔記得點用點轉型, 我希望畢業果年就去考埋個日文一級.
1 則留言:
-
-
其實你一直都好努力,唔好俾咁大壓力自己啦!
睇0黎我都要加把勁,希望我會堅持讀到最後..
- 2005年9月6日 上午11:53:00


text:
明天就係去影pre-wedding 啦, 開始好緊張, 因為好似好多野都未prepare 好
尋日去咗MDW到 final fitting,原來得一件衫係著到gridle, 其他都唔得, 我宜家考慮洗唔洗買nu bra, 會唔會太遲呢?
最近天氣好乾, 好擔心上唔到妝, 雖然由Tue 開始日日都用mask (我之前一直都無用架... 係一懶鬼一名), 雖然用咗, 但都擔心, 小歌介紹我用一支叫安瓶的物體 (我之前聽都未聽過) 上網search 之下發先Queen Mary 係最好的, 所以尋日特登去咗旺角到買, 佢上網都有寫幾錢, 去到搵咗好耐, 原來係格仔舖, 佢宜家仲做緊discount, 原價$65, 現售$60
今日番工, 見到北角官小有notice 話聽日係佢地秋季旅行, 去的地方係北潭涌, lucky 我無choice 呢個地方, 但係濕地公園會唔會有人去旅行呢, 咁會好麻煩架喎, choice地點果時無想得太清楚.
今日請咗半仲假, 做乜, 咪就係去做法甲同睇下有乜未買囉. 做法甲呢樣野都係用事叫我做的, 佢話做咗比多樣野比佢影囉, 唔做佢地咪唔影, 咁又係, 咁一於做啦.
宜家好早日落丫, 本來聽日係schedule 咗9:00 到mdw 化妝, 但係因為要就日落, 所以所有schedule 都要提前, 我要8:00去到丫.. oh!!! my god!! 仲早過我平日番工.
今日好似唔見咗個太陽, 仲有好多雲, 唔該比番個太陽我丫!!


text:
雖然生日嗰日買唔到 Duffy Vinylmation,不過好彩都仲有呢隻 萬聖節Duffy 補返數.同 愛神Duffy,春日Duffy 一樣,佢嘅大小係我所稱嘅 小Duffy,而件衫亦都係除唔到出黎嘅.佢已經係我地 Duffy家族 嘅第11位成員啦!咦!咁Blog標題圖片咪已經過期?又係時候整過張啦!
件衫個款式同上年買俾 大Duffy 嘅嗰套服裝係一樣嘅,都係有帽同埋上衣,不過佢仲多一個袋仔.
同所有 Duffy小熊 毛公仔產品一樣,呢隻熊仔亦附上一本 Duffy 故事冊,但係今次冇咗個膠套喎!
雖然同 愛神Duffy,春日Duffy 同樣屬於係 小Duffy,但事實上,萬聖節Duffy 係細隻啲嘅.
身為哥哥嘅 大Duffy,亦特別換返件南瓜造型服,同呢位新弟弟影返張合照!
唔知點解,今次響貨架上嘅每一隻 Duffy,做工都好似爭咁啲... 我揀咗好耐先揀到呢隻架!
除咗呢隻 Duffy 之外,其他 迪士尼黑色世界2012 嘅商品都已經上架啦!銀包又要準備大出血啦...
之前講過話有啲商品好似年年都係差唔多款式,不過暫時都見到有啲係新貨品黎嘅!最緊要係到時拎返本商品目錄,睇下邊啲買過,邊啲係新出嘅,咁就萬無一失啦!;)


text:
最近感受良多.大公司從來都唔係我杯茶,我鐘意做細公司多D,但唔做過大公司,你又點同人講細公司有幾好?冇做過大公司,亦好難說服自己一直喺細公司做.So far 做左10份工以上,其中都有唔少係大公司,但我最近發現一個好有趣o既現像:公司越大,入面o既人越唔成熟.
試想想,如果有個人,佢冇做過大公司,咁佢會對大公司有D咩印象呢?好多時,佢會覺得入去工作就好似加入左一個大家庭咁,入面o既人成日會有親切o既笑容,而且每一個人都好努力工作,大家一齊為公司o既未來,努力咁去付出,而每個人都會得到豐厚o既回報.而時實又係點?
每一間大公司有自己一套管治方法,好多時呢D方法都已經沿用多年, 所以通常都已經有詳盡規條,每一件大小事都講明要點做.係咪似曾相識?冇錯,其實大公司就好似學校咁,所有野都有人話你知點做,你只要跟住做,唔好做錯,咁就可以一直做落去,直到退休.
所以,喺大公司入面o既思維係,用一切方法同手段,令自己唔好做錯.例如,隔離team有野搵你幫手,你就要睇下關唔關你事,唔關事的話,直接拒絕.因為做多只會錯多,從來冇一條規條或指引係叫你幫埋隔離team,所以唔幫手係理所當然.所以,大公司通常都冇乜親切感,因為大家都只係對住D規條去做事.
大公司入面,所有員工喺每年年頭都需要set objective,年中又要整個review,年尾又要睇下係咪真係做到.喺咁o既框架之下,員工只會對住個objective去做,objective以外o既野一於少理.久而久之,你話佢地冇責任感咩?又唔係喎,不過佢地只會負責自己相關o既野,除此之外,佢冇任何責任.而事實上,好多野都係灰色地帶,例如一D共用資源,十年前已經安排左比幾team人一齊用,但到而家,呢D共用出左問題,呢幾team人都會話唔係佢地負責.
咁到底大公司o既員工眼中重視D乜?佢地已經被train up到只會做眼前o既野,人地o既野唔好理,咁樣做,到年尾先可以數盡自己做左幾多應該做o既野.最終目的,其實咪就係為左加薪同bonus囉.最可笑o既係,好多呢D大公司每年只會加薪幾個%,加5%已經叫好多,大部份都只係加1-3%.真係好悲哀.如果唔好彩,喺正年年凍薪o既公司做,變相等於減薪,真係喊都無謂.
除左錢之外,大公司員工好少睇到其他對個人修養o既好處,新technology對佢地黎講係多餘.好多大公司到而家都仲用緊IE8,仲用緊17吋mon.佢地唔會去睇下個世界有幾大,佢地唔會想知道轉去第二份工會點.佢地會進修,但完全係因為想升職,不過升職原因唔係想負責做多D野,而係純粹為左加人工.
久而久之,慢慢D人就會變得好冇深度.佢地會以為呢間公司o既做事方法就係金科玉律,呢個世界o既其他公司都一定係一樣做法.我仲記得我啱啱進入一間大公司度做,同佢地講出面o既世界係點,佢地係完全唔明白,簡真係雞同鴨講,大家都係做IT,嗰邊鴻溝闊到呢...
曾幾何時有位同事A問同事B點解要將個windows上面行o既application轉做喺VM上面行,同事B話係某某department要求,一定要做,同事A就問,個application喺linux上面行到架咩?OMG...呢個係我第一個反應.而同事A係一個都幾senior員工,由低做起,做左七年.其實佢知唔知咩係VM...呢個係我第二個反應...
又係同事A,當時佢同我傾緊閒計,話呢度Java係用W牌子application server,佢問我以前係點,我就話,以前好少用application server,多數都係自己由零開始寫個server出黎,同事A諗左一諗,佢話,由零開始都要用W牌子application server架喎.我連解釋都費事...
喺細公司做緊或做過細公司o既朋友,應該知我講乜.


text:
01 August 2016
汕頭開埠尋跡 - Day.02(20Apr14)
貳零壹肆年肆月拾玖至貳拾壹日 - 汕頭開埠尋跡
0800早餐後就出發到比較遠少少既樟林古港,去到已經差唔多10點,首先睇左樟林古港陳列館,有潮汕出名既紅頭船模型(聽講佢地琴晚行左出海邊岩岩見到2隻紅頭船泊左埋岸,可惜我無跟佢地行出去),又講左本身樟林古港既地型,前鋪後水道既特色古屋(聽講香港既大澳仲有一兩間同類型既舊鋪),睇左陣就開始行入去東里鎮睇舊街舊屋了,開始時見到有河,雖然仲係流動緊既但都非常多垃圾,不過又有人係度洗菜洗衫咁,見佢地洗洗下仲有袋垃圾飄過,不過佢地當之為無物,可能慣左就無咩野了,行左陣導遊先生就要call番之前介紹陳列館既村民,原來係想搵唔到入既新興街既入口,所以要搵佢帶路,好快咁行過多一段路就搵到新興街既入口了
可能因係重要街道,入口設有牌坊,一入門口既舊屋又爛又殘不過睇得出本身係幾靚既建築物,再行就係一排舊屋,可能依度既地方無咩外人而且又算幾偏僻,所以依度既村民基本上係唔關門既,村民關係同治安應該幾好,感覺上有少少似元朗舊墟既村屋,而且依度既門口有八掛雕刻,雖然已經又朦又舊,但都幾精細,有d門口甚至有石雕刻,至於前鋪後水道就比較難睇到,不過有間爛左既屋得番個門口係度就明顯見到屋後既河流,當時係由外海運貨再入河流,由河流直接上貨入屋,前鋪後水道,加上細緻既雕刻,當時應該係非常繁盛既一條街,不過已經荒廢,雖然行去河流仍見到好多石屋係度,不過好多已經破破落落,有人住但感覺危樓一樣,如果唔維修唔知可以挨到幾耐,番轉頭時有個阿婆請我地入屋(之前佢已經拉住我係咁講野,不過我聽唔明,只知佢叫我地要去睇左邊同右邊既東西,但就唔知係咩),入面有條走廊旁邊有幾間房,不過已經爛晒,屋頂亦有好多已穿,行到尾再出就係河道,有人識聽潮汕話,原來依度本身有幾家人住但加下只剩阿婆係度,雖然係咁,但阿婆都仲幾壯健,我地快速睇完婆婆間屋就要走了,依度仲有狗肉店,怪不知唔多見流浪狗啦,哈
下一站係前美古村陳慈黌故居,好大既地方,開放既只係其中一處叫善居室既地方,但亦好大好多間房,佈置中西夾雜,地下同門窗既磁磚同雕花好靚,某d帶有中東色彩,保存得還算不錯,但就唔統一,好似好亂咁而且明顯睇出係未整好既,睇完陳慈黌故居就走食飯了
食完飯已經差唔多三點,去左之前約好平時唔會對外開放既汕頭海關關史陳列館,聽導遊講佢都係第一次入去,平時依度係四邊圍板外面既人都唔知入面係咩,不過我地係以文化交流為目的,所以就特別開放比我地,仲有專人接待同介紹,入面既收藏幾豐富,主要係講海防既資料,而且仲有民國時期既展品,建築物呢就非常西化,類似中環警局既格局,幾值得欣賞
最後我地去左存心善堂,依個事先無約到,不過經接觸後就可以比我地入去睇,依個存心善堂係一個類似香港東華三院既慈善機構,由鼠疫開始成立會進行救濟安排殮葬等等,睇過當年殮葬死囚既名單,非常仔細,連棺木既型號都寫得清清楚楚,亦介紹左存心善堂個logo係代表咩(正方型既心,代表正直善心等等),善堂入面有非常漂亮高雅既木台木椅,感覺價值不菲,仲有其他古舊物品,果然依類大型既慈善機構就係非常有錢,睇完過左隔離既存心學校睇,係弱能學校,我地到時已經放學,不過有十個八個學生係度,無寄宿係度既孤兒,依度環境非常唔錯,佢地算係相當幸運既一群了
睇完就去食飯,係政府指定食牛肉火鍋既地方,聽到咁都知唔荒會太好食,果然一般,食完就番酒店,我呢就再出左去食多次甜生果,原來糖水浸過既怪不知幾好食,食完無咩攪就訓了
[19to21/04/14]
Photo Link <<<<<<<<<<<<<<
No comments:
Subscribe to: Post Comments (Atom)


text:
第四天(續)
好耐好耐之前計劃白川鄉行程時,係冇諗過會去到平湯溫泉,因為呢道交通比較唔方便,而且又要走回頭路,所以都唔諗住去到咁遠;之前我都講過今年天氣好反常,一月中時白川鄉都仲係冇積雪,為左增加睇到雪既機會,我就計劃去位於奧飛驒溫泉鄉既新穗高,相信山上會易啲有積雪;既然去到奧飛驒溫泉鄉,一於試試呢道既溫泉,我就揀左比較大既平湯溫泉
高山濃飛巴士站有車開去平湯溫泉,睇好時間去到巴士站等車
去平湯溫泉既班次唔多,大約一個鐘一班,要睇清楚時間先好搭
http://www.nouhibus.co.jp/wp_rnw/wp-content/themes/nouhibus/routebus/takayama/timetable/hirayu_shinhotaka.pdf
係5號站牌等車就得
今次坐呢部係普通巴士,車底冇行李箱,拎喼上車就麻煩啲要搵地方安置佢
開車時唔滿,中途有個站突然多左一班疑似行山既香港人上車,部車就迫爆左
離開高山市區後,巴士向深山前進,唔知由幾時開始外面變成好靚既雪景
巴士一路係深山穿梭,外面啲雪又多又靚
大約一個鐘車程,巴士到達平湯溫泉,大半車人都係呢道落車;奧飛驒溫泉鄉包含五個溫泉,包括平湯溫泉﹑福地溫泉﹑新平湯溫泉﹑櫪尾溫泉﹑新穗高溫泉,每個溫泉都有特色,而大家既共通點係風景靚而且特別多露天溫泉,奧飛驒呢道仲保留有傳統既男女共浴溫泉,唔知有冇人敢試呢?
平湯溫泉巴士站係一間大型便利店,亦都係餐廳同溫泉
係巴士站呢道已經可以感受到比雪包圍,四面八方都係雪山
呢道都有間郵局(個時見唔到,早知就係道寄下明信片啦)
由巴士站去溫泉區好近,行出停車場轉左就已經係好多溫泉旅館
溫泉區唔算大,只係得幾條街
雪雕裝飾
行五分鐘就到今晚住既溫泉旅館「山之湯穗高莊」
穗高莊有幾間分店,平湯呢間算係比較平,今晚房價兩個人一泊兩食收費¥20000,係今個旅程住得最貴既一晚,我又覺得價錢OK bor;呢間旅館規模睇落都算大,黎到登記好證件錢都唔洗比就有人帶上去房間
一開門入到房,咁大間!
第一次住傳統日式房間,空間感好大,仲好靚!
窗邊都仲有位置
由窗口望出去係雪山
帶我地入房既姨姨入到黎幫我地沖茶,未住過啲服務咁好既酒店;黎到平湯呢道都冇咩好做,坐低休息一下
枱面有塊唔知咩係道,見餓餓地就打開佢黎食,原來係超好食既紅豆餅
個櫃好有叮噹既感覺
仲未夠鐘開飯就出去行下,走廊設計好有日式風格
食飯既地方就係呢道
得閒就搵定去溫泉既路
係旅館四圍行行
仲有時間就出去出面行下
呢道既雪靚過白川鄉好多,啲雪好似粉,好鬆軟拎上手好舒服
呢頭冇咩地方好行,周圍都係溫泉旅館
天黑lu,好多人已經上車去平湯大滝,我地要返去旅館開餐先,食完再出發
入住個時可以選擇食飯時間,我揀左食最早既六點,食完仲要趕去玩
準時返到房等開餐,放定枝飲品係窗邊打開窗雪下,仲好過放雪櫃
第一次住溫泉旅館咩都唔知,唔知晚餐應該係房間食定出面食?係房等左10分鐘都冇動靜就出去睇睇,原來食野地方係出面「料亭街」
料亭街由好多小房間組成,其中一間房門已經貼上我既名,係自己大鄉里搞到遲左到,好唔好意思;打開房門就見到晚餐已經係枱上啦
今晚主角飛驒牛
中間有鐵鍋燒牛肉,超好食
我地到左之後,職員將其他餸菜都送入黎,放到成枱都係
一路食一路有職員入黎沖茶同添飯,我同朋友都覺得日本既飯特別好食;今餐係旅程最豐富一餐,有得食又有得玩,試到日式料理而且味道仲好好,我係第一次食呢啲咁有特色既日本美食,好滿足
我食野食得慢,食到七點多啲先食完,返房拎背囊就出即出發;返房時見到原本房中間位置變成兩張床啦,雖然想訓落去,不過都要出去玩下先
快啲行返去巴士站等巴士;夜晚溫度低好多,不過頭先食完火鍋之後個人好暖,完全唔覺得凍
去到巴士站岩岩有車到,好多人已經排緊隊,我都要快啲過去排
平湯溫泉巴士站有專車接送大家去平湯大滝結冰祭,而且仲係免費tim,只要係祭典時間就會有車坐
部車會行雪地上山,為左安全要裝好鐵鏈
Hello Kitty係無處不在,哈哈
好多人等緊車,好彩都仲上到
搭左一陣車,去到「平湯大滝公園」
「平湯大滝結冰祭」係平湯二月一個特色活動,咁岩今日係祭典既第一日,可以順便黎睇睇
http://okuhida-fuyumonogatari.com/hirayu.php
一路行住雪地向山上行,啲雪又係好靚,踩上去有軟綿綿感覺,完全唔會「扇」,係上面跑步都冇問題
一路落住雪,好好feel
路上有一啲特別燈光,幾靚架;難得一個咁靚既地方冇咩人,就咁行下當係飯後散步都好開心
差唔多到瀑布之前有一個好多人聚集既地方,係一間小商店,又野食又有野飲賣,而且仲有野派,我岩岩先食飽暫時冇幫襯
呢道仲有一個火堆比人取暖,不過火堆旁邊既雪地溶到變晒冰,一個唔小心除時係呢道仆低(好彩唔係我)
唔知呢隻白色馬騮係代表咩呢?佢好可愛架有人行過時會同人打招呼又會發出一啲得意聲音,仲會同人影相
現埸溫度係零下七度,都唔係好凍姐
繼續向上行多幾步就會見到瀑布
終於見到呢個行程最重要既地方「平湯大滝」,即係「平湯大瀑布」
平湯瀑布係飛驒三大名瀑之一,冬天好多地方都結成冰,中間有小小流水經過,佢同我地距離都有啲遠,感覺唔係好澎湃
冇咩人,哈哈
有舞獅表演,日本獅子同我地平時見開既好唔同
大家都係道聚集睇表演;祭典之中可以比我地欣賞到當地特色文化,都幾得意丫
當地小朋友就咁爬上山當滑梯玩,佢地童年真開心,可以點玩都得
睇完舞獅之後有得玩呢個,大家可以親手試
有免費既酒派比大家,而且仲大大杯,呢個應該係米酒,可惜我唔飲酒只係飲左一啖已經頂唔順...
都係火爐邊最舒服
係時候走啦,同瀑布講再見
祭典仲有煙花睇,不過放煙花既地方係下山既公園入口附近,係瀑布上面望落去有啲遠,開頭成班人係上面倒數仲以為係瀑布上面放...
雪好靚架,好似粉一樣
白色馬騮仔好受歡迎,去到邊都比人捉住影相,我一早已經同佢影左啦,哈哈
今晚活動九點結束,行行下啲人走得七七八八,我都唔知九點之後仲有無車走,即刻趕時間向山下跑去,要跑返去頭先落車既停車場
停車場仲有好多人係道,即係仲有車啦?就算無車坐都唔驚既,最多咪行返去,我估大約半個鐘可以行到(遠方橙紅色既地方係馬路街燈,睇相好似著火咁)
大家都圍住個火爐等車,我好多時為左拎住相機影相無戴手套,係道暖返下隻手,舒服晒
九點黎左兩部巴士載人離開,順利上車返平湯溫泉巴士站
係旅館小賣部買左杯麵返房嘆,睇封面以為呢個係辣麵,但佢無辣味之餘又無咩味,早知食合味道好過,香港啲日版合味道咁貴唔捨得買,係日本食抵好多
今完杯面又到溫泉時間,又去左浸溫泉啦!晚夜既溫泉都係無咩人,係呢道仲可以試到落住雪浸露天溫泉,好好feel!不過呢個feel係驚囉,出面黑媽媽,啲燈又暗暗地,一個人係出面浸感覺好令人不安,浸左都唔知有無兩分鐘就入返室內,夜晚都係留係室內慢慢浸好啲;呢道個露天溫泉幾靚架,比早一晚住既下呂小川村正好多,同相中一樣(啲相係旅館網站下載,影得特別靚,哈哈)
浸完溫泉好舒服,又有好教訓啦
第五天
超身望住個窗,心諗今日天氣都幾好丫,有藍天有白雲
太陽照上雪山頂,唔通呢個就係傳說中既日照金山?
係食早餐之前先浸一浸溫泉,今次可以真真正正享受露天溫泉啦!揀左八點食早晨,慢慢浸完溫泉先食都未遲,去溫泉時路過食事亭聞到好香,而家到我食啦,早餐好豐富
豆瓣醬燒到好香,好岩我食
最估唔到係早餐都咁豐富,係意料之外!(大鄉里未見過世面咩都開心一餐)
食飽返房執好行李,係時候check out lu
成日都覺得呢個既叮噹住既櫃...
Check out時先交房錢,唔怕人走數咩?暫時留低大背囊係呢道,今日輕輕鬆鬆出去玩下先
琴晚一路落住雪,四圍都係雪
又返到去巴士站,有個免費足湯比人浸,我要等車無時間浸lu
今朝天氣咁好,希望一陣都一樣咁好天啦
今次係第一次住日式溫泉旅館,都幾得意丫,環境又靚野食又夠特別,露天溫泉仲好正tim,如果下次有機會都想再住呢啲溫泉旅館,有得住多幾日嘆世界就好啦(如果中左六合彩既話可以諗諗,哈哈),成個旅程繼續好多first time in forever!


text:
呢排好多冰的挑戰,我地都被表舅父挑戰,
不過係挑戰喺三十幾度去海洋公園.
佢地有兩張coupon,月尾到期,
於是就問我地一唔一齊去.
我地有year pass,於是就捨命陪君子
諗住晏啲入去先join佢地,點知佢地都淆,
都係諗住三四點先入去.
(太熱喇,真係帶唔到B be,等涼一定帶佢嚟,Mrs Wu 唔好鬧我呀)
小檬咁曬終於肯帶帽
喺大門口影完到此一遊已經想暈~
又搵啲friend影吓相.
媽媽好努力叫佢victory
今次冇咩計劃行程,行到邊玩到邊.
表舅父地移民咗咁耐之後都冇嚟過,
我諗佢睇嘅轉變就更加大.
先搭纜車.
小檬四月嚟果次冇坐纜車,再豬仔啲嘅時候又未識,
今次上到去就話驚,唔敢自己坐,
要我地攬到實,又咪埋眼(其實同我一樣)
邊個抱都咪埋眼
不過又要八卦睇吓
睇企鵝, 好得意
睇極都唔厭
再行咗啲冰極世界館
就休息飲吓野
eeeeeeee
點解咁開心?
就係表舅父扮馬騮引佢笑囉~
hahaha.....
family tee
買咗年幾,而家先著
(所以冇預B be,點算!?)
唞完, 行吓玩吓
撞到咩咁開心呀?
咪係表舅父囉~
傻咗..咁落力引佢笑
抵小檬先日掛住你
呢日有咁多張有我嘅相,我要多謝...
領隊兼攝影C ~ 小檬爸
yeah!!!!!!!!
雖然熱,玩得開心就咩都抵返
不過都唔可以太耐時間
一家合照+肉腿
再睇吓啲熱帶雨林動物...
如果行行吓見到呢條綠色嘅蛇,都幾驚
落山之前睇吓啲鯊魚表演先..
玩遊戲
其實比人射水水
呢幾個姐姐一見到小檬就走哂埋去
(佢地成日見嘅都係自由神啲剷青留辨小朋友時,
我諗我都好明白點解)
圖1
圖2
圖3
圖1-3 都充分證明
呢位跳舞好落力嘅姐姐好鍾意小檬!
(其實仲有好多張)
最後鯊魚戰隊出場結束行程
當然繼續係有好多自由行,不過都頂得住嘅,
係我買緊汽水嘅時候,有個小朋友夾硬逼埋嚟我前面,
張檯同我之間嘅時候,我忍唔住向佢咆哮咗幾吓,
都唔知佢逼咩!!!!!
可唔可以再逼我地啲香港人呀??
其實海洋公園係屬於香港人架!!


text:
話咁快就話要準備妹妹豬返學嘅物品
好在都有啲哥哥嘅可以用返~運動校服/運動鞋仔
其他全部要安排
校服裙
上年哥哥同學仔轉校,
留咗比妹妹,好新淨,唔使買
總算不負眾望!
水杯呢..就仲未有心水..希望最後一刻會搵到!
毛巾盒
就俾我搵到呢個
要小手試吓擰開攞毛巾
開到喇.開心晒!
毛巾,全部Melody
妹妹豬見到我整啲校服/學校物品都好開心,
好似好期待返學咁
姓名貼,用咗妹妹豬BB嘅相整俾佢.
頭飾
雖然學校冇註明話要綠色,咩顏色都用得,
不過我都想襯返吓校服裙,買咗啲綠色嘅,
因為我之前冇買過啲綠色嘅頭飾!
上個月有時間仲同咗妹妹豬試吓搭小巴,等佢多啲坐小巴經驗添..
上到車點呀??
妹妹豬: 扶實!
又教哥哥拖住妹妹豬. 保護吓妹妹
另外都有試吓啲分離測試,妹妹豬返音樂堂未上堂之前,
我就去廁所,叫老師同出面職員幫我望住..
然後喺出面裝佢,佢都冇事,自己乖乖坐喺到玩.
第二次我真係去廁所,返到去都係乖乖自己玩,冇搵我!!
到後期上音樂堂都已經自己乖乖坐喺到聽老師講故事,算好獨立
今日下午已經返學校上適應堂,雖然唔係正式上堂,
不過我都好緊張..
希望妹妹表現都好啦~~
冇時間同佢練習分離喇,
不過以呢表現都應該冇問題嘅!


text: (不好意思,昨晚寫這段文字的時候氣上心頭,用了口語,而且用字頗粗俗,請見諒) 《東張西望》變身《ATV觀點》,幫689解畫護航,嗰兩個主持撚起把死人聲(粵語字,指提舉,不是粗口),理直氣壯咁狂踩HKTV,幫政府啲歪理逐條以引導性嘅手法粉飾,仲講話條款列明行會唔發牌唔駛俾理由咁. 咁仲未夠,嗰兩個李春姬臨尾仲要繼續撚住把聲話你地班香港人唔應該攻擊個別電視台同主持人,話佢地其實係「與世無爭」.佢地好明顯係講緊雞汁may,不過而家似乎要包括埋佢地自己喇.仲有呀,佢地話叫大家理性啲呀,唔好俾人煽動包圍立法會呀.咁都仲要攞彩,真係好賤格.更加證明咗競爭係必須. BTW, 有人話主持人著深色衫,可能係暗地裡反抗.唔好玩啦,你睇佢兩個啲咀臉,何來反抗?仲有,你睇嗰個朱凱婷件衫中間有個大窿架,反抗?似做台慶多啲! 講開呢集《東張西望》嘅歪理,其中一個就係佢地幫政府解畫時整張咁嘅圖出嚟,想引導觀眾覺得NOW同Cable本來收視好過HKTV前身BBTV好多,證明三揀二都應該揀呢兩個台.健吾已經cap圖指出呢啲叫偷換概念,根本HKTV同BBTV嘅收視係兩回事,唔可以混為一談.以無線嘅邏輯,理論上麗的呼聲係比無線更適合做無線廣播.(左邊張cap圖借自健吾) (圖片載於kurskhk.net Facebook Page) 講到尾大家插爆「東張西望」,但平時睇開嘅觀眾其實就係俾CCTVB洗咗腦嘅一群,佢地肯定冇大家咁清醒,結果都係照單全收.東張西望恐怖嘅地方,係佢唔跟專業新聞做法,長期傳播一種娛樂化同愚民化嘅社會觀,之前就抹黑碼頭工人,而家變本加厲做得出咁無恥嘅一集,證明佢地已經冇底線,響可見將來,呢種維穩做法只會愈來愈多.話東張西望係ATV焦點其實唔正確,因為佢比ATV焦點危險一千倍. 都係嗰句,人無恥就無敵,電視台無恥就更無敵.CCTVB親自示範咗無競爭之下嘅電視市場可以有幾爛,亦都親自示範咗一個電視台仆到去做政府喉舌嘅咀臉可以有幾核突. 連結: 投訴《東張西望》違反《電視通用業務守則》


text:
今日實在係完成左好多好多個item,真係始料不及,包括mua,裙褂,花球,買唐餅,呢一篇係奇華VS榮華,其他的請click相關文章.
永隆裙褂
agnes b 花球
奇華VS榮華
一開始其實係想買榮華的,因為:(1) 相同既餅榮華平過奇華;(2)人人都派奇華我就唔鍾意同人地一樣;(3)榮華個盒靚過奇華.係未試品質之前榮華唯一唔好既地方就係換領地點真係少左d,但我覺得佢上面三個優勝之處係可以cover到地點少呢個問題的.
送餅俾人,我知道有d新人既心態係:又唔係自己食,好唔好食都冇所謂…不過,咁樣既心態真係過唔到我自己,我希望我所有賓客都會開開心心,俾我照顧妥當 (就算唔係照顧週到都至少要妥當吧),所以我係奇華同榮華分別買左餅卡上換得到既紅綾(蓮蓉餡),黃綾(豆蓉餡),雞蛋糕同合桃酥返黎試食比較.
試食當日我邀請埋媽媽試食,不過可惜我冇影相亦冇用紙筆寫低評價,而家只能憑記憶寫出黎.
賣相:買既時候我已經發現榮華既酥既賣相真係好有問題,面頭有紅色印既部份唔知點解都會痴晒係包裝袋裡面,我係舖頭裡面揀黎揀去都係咁,賣相已經大打折扣 (一星期後我行過第間榮華特登再入去,睇下係咪只係個別分店問題,結果另一間分店既情況都係一樣,我同bb估計可能係未完全冷卻就入袋掛,但無論係咩原因導致咁樣,都係唔應該的,好似送d融融爛爛既餅俾人咁,真係失禮死…) / 奇華冇以上問題,賣相正常
蛋黃:榮華既蛋黃較乾身 /奇華既蛋黃較多油,其中一個仲有少少流油
蓮蓉:榮華較漿口,空口食真係好難吞 / 奇華都漿,但漿既程度好少少,起碼空口食梅下梅下都感覺吞得落
豆蓉:媽媽話鍾意奇華既豆蓉味多d,我就覺得兩隻味道係有少少分別,但兩隻味我都冇乜特別喜好,都ok
雞蛋糕:我記得好似分別唔大
合桃酥:我好記得呢個係榮華好食d,因為係唯一一個榮華好過奇華
綜合以上,大家當然知道點解我會揀奇華啦~以上純粹係以我當時買到個幾個餅做評價,之後既品質有冇改變亦不能保證啊~~


text:
頻渣別話
頻渣別話(英文:Panjabi或Punjabi;Gurmukhī字母:ਪੰਜਾਬੀ;Shahmukhi字母:پنجابی)屬於印歐話系印度-伊朗話族嘅印度-雅利安支.頻渣別話嘅特別之處係有聲調同埋係黏著話.頻渣別話係印度嘅頻渣別邦和巴基斯坦嘅頻渣別省主要用嘅話,亦係印度頻渣別邦嘅官話.隔籬嘅印度哈里亞納邦,喜馬偕爾邦同埋德里都流通.全世界有1.04億人講頻渣別話,當中西頻渣別話佔6.1-6.2千萬,東頻渣別話佔2.8千萬,而Siraiki就佔1.4千萬.
1947年印巴分治時,頻渣別地區嘅文化同話言都受到影響.所以頻渣別嘅話同文化成為推動兩國和平交往嘅一大動力.由於好多頻渣別人移民,頻渣別人係世界上好普遍嘅少數民族,包括喺英國,美國,加拿大(更成為加拿大第四大,卑詩省第三大)同肯雅.
同其他北方印度話一樣,頻渣別話係演化自梵文.頻渣別話又分做西頻渣別話,Lehnda(ਲੇਹੰਦਾ)或Lahnda(ਲਹਿੰਦਾ)同東頻渣別話.Siraiki和Hindko通常都俾人認為係頻渣別話嘅方言.
頻渣別話係錫克教嘅神聖話言,錫克教嘅經典Guru Granth Sahib都係用頻渣別話寫嘅.頻渣別話亦係印巴地區北部流行嘅Bhangra音樂嘅主要話.
現代頻渣別話嘅詞彙受到其他話言嘅影響,其中包括印地話,波斯話同埋英文.海外嘅頻渣別人亦都有從西班牙文同荷蘭文借來新嘅詞彙.一種新嘅旁遮話分支,稱為Diaspora Punjabi,正喺度發展緊,而且不斷同印度次大陸上嘅頻渣別話出現分別.
頻渣別話有幾套文,唔同地區,方言同宗教信仰用唔同嘅字母.錫克教信徒傾向用Gurmukhī字母.其他省嘅印度教信徒多會用天城文字母,而巴基斯坦境內嘅頻渣別人多用Shahmukhi.Gurmukhī同埋Shahmukhi字母係頻渣別話最常用嘅兩種書寫字母,亦係官方嘅字母.


text:
( 6-JUL-2014 SUN )
今朝都勁呀 又係 9 點起咗身 不過里奧大人就瞓到 10 點先醒 ~
去太興食早餐 估唔到去到即有位 感恩呀 ~
番上屋企沖涼抖陣就番教會 lu 崇拜完畢之後我就去買餸 里奧大人就番屋企做公司嘢 ~
3 姑奶今朝話對眼突然好痛 所以我地都去睇一睇佢 咁我番到屋企要即煮咖哩魚蛋喇 ~
搞掂哂都 3 點 要去發探姑奶喇 順便同佢食埋 tea ~
woo 食完都 4 點幾 咁去埋 Uniqlo 同 Zara 睇嘢就番屋企喇 ~
番到屋企即煲冬瓜祛濕水 搞掂哂沖涼 好鬼熱呀 ~
其實沖完涼真係好舒服 同埋成日個人都醒哂咁 但番工前沖涼又無咁醒神架喎 哈 ~
6 點 45 分煮飯 7 點半有得食 ~
是日晚餐 - 咖哩蘿蔔魚蛋魚片頭 + 香煎三文魚骨腩
咖哩蘿蔔魚蛋魚片頭 - 其實最主要係清埋包咖哩醬 仲爭幾日就過期架喇 所以要煮咖哩 買咗 1 條白蘿蔔 半磅魚蛋同魚片頭 再加 2 隻指天椒 今次 d 白蘿蔔索哂咖哩汁 好好味呀 頭先開冰格見到仲有 2 塊油酥餅 咁都煎埋去啦 ~
香煎三文魚骨腩 - 尋日喺 MP 買架 1 pack 都 $35 一田好似無咁貴 不過我勁想食 所以買黎試下 我好有心機煎架 脆卜卜勁好味 ~
我覺得今晚都有煮新嘢架 尋日里奧大人話我煮嘢無咩變化 所以要煮 d 新嘢黎衝擊一下 佢話最奇怪係我鍾意睇食譜 但又唔去研究喎 呵呵 ~
搞掂哂所有嘢就沖涼啦 夏天好多時都一日沖 3 次涼 真係咩油份都無哂咯 ~
里奧大人出去徑步 佢番黎之後話出面都幾焗 woo 好在無陪佢咋 最驚焗呢 ~
今晚 11 點半瞓喇 捱咗 2 晚 依家勁眼瞓呀 哈哈 ~
( 5-JUL-2014 SAT )
勁呀 今朝 9 點可以起到身 如果唔係里奧大人醒嘅時候郁到我 我唔知會瞓到幾點呢 ?!
里奧大人見我出房都覺得好驚訝啦 佢諗住我起碼 11 點先醒 不過其實如果我一覺瞓天光 咁瞓咗 7 個鐘都 ok 嘅 但 唔知一陣眼唔眼瞓囉 呵 ~
去麥當勞食早餐 因為尋晚睇廣告話送梘液呀 里奧大人就去買飛 睇今晚 9 點場嘅 Transformers : Age of Extinction 佢話佢買咗第 5 行 last 兩個位 之後果 d 要買第 4 行 但太近 screen 會睇得好辛苦囉 ~
右邊嘅雞扒幾好味喎 辣辣地咁
細細支 去旅行用就最啱
番到企沖涼抖陣 再去銀行入票就坐 619 過銅鑼灣喇 ~
之後買電視送超市 $1,000 coupon 咁打去問又話換哂 好在里奧大人話都行到黎 唔爭在上埋去啦 好感恩有得拎 coupon 呀 但好奇怪點解電話留言話無哂貨囉 ~
換完即去 Gap 掃貨 因為又有折上再 7 折 里奧大人就買咗 2 條褲 $198/條 我買咗 5 件背心 $28/件 我無諗特價會有 7 折 點知 Cashier 話全單有 7 折 勁開心呀 三百幾買到咁多嘢 不過可惜好多都無碼 唔係可以買更多呢 ~
買完再諗住去 Time Square 果邊搵食 原來有得影蝙蝠車 咁又影下啦 不過如果可以坐上去更好 哈 ~
影完都有 d 頭暈呀 咁鬼熱 又曬 @@
都 1 點幾喇 里奧大人話要食嘢喎 今次我講明唔想食南記囉 但附近又無嘢啱食 所以番去 Sogo 果邊啦 望到唔知邊間商場有沙爹王 所以就去啦 因為勁熱呀 要入去涼冷氣 但去到又想食台灣嘢 點知超多人 所以都係去番沙爹王啦 無人等都知咩啦 哈哈 不過唔理喇 唔想再嘥時間搵囉 ~
d 燈好靚
避風塘脆豆腐 - 避風塘料都無味嘅 @@ 基本上呢餐 d 嘢食都係麻麻 唔怪得無人排隊等啦
蒜蓉牛油雞翼
豉椒炒蜆
冬蔭功扎肉鮮蝦米線
蟹肉沙律
青檸柑梅蜜
行埋 Sogo 就坐 671 去九龍灣 再去馬莎睇嘢 之後就去 MP 買生果 再去麥當勞食雪糕就番屋企 lu ~
番到屋企都 6 點 即沖涼呀 超勁熱 之後飲埋碗湯就抖下喇 ~
7 點半諗住行遠 d 食小菜 不過我望到大快活無咩人 所以叫里奧大人轉去大快活喇 其實我有 d 攰 所以都係唔想行咁遠 嘻嘻 ~
喺屋企樓下睇戲真係超方便 如果唔係要帶外套迫住要帶袋 真係兩手 fing fing 就可以落去喇 ~
買埋爆谷就入場喇 睇到 11 點幾 番到屋企又即沖涼 12 點 睇阿根廷 vs 哥倫比亞 里奧大人就不嬲支持阿根廷 佢好鍾意美斯架 今晚阿根廷險勝 1 : 0 瞓得安落啦 哈哈 ~
呢兩晚顛咗 2 點先瞓 捱夜睇波其實真係好難頂 ~
上湯龍蝦伊麵
豉椒味菜炒鵝腸
蝦醬通菜炒牛肉
( 4-JUL-2014 FRI )
早餐食奶油脆豬 以前就咁食無餡包會覺得勁唔飽 依家又 ok 喎 但如果星期日夠瞓嘅話 早餐就可以食好多 里奧大人平時早餐食個包仔 佢話唔夠瞓無胃口 唔想食咁多 果時我仲話佢食咁小 點知依家終於明白佢啦 哈哈 ~
菇場唔太忙 但其實要做嘅都有嘢做囉 ~
Lunch time 出去食牛丸米 + 桑寄生紅棗蓮子茶 真係飽到上喉嚨 真係要去藥房買桑寄生囉 喺屋企煲又方便 d 同埋晏晝食糖水真係好鬼飽 仲辛苦 ~
勁有 holiday mood 呀 因為聽日每月一 off 勁期待囉 真係慘 哈哈 ~
放工即走 lu 同媽咪 家姐去嘉華食飯 ~
媽咪煲嘅山斑魚湯 好似好耐無飲湯咁 哈
家姐都係 7 點到 差唔多 7 點半媽咪就番屋企先 我同家姐食完就行萬寧睇下嘢 之後就上媽咪屋企 lu ~
里奧大人 8 點幾都番到屋企 咁我同家姐都走喇 ~
我今晚要睇德國 vs 法國 好難得聽日唔駛番 而佢地又 12 點開波囉 ~
里奧大人居然 9 點半就瞓喇 話到時睇下睇唔睇到波喎 不過我就唔會叫醒佢睇囉 ~
真係好難捱 哈哈 11 點半已經想瞓 之後郁下手郁下腳 等自己唔好瞓 但都教定鬧鐘囉 唔係咁辛苦等之後 miss 咗就唔抵啦 ~
12 點終於開波啦 好在無加場咋 德國隊 1 : 0 險勝 woo ~
2 點喇 終於可以瞓覺 咁啱里奧大人出黎去廁所 佢睇到電視 show 1 : 0 因為我唔會講賽果出黎嘛 但如果佢問就會講囉 呵 ~
( 3-JUL-2014 THU )
今朝里奧大人上大陸 所以我 7 點 45 分先起身 但其實佢起身之後 我都瞓得唔係咁好 因為我成日都驚鬧鐘唔響 咁就大穫架喇 ~
好餓呀 所以早餐食腿蛋治 又係食到一半之後 個胃唔舒服 睇黎都要睇睇醫生 咁搞法唔掂 ~
菇場忙到 11 點就搞掂 終於可以抖下 ~
家姐同事叫我每月一到後就飲 3 日桑寄生茶 呢 d 中式糖水真係好難搵囉 之前去咗滿記同松記同金滿堂都無 如果唔係買番屋企飲就方便得多 好感恩喺菇場附近有 d 舊式糖水舖 咁唯有晏晝飲啦 之後再買埋粉果就番菇場喇 好鬼熱呀 ~
忙咗陣就真係可以做自己嘢喇 勁開心 ~
今晚放工去剪髮 個胃無啦啦好鬼痛呀 所以剪完就即去睇醫生 醫生又問我做咩臉青青 我話胃痛呀 可能每月一到食止痛藥 無食嘢打底 因為係每月一到之後個胃先痛囉 醫生話如果再痛要照胃鏡呀 驚 ~
睇完都 7 點 lu 去百佳買完嘢就番屋企喇 勁餓呀 ~
番到屋企即沖完涼 之後就淥麵喇 因為想舒舒服服咁食呢 ~
食完抖陣又執下柜 執嘢執到出汗 又要再沖多次涼呀 ~
里奧大人 9 點先喺大陸放工 喺上水食埋嘢先番屋企 番到黎差唔多 11 點 咁陪佢睇多陣電視都要瞓 lu ~
( 2-JUL-2014 TUE )
第一日番工係星期二真係唔錯 因為番小一日工嘛 不過一見到 7 月同 8 月都無紅假就唔係咁 happy 啦 ~
早餐食油占多 叫做食新嘢啦 哈 ~
菇場忙呀 又要做 report 真係最嘥時間呢 ~
Lunch Time 出去食牛腩河同炸魚皮 突然好想食嘛 不過估唔到咁大碗 食到一半河粉 個胃有 d 唔舒服 所以都唔食喇 之後行陣就番菇場 lu 好似想落雨咁呀 ~
又做 report 啦 好在 5 點就做完 之後整埋其他嘢就放工 lu ~
今晚唔想去街市買菜呀 去咗百佳睇生果 但唔靚囉 所以都無買到 咁就番屋企啦 ~
預備好晚餐就抖陣 7 點開始煮 咁啱里奧大人打黎話放工 不過我煮完放入暖壺 因為我想食咗先 ~
又擺好 d 比里奧大人食啦 佢一見到又話好多 我話錯覺啫 但佢話一睇知我放入壺時係咁壓係咁壓 壓到扁哂啦 哈 比佢識穿咗添 @@
是日懶餐 - 蕃茄辣肉腸扁意粉 + 粟米蛋花湯
蕃茄辣肉腸扁意粉 - 上星期買咗 2 磅車厘茄 留到依家先煮咋 但仲剩 1 磅囉 唉 之後唔買咁多啦 今次好有心機煎埋 d 辣肉腸 其實 Johnsonville 嘅 Hot & Spicy 都幾好味嘅 所以特價先會買黎食 如果正價就唔會買囉 因為 $4x 有好多選擇呢 ~
粟米蛋花湯 - 里奧大人最驚 哈哈 不過無辦法啦 我無去買菜嘛 ~
呢排個胃唔知做咩鬼 食咩都係食到一半就好頂胃 真係好煩 ~
諗住 9 點同里奧大人一齊去徑步 點知一到大堂 管理員話出面落雨 佢以為我地出去買嘢 話借把遮比我地 不過我地話係想徑步 依家落雨唔徑啦 ~
難得我想做運動居然無得做 不過唔緊要 同里奧大人喺屋企做保健操 都做成 15 分鐘架 同埋真係有 d 汗出 唔駛受天氣影響都可以做到運動 其實真係好好囉 ~
今晚 11 點瞓喇 其實唔係太眼瞓 不過又唔想睇電視同雜誌 所以都係去瞓覺喇 ~
砂鍋魚頭煲
生炒咕嚕肉
金銀蛋莧菜
頭抽蜜椒豬扒
豆豉鯪魚炒油麥菜
菜甫 / 花生 - 我想食菜甫 所以去勝利 ^^
( 1-JUL-2014 TUE )
今日係七一假期 我其實瞓到 9 點 15 分已經醒咗 不過見里奧大人未醒 我就懶下床咁啦 之後佢 9 點 45 分都醒咗 咁即起身啦 我好鬼餓呀 ~
去大快活食早餐 食完就番屋企喇 ~
溫差好勁呀
里奧大人做公司嘢 我就寫 blog 寫到 3 點就停喇 唔知係個 mon 大得滯 定係太集中精神 寫完有 d 想嘔 ~
又要去食 tea 喇 我其實都唔餓 不過里奧大人就要食嘢囉 ~
今晚要去舖頭 所以寫多陣 blog 差唔多 6 點就出發喇 ~
大姑奶同 2 姑奶都黎埋一齊食 可以叫多 d 餸 呵呵 ~
去番舖頭拎完嘢就打的番屋企 之後同里奧大人喺屋企做保健操 都要成身郁架 真係唔錯 抖陣就沖涼 但里奧大大人就出去徑步 ~
睇下電視 話咁快都 11 點 lu 又係時候瞓覺 lu ~


text:
元旦日想去行下山,但係因為大晏起身所以就求其地揀左條短線行,由鰂魚涌行上柏架山.
Total climbing: 900 mDownload
Total descent: -739 m
見咁好天,第一時間上去雷達波波到影相
查實柏架山上有兩個波波,大嘅雷達波嗰邊冇乜風景睇,而細波個位置風景就十分正.成個東九龍都可以望晒.不過要原路返落山就有少少冇癮.
由山頂轆返落大風坳,再經天梯行上去畢拿山就可以見到大潭水塘
向渣甸山方向行之後經過石礦場
渣甸山回望石礦場
渣甸山 433m
落山係黃泥涌水塘附近巴士站座車走人
由彌勒山郊遊徑觀景台遠望大彿, 左面可以見到鳳凰山左面見到鑬車
Total climbing: 838 mDownload
Total descent: -409 m
喜歡坪洲. 假日唔會人頭湧湧, 雖然冇特別景點名勝, 亦冇地道美食. 但係有一個清清靜靜離島感覺已經好足夠.
攝於 2011 年 8 月 – 手指山
東灣海灘
冇得去唯有又拎舊相出來睇下. 攝於 2010 年 7 月 1 日.
好開心, 多年來嘅心願完成. 而且今日仲要好好天, 連個人都曬燶左. 真係估唔到短短兩公里多少少路竟然行左幾粒鐘.
今朝一早就約左朋友係西貢碼頭巴士站等, 正排隊等巴士時就見到個天D雲好靚, 即時影番一張先….
繼續閱讀 →


text:
小B第一次過聖誕
24/12係平安夜,
媽咪&老豆放工後就同小B去左教堂聽彌撒--有神父講故事, 有歌詠團唱聖詩, 但小B覺得聖詩係佢o既催眠曲, 一路訓,
訓到中途時又嫌太嘈, 嘈住佢訓覺, 就開始喊啦, 攪到小B老豆要拿拿林抱住小B逃離現場, 等小B訓番先回來. 到完結後在樓下見到老神父,
問我地會唔會同小B領洗, 小B老豆話等小B大個仔後自己決定想唔想領洗, 但老神父攪笑咁話-你地錯啦, 你地有無問過小B想唔想出世呀, 嘩!
我地為之語塞. 但我地倆公婆都好民主架, 都係覺得等小B決定自己想信奉咩教, 總之唔係邪教咪得囉, 不過而家小B信奉 "訓教" 呀, 哈哈!
昨日係聖誕節, 亦都係小B第一次過聖誕, 媽咪同小B老豆諗左好耐,
都唔知帶小B去邊度玩, 天氣咁凍想去燒野食, 但去燒烤場又驚煙親小B. 終於諗到去大B姐姐屋企-元朗錦繡花園度燒野食, 同埋小B舅父啦,
小B契爺啦, 小B契伯&未來契伯娘啦, 當然唔少得我地倆公婆啦, 一齊向元朗進發.--一齊搭西鐵去元朗買野, 再搭接駁車入錦繡花園,
小B一直由媽咪"咩"住, 一路訓, 一路訓, 都唔知幾梳乎, 一直訓到去阿女姐姐屋企, 阿女姐姐見到小B都唔知幾開心, 因為佢好鐘意同BB玩嘛.
玩到四點幾, 大人就燒野食, 小B咪又訓囉,
今次由小B老豆"咩"住小B啦, 做下揍仔公, 等媽咪休息一下, 最多等媽咪燒野比小B老豆食囉, 玩到九點幾,
就拉大隊返屋企--大朋友就飲飽食醉, 小B就好似平日咁在食飽奶奶,訓飽, 喊飽下過佢第一個聖誕節啦! 小B-MERRY CHRISTMAS!


text:
我都好多年冇正正經經睇哂一個亞視製作既節目,睇完之後不禁要嘆一句,ATV is ATV afterall! 成個製作(硬件)預咗係ATV level都算喇,點解連軟件都係要cheap啲? 成個節目好似求其綵排一兩次就算咁,司儀參賽者頒獎嘉賓可以成日企錯位,你推我講咁.個節目又dum得長,搵18銅人黎表演都搞咗你9個字,啲問答又長又噚.最死係連台下都要unprofessional過人,啲藝員個個悶樣,趙Gum玩電話打喊露乜都齊,評判又黑口黑面,唔想做就咪鬼應承啦 (雖則個show係dum都訓著).好彩一班亞生質素唔算差,起碼好過香港先生,身型又高又fit,先叫做有返啲睇頭.
2011亞洲先生三甲(左起): 季軍12號林睿,冠軍13號邱士峻,
亞軍2號尹雅嵐,3位得獎者身高均過6呎.
我想問點解亞生個logo咁似港生既?
13號邱士峻雖然身型不算十分健碩,但勝在笑容燦爛
2號尹雅嵐身型在外援黎講只是普通,但有6'2"高,
著長褸非常有型
12號林睿只得19歲,外型不俗但作狀到暈,
爆小冷得第三
有大隻呂良偉之稱的7號陳景國全晚均以普通話作答,
不致出醜於「八両金腔」廣東話,如果唔係連豬肉獎都冇份呀
9號徐丁身型屬上等貨色,可惜樣貌三尖八角,
十強不入
開場既「戰狼300」一幕,擺明抄07年港生
成萬蚊條既泳褲,點解要加條白腰布上去呢? 搞到好似一班有
失禁困擾既男人著住紙尿片咁囉. 同埋個backdrop又係抄08年港生
身為評判的薛芷倫到比賽中段已"不能再笑",
下次打botox輕手啲啦
成晚節目鏡頭係咁影住一班亞姐,驟眼睇到唔錯喎


text:
2015年12月9日
一蘭HK
29 則留言:
唔使去日本排隊食,舒服哂!回覆刪除回覆
去日本唔洗將一蘭列入行程中刪除
係hk 食好過
好似好正咁喎,搵日又去試下先得!回覆刪除回覆
9唔9都想食拉麵就去試吖^^刪除
呢間開張果日有人排通宵為食一碗麵, 咁大新聞你竟然唔知=.=回覆刪除
依家冇人排隊, 可見已熱情不再, 到佢下次再有長龍出現時, 應該宣佈就黎執笠, 呢個就係香港 !回覆
真係唔豬呀,我淨係知銅鑼灣果間咋,都話我係孤陋寡聞,依家都好吖唔洗排餐屎^^刪除
我未食過日本嗰間 , 不過都有去銅鑼灣朝拜 , 好彩嗰日六點左右到 , 唔駛等好耐就有位 , 都幾味 , 不過我覺得元朗有間食拉麵好味啲呢~!!回覆刪除回覆
Ramen is quite good here.回覆刪除回覆
又少人又唔洗排隊,位置又好刪除
但同日本係咪味道差唔多??我未食過香港哥間呀回覆刪除回覆
如果唔使排隊都試得過既....多過30分鐘我都會走~刪除
係咪同日本嘅一樣味?回覆刪除回覆
俾你咁幫佢宣傳法,遲啲就一定冇位要排大隊啦!回覆刪除回覆
唔會掛,可能佢熱潮已過,E+靜靜地仲開心^^刪除
我都係孤陋寡聞,都唔知尖咀有...不過我車CWB個間都未食過回覆刪除回覆
我都只知銅鑼灣,唔知尖咀都有刪除
真係娘娘地^^
不用排隊不用趕住走,這已經更晒分^^回覆刪除
唔使排隊好喎...我好怕食野要等位嫁回覆刪除
唔洗排隊真係一流~~尖沙咀區仲方便D添~回覆刪除
我最近都去完食呀!好味道!回覆刪除
去日本,未食過一蘭,佢只係好普通的拉麵連鎖店無必要特登食...香港呢間就因為行錯路而路過肚又餓所以食左一次,普通啦回覆刪除
銅鑼灣店嗰時排到癲回覆刪除
我尋日都有經過, 真係無人排隊呀!回覆刪除
睇落個湯底應該幾好味道.回覆刪除


text:
今日總共帶了兩盤花入去發叔度,仲有一盤係8號,因為自佢買回來後佢一直生長得不甚理想,而且葉片越生越細,完全沒有生氣及葉邊有枯萎的徵象.發叔又係幫我拔掉老葉,佢話我都唔係愛花之人,佢話盤花已經話晒比佢知,其實我真係好認真咁種佢地家,只可惜...
入到去發叔度當然係忍唔住帶多一盤花返屋企啦,今日發叔個花場都幾多花開左,所以要拎花都幾方便,發叔話我種到D花咁都唔係咁適合種D貴品種,所以有一D 好貴的品種發叔都唔賣比我.
可能今日係假期,好多人入去發叔花場參觀及購買紫羅蘭,所以我都唔方便起度問問題,好在我早去到如果唔係發叔都唔得閒幫我救救紫羅蘭了!
臨走時我比我盤C85張相發叔睇,發叔一望就話要拔掉一行的老葉,如果唔係盤花都係等死,發叔怕我唔捨得,佢叫我下次將所有的紫羅蘭帶晒入去比佢幫我執下佢地喎.
今日的買到紫羅蘭係S516+Carnation Sprinkles 同之前一樣都係買左個花苗$200,發叔話好快會開花,叫我慢慢種喎!
我返到屋企即刻幫我D 盤栽換泥及檢視佢地個主幹有否腐爛,之後仲將385,S617+,C85的老葉一口氣拔掉,場面真係好壯觀,起拔葉其間見到S617+(日本妹)已經有花蕾了,真係好開心即係好快我又見到佢開花了.其實我現在的紫羅蘭全部都已有花蕾了,有部份仲開緊花添,雖然我種得佢地無發叔咁好但係我都係真心付出地去照顧佢地o家,絕無偷懶...希望你們都能安然渡夏!
274
8
C85~拔葉前
拔葉後
一口氣幫C85拔掉10塊葉,連埋之前拔左個8塊葉已經拔掉了18塊葉,佢的身型由重量級變為輕量級 ~ ~
385~Rob's Penny Ante拔葉後.
385已經種了差不多一年,買回來時只係一個好細少的花苗,由買回來只係開過一次花,一等就差不多一年,其實之前係見到佢有生花蕾,但係生極都生唔到出來,上次去發叔到得到發叔的指教,發叔話咁耐都生唔長,話花蕾已經死左叫我放棄佢地,原來發棄都唔係一件壞事,起碼今日可以生長到超過10個花蕾,如果可以一次過開晒場面一定好壯觀!
今次拔左9塊葉,其實都唔係好明點解385好似拔極都仲有好多葉咁...


text:
每逢到了十一月份,讀中大英文系嘅同學都會好忙,因為呢個月係交Paper嘅「旺季」.雖然英文系大部分course都唔會有Mid-Term Exam,但係寫Paper嘅工作量都唔輕.當我哋正式落筆前,同學都會先去圖書館搵書或者上網搵資料,好多時每一科最少都借10本,8本書,要花唔少時間去消化.
講起搵料,好多人都唔係咁識分咩係一手資料,咩係二手資料.簡單嚟講,同事件相關嘅或當事人提供嘅資料,統稱為一手資料;經第三者整理而得出嘅資料,就叫做二手資料.
喺投資世界入面,各種唔同嘅傳播媒體,包括報紙,雜誌,電視台等都會有專家喺度對股市或者個別公司作出評論;而且每間上市公司亦都要定期發布營運狀況同埋業績報告.呢啲資料全部被歸類為二手資料,雖然都有一定參考價值,但係唔夠Updated.
就以業績報告為例,上市公司公布嘅資料都係過去半年或者一年嘅情況,某程度上反映唔到公司嘅最新情況,再加上呢啲資料唾手可得,預測價值一啲都唔高.
投資者除咗要參考二手資料外,最重要係學識點樣去搵一手資料;要有第一手資料,先可以做出最好嘅決策.其實搵一手資料並唔難,最簡單嘅方法可以留意吓報紙上面嘅招聘廣告,如果你見到某某公司話要請人,你就可以分析吓究竟係公司嘅業務蒸蒸日上,定係內部出現問題,員工流失問題嚴重.
大家又或者可以多啲留意吓世界各地所發生嘅大事,研究吓當中與投資市場之間嘅關係,快人一步作出投資決定,早奪先機.


text:
3d模型下载 > 多人沙发3d模型下载
模型素材(540)室内模型(45)展览模型(2)Vary材质(4)PNG图片(540)3D教程(1)
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发沙发3d模型无贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型无贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型无贴图
多人沙发3d模型有贴图
多人沙发3d模型有贴图
多人沙发3d模型有贴图
多人沙发3d模型无贴图


text:
一個係 office manger, 叫咗佢做既野,唔係佢唔想做,而係佢根本就係有其他既野做,唔會有時間做我俾佢既野,assign 左俾佢既野成個星期都剩係做得少少.
一個係一個顛婆,叫佢做野,如果係d雞毛蒜皮既小事呢,淨係解釋俾佢聽既時間我自己已經做完,大事又信唔係好過俾佢做,一係呢,就係被左佢做既野,佢每十零分鐘就走過黎問呢問路,阻住我做我要做既野,前日叫佢做一個figure出黎,做左成日都未做好,最後仲唔知點解save唔到個file d 野無哂,真係被佢吹脤.嗰個咁既figure,我半個鐘至一個鐘一定做得完,佢可以做足一日都做唔完.仲要呢,佢第二日再做好之後,我叫佢整得靚靚哋,要 presentable 先得,叫佢加個 legend, 加個 frame, 我再俾埋我之前做好既 template 俾佢,佢只要將佢做嗰d野加上去,再較番啱個位,執吓d外觀咁就搞掂.半個鐘之後,佢過黎交貨,可以淨係將佢做嗰d野加左上去,但個外觀完全冇執過,半個鐘喎,你淨係加左一樣野上去??你玩牙?Seriously, 加佢嗰舊已經整好既野上去三十秒就夠啦,俾多你當你五分鐘已經係用蝸牛速度做既喇喎.最後就係要我幫佢做,佢企喺度睇,痴孖筋架.到底家下係佢幫我手,定我幫佢手呀?
第三個係新仔,連個 software 都未用過,又要我 spend time 去 train 佢.佢算係三個之中最幫得手既一個,但佢做完既野我要 check 過先得,有一樣野佢做完,我 randomly 咁 take sample 黎 check, check 到有問題,叫佢自己 check 吓,最交貨既時候我再 check 又 check 到有問題.唉,不過佢真係幫我手,唔係我幫佢手,雖然係慢d同我要 check 佢,但 at least 都算做到野.
Anyway, 離左題,我最不滿既其實係大粒,因為佢成日話有三個人幫我手,我可以任用佢哋,所以我可以做得切,但其實,加埋都根本只係得一個半幫手,咪即係好多野都係我自己做...
3大粒話要一日開兩次短會 to keep track of our progress, 洗唔洗一日兩次咁多?仲要係呢,佢嗰d所謂既短會其實唔係好短,至短都要大半個鐘.半日可以 report d乜 progress 俾你呀?基本上係浪費時間,尤其是開會既時候成日都 reiterate 一d已經講過幾次既野,一係就係講d同我做嗰 part 無關係既野,明明已經唔夠時間做,仲要咁樣洒我時間,超廢.
不過老懷安慰既係個 project 今日終於都 sorta under control. 今日有望 7點前走.(waiting for some scripts to run right now) 希望下個星期大粒唔好又有新既 "good idea" 要 implement咁就得嘞,不過大粒既野,真係唔知佢幾時又 change idea 但唔 change deadline.... >_<


text:
今日同我前世情人拍住拖去嘉道理農場, 因為近近地天氣又好! (不過太好, 熱死人)
哥哥就同媽咪留喺屋企畫畫做功課!
我哋喺元朗搭64K去到嘉道理農場落車,
今日帶咗好耐冇出動既BB車,
在巴士上既乘客好好人, 見我抱住芊芊, 又要搬架BB車,
所以幫我手搬架BB車落去, 一放芊芊落BB車, 佢就醒咗
行番上少少經過安全島行過去對面就是了
可能今日真係太熱, 所以農場好少人
Photo by iPhone 5s
Photo by iPhone 5s
我差唔多12:00到, 完全唔駛排隊!
成人1位$30, 呀芊唔駛錢!
呢度有觀光巴士, 如果大家唔想行的話可以俾錢搭巴士遊覽
Photo by iPhone 5s
Photo by iPhone 5s
因為天氣太熱的關係. 我哋入場之後就去咗小食亭(素食亭),
我哋叫咗杯豆漿飲, $17有D貴,
聲稱無糖豆漿, 飲落都還OK, 唔會好似外面買的無糖豆漿超難飲
芊芊雙手拎起大大杯既豆漿, 飲得好滋味!
跟住嚟個招版笑容! 帶點蠱惑~
素食亭外吊住好多個唔同大細既松果,
旁邊見到有棵植物, 唔知橙色個D係果實定咩咩嘢,
芊芊拎起樹枝就篤落去
仲叫我去聞吓佢...
好啦, 飲完杯豆漿, 個人涼番少少....
準備去親親大自然啦
沿路見到有朋友喺度寫生
咁曬我就真係畫唔到喇
呢個邊個嚟架?! 咪就係嘉道理先生囉!
沿路行上去會有洗手間, 大家要去就依家好去喇,
如果唔係上到去要到昆蟲館先會有厠所
嚟到爬行動物觀賞台, 次次嚟親呢度都睇唔到嘢,
今日真係人好少, 所有動物都出番哂嚟, 仲好近tim!!
咁大條蜥蝪, 起初我以為係鱷魚,
芊芊以為係恐龍!
另一條爬咗上陸地!
跟住佢就爬咗入去個桶度, 唔知係咪裡面放咗嘢食
再行上條大約20級的樓梯, 就到農場小賣店
裡面賣的有書, 有天然產品及飲品,
因為太熱, 連寫緊Blog 都仲記得呢一日既熱!
我買咗包椰青水飲, OK喎, $10一包, 好清涼好好飲
即係圖中右手邊上面數落嚟第三及四排
芊芊拎埋購物籃當自己喺百佳Shopping
小賣店裡面仲有D地方介紹農場, 長櫈就得2-3張, 所以冇咩位坐,
不過都係志在入嚟涼吓冷氣
你睇吓幾曬,芊芊都熱到話要擔傘呀!
在小賣店隔離就係大肥豬既地方,原來呢度六隻大肥豬都有名,佢哋三公三乸
我哋以前嚟一係好多人圍哂喺前面逼唔到近d睇,一係就d豬入哂去瞓覺
今次又冇人又多豬, 仲有咁啱係佢哋開餐既時侯
我問芊芊佢哋係咩呢,你哋估呀芊點答?
睇完大豬Pat之後我哋就落斜路入去屋裡面避一避暑!
裡面有冷氣有大風扇,可以順便抖一抖
一入到去我哋就見到鹿啦!
起初佢瞓緊覺,匿埋咗係樹蔭下底
跟住隔咗陣,我哋再等一等,就見到佢起身
仲向住我哋呢邊行過嚟,真係好興奮!
呢個角度睇佢好似隻牛,又好似隻狗仔!
繼續向前行見到幅壁畫又真係畫得幾靚!
跟住我哋行到中間,見到蝙蝠呀!以前我哋嚟咁多次都好難睇到佢哋
今次因為冇咩人逼住,所以睇得好清楚!
芊芊見到d咩咁遠跑過嚟話我知呢?
原來係隻超大既野豬!
真係唔捨得離開間屋,因為實在太熱!
所以我哋即刻又去到另外一間屋,
不過今次冇冷氣!係~溫~室~
兩邊門口都棟咗呢兩塊大木牌!
仍然係一個人都冇!
我唔知係呀芊自己搣斷咗條辣椒定係佢喺地下執!
如果係佢搣,嘉道理希望你原諒佢,細路女唔識世界
中間有D木枱木櫈喺度俾人休息,
但係咁熱真係快d離開呢度好過!
早過農場收檔時間!
跟住我哋向山上進發,首先梗係見到好靚靚既Famingo
幾乎次次見到佢哋都係單腳瞓緊覺!
哎吔,跟住見到條好大既鱷魚呀
佢應該係瞓緊覺!但係佢對眼都唔合埋既,好驚囉!
感覺佢好似太肥!定係佢啱啱食咗隻龜落肚
再行高d我哋見到鸚鵡呀,不過佢哋唔叫又唔飛!
佢哋對面個鄰居就唔同,好嘈咁歡迎我哋探佢
之後嚟到爬蟲館,都係諗住入嚟嘆陣冷氣咋!
裡面有好多標本同埋講吓蟻既歷史!
如果真係有咁大隻蟻真係嚇死我!
成個館應該得呢缸嘢裡面既昆蟲係真,佢真係似塊枯葉!
去到爬蟲館呢對面有其他雀鳥同埋又有一隻鹿喺度!
唔係好明點解要將呢幾雀仔同隻鹿放埋一齊?
最後終於行到最高呢個地方啦!有貓頭鷹睇呀
乜貓頭鷹唔係日頭瞓覺架咩?
睇嚟我下次再嚟一定要參加導賞!
轉個彎就落山,沿途會見到個大雞場!
不停有雞叫...我以為太陽出嚟佢哋先會嗌
落到山腳,差唔多近小賣店,有其他雀鳥同埋爬行動物屋!
裡面太黑影唔到!都係d蛇同蛙既標本多!
呢度係豹貓既屋企,但係今日我點搵都搵唔到佢哋!
最後落番去藝舍坐吓!
點知今日冇開,冇得入去涼冷氣tim!
藝舍上面有個靚靚小型荷花池
最後我同芊芊番去小賣店休息吓,同埋餵芊芊食飯,旅程就結束啦!
Photo by CANON 5D Mark III, Len | EF 24-70mm f/2.8L II USM
呀劍評分: 8分
呀劍評語: 嚟過幾次, 今日最開心, 因為人少! 同埋見到好多動物, 仲好近!! 不過老實講, 我覺得比起以前少咗好多動物, 我覺得農場要再增加多點設施及動物, 如果唔係好難會吸引人再嚟!
嘉道理農場 簡介
嘉道理農場暨植物園於1956年成立,當年的目標是向貧苦農民提供農業輔助,幫助他們自力更生.從1960年起,透過植林,樹林的自然生長和防治山火的工作,本園已轉變成主題植物園.從前一片貧瘠的灌木林,現在已變成茂盛的樹林,供遊人參觀及欣賞.
乘搭東鐵/巴士
於大埔墟或太和站下車,轉乘64K巴士往元朗西方向,約20-25分鐘到達一段大斜路最頂處,於嘉道理農場暨植物園門前的巴士站下車.
乘搭西鐵/巴士
於錦上路站下車,轉乘64K巴士往大埔方向,約15分鐘到達一段大斜路最頂處,於嘉道理農場暨植物園的巴士站下車.
乘搭巴士
選乘行走大埔至元朗西的64K巴士,於嘉道理農場暨植物園的巴士站下車.
駕車前往本園
駕車前往本園 由九龍/沙田經吐露港公路前往
駕車出獅子山隧道或大老山隧道後沿吐露港公路,駛往粉嶺方向.至大埔北在康樂園迴旋處轉左入林錦公路,再駛約10分鐘便到達一段大斜路,上斜方向更由單線變為雙線行車.嘉道理農場暨植物園的停車場入口就位於近斜路頂的左方.
由上水/粉嶺前往
沿粉嶺公路駛至石崗/康樂園出口,於康樂園迴旋處第二個出口轉左入林錦公路,再駛約10分鐘便到達一段大斜路,上斜方向更由單線變為雙線行車.嘉道理農場暨植物園的停車場入口就位於近斜路頂的左方.
由九龍經大欖隧道(3號幹線)前往
駕車出大欖隧道後靠左駛至八鄉出口(收費亭後第一個出口),轉入八鄉路,再前駛幾分鐘於錦上路交匯處轉右,一直前駛至林錦公路交匯處,轉右入林錦公路,至石崗迴旋處出口轉入林錦公路(往大埔方向),前方為一段大斜路,再駛約5分鐘,嘉道理農場暨植物園就位於近斜路頂的右方.
由荃灣(荃錦公路)前往
沿荃錦公路一直駛至石崗迴旋處,由出口轉入林錦公路(往大埔方向),前方為一段大斜路,再駛約5分鐘,嘉道理農場暨植物園就位於近斜路頂的右方.
由元朗前往
沿錦田公路駛往八鄉方向,至石崗迴旋處,由出口轉入林錦公路(往大埔方向),前方為一段大斜路,再駛約5分鐘,嘉道理農場暨植物園就位於近斜路頂的右方.
電話
2483 7200


text:
♡Little Aerin & Eunice♡
Saturday, September 3, 2016
九州仲夏之旅 Day1
Thursday, August 11, 2016
Maui 2016 ~ Day 4-5
上午係free time所以呢日就游下水,呢度有私人沙灘,如果妹妮都跟埋黎佢實好開心啫!
玩完沙灘走入泳池玩,呢度隨左普通浸下水,仲有幾條滑水梯!妹妮一定鐘意呀.
就咁hea左一個上午都幾舒服架
隨左滑水梯我仲玩左跳水添,呢度個沙灘同泳池都幾啱細路玩,不過機程實左太遠,相信帶埋妹妮再黎既機會都好低了
那邊箱係香港係五.一勞動節,呢日妹妮跟左EE同姨丈住左晚.EE帶左妹妮去零碳天地玩,本來佢地講過去佐敦谷公園但呢日落雨所以去左呢度,見佢有野餐有吹波波應該好玩呱
呢個房景望出去海天一色真係好靚,我日日都忍唔住要影張相
酒店週圍都見到呢個景,於是又影下相
下午有activity,以為係聽talk
開頭有中學生表演下夏威夷樂器,跟住係請左d嘉賓黎講下野,呢個係一位大導演.據聞之後仲請左唱Frozen Let it go 果位歌手來唱 let it go,但係我同爸B已偷走了
因為返房梳洗下準備晚間既celebration dinner,聽日就走了,所以走前有餐dinner聚一聚.又話要dress up但係食飯地方係草地!今次著左高踭鞋要行草地真係一步一驚心,每一步個踭都插入草地,好難行呀
幸好天氣唔熱,夜左仲有風涼涼地添,否則食到身水身汗都幾辛苦
天黑後d鬼佬走晒去舞池跳舞,我地就影下相算了
話咁快又第5日了,早餐後hea一陣就準備去機場.可惜無咩假淨,如果可以再去Honolulu stay behind就好了!對上一次去Honolulu都有十幾年了!!今次有幸來到Maui,都唔知下次會係幾時了


text:
2014年7月18日星期五
蘋果肉桂麵包布甸
蛋治凍奶茶,夏天一樂也.
不過呢度買方包,係要一大條咁買,一定食唔哂.
整完蛋治,再整花生醬西多,都係有剩.
咁啱屋企有盒蘋果茸,咁整蘋果肉桂麵包布甸啦.
為咗測試王子嘅嗅覺同對甜品嘅靈敏度,我特登唔話佢知.
果然係甜品人,佢食完飯入廚房攞冰茶飲,立即聞到蘋果甜品味,佢仲以為係幻覺...
一知有得食,開心到飛起.
我仲整咗雲呢拿汁俾佢伴食,德國人特別鐘意雲呢拿汁,食甜品好多時都加上去呢.
12 則留言:
我都整左蘋果甜品喎回覆刪除
我會買半磅方包,不過食方包又好齋咁,要諗埋配咩fillings,所以都好少食.回覆刪除回覆
我哋最少要買500g架刪除
我食過喇, 個雲尼拿汁好甜嘅, 我會淨食個甜品, 唔加任何醬汁呀.回覆刪除回覆
我都唔食架,不過王子鐘意,我就整俾佢食囉刪除
一大條方包我會一半放冰格,慢慢食.回覆刪除回覆
呢個都係一個好方法刪除
你們早餐不吃方包嗎? 我家3個人, 3天就吃完一條回覆刪除回覆
王子平時唔食方包架刪除
我鐘意食麵包布甸都係為咗個雲哩嗱汁架. 方包我一買番屋企就即入冰格, 可以放耐啲又保鮮, 我最怕麵包放外面多兩日後就會開始變stale好難食.回覆刪除回覆
咁你同王子真係一樣啦!刪除
王子唔食方包,我冇乜機會買架.


text:
Nozumi 14 號車, 個車頭成隻扁嘴鴨咁.
在入閘前買了便當在火車上食, 呢份係波士既 - 牛肉飯.
初時我哋以為要快啲食, 怕凍咗唔好食. 佢打開個盒, 筷子都叉咗落去先發覺原來盒內另有乾坤. 白色兜下面有包好似暖包既物體. 撕開暖包上面密封膠紙後將兜飯放番上面, 岔蓋等五分鐘, 兜飯就熱到冒蒸氣添, 啲日本人諗得真週到. 當然俾價錢就貴啲啲啦, 盛惠1200 yen, 不過波士話唔錯.
到東京後去酒店check in, 休息一陣, 就決定撇低波士自己去行街. 酒店在新宿, 附近大把商場, 不過我無帶地圖出門, 自己亂逛. 四點出門, 六點返到酒店會合波士去食晚飯, 兩個小時我就掃咗三條連身裙, 兩件上衣和一個手袋, 仲搞埋退稅添, 我係咪好efficient呢?
日本人真係好細心, 商場女厠厠隔入面仲有個bb位, 大人上厠所時都唔驚bb會亂咁走或無人看住.
晚餐選了在酒店附近的一間炭火燒烤店, 非常地道, 裏面全是日本人. 餐牌就全日文, 仲要冇display, 真係要靠估. 左下角用圖畫來教人點燒, 幾搞笑架, 幅圖話男士英勇啲, 要負責燒, 燒熟之後就各自夾嚟食, 或者好似最後幅圖咁由個女仔好温柔咁餵個男仔食.
食燒烤梗要啤一啤啦. 啤酒係我既, 波士飲綠茶.
我哋叫咗個沙律, 係韓式醬汁, 幾refreshing. 啲豆豆係送既.
一個牛拼盆, 一個豬拼盆, 餐牌上只認得牛和豚兩個字, 都唔知叫咗啲乜. 原來有內臟, 牛腸, 豬脷, 豬肝. 好彩我都食內臟, 波士就麻麻.
成個炭爐上架, 個抽煙機响上面, 不過食完都成身味. 味道都係普普通通啦, 可能如果我哋識日文會叫到好食啲既嘢既.
仲有杏鮑菇.
食完即刻覺熱氣, 唔驚, 我早有準備, 帶了花旗參和甘草, 第二朝一起身就沖杯嚟飲, 熱氣全消.


text:
大廚房
餐廳地圖
餐廳描述
大師級製作 大廚房
旺角向來都係好多特色餐廳嘅聚居地,嗰日小編正正就同友人奮戰完各大店鋪,拎住左一袋,右一袋嘅豐富收獲,行到雙腳酸軟之際,個肚都感覺有啲空虛,就行咗入呢間位於女人街嘅「大廚房」.一行入大廚房,見到佢哋嶄新嘅裝潢,相信舖頭都係新開張冇耐,不過人流都唔差,小編同友人去到嘅時候,都只係餘下少量空位.
餐廳內嘅裝修偏向簡潔,乾淨,帶少少歐陸式嘅味道,睇過餐牌,佢哋嘅食物主打亞洲風情,新加坡,泰式,台式食品都有所供應,選擇都幾多~
大廚房喇沙
呢到嘅喇沙可以話係佢哋嘅招牌菜,湯底以泰國紅蝦煲成,紅蝦先經烤乾鎖實鮮味,再放入高湯煲製,湯頭濃郁鮮甜,啖啖紅蝦嘅鮮味.出面嘅喇沙湯底,多數會選擇落少少蝦米,但大廚房嘅喇沙就係用咗蝦乾,香果更濃.加上每碗喇沙都有鮮蝦,雞肉,流心蛋等豐富配料,小編真係要比100個like!
大廚房紅燒牛肉麵
出面嘅紅燒牛肉麵多數都會選用牛展,但大廚房嘅牛肉麵就係選用牛展加牛臉頰.牛展煙韌,牛臉頰軟淋,兩種唔同嘅口感,一碗紅燒牛肉麵就包含晒.
這流心蛋鐵板澳洲牛肉飯
熱辣辣嘅鐵板上乘載住粒粒分明嘅日本珍珠米,外面一圈新鮮澳洲嫩牛肉,加上大廚房自家秘製牛油,整穿流心蛋,蛋汁溶入米飯之中,撈埋師傅自己調配嘅醬汁,帶少少姜味,好正!


text:
June 27, 2014, Friday afternoon
今日豆豆媽咪又買咗團購, 我地又可以試新餐廳
哈哈, 不過呢間餐廳一的都唔新, 個招牌仲好舊添, 而呢個地方一年都唔知經過幾多次, 但就從未去過. 呢間叫五宗印度餐廳, 响麼地道, 鹿鳴春樓下. 唔係樓下, 係地庫.
就係呢張coupon, 每位HK$68, 另加一服務
呢的陳年舊樓, 唔好expect的地方會好好.
一行到落地庫, 推開門就見到個"buffet" bar. 食物就係全部响哂道.
坐低就去攞食物. 嚟呢道食完要用番嗰隻碟去攞, 環保呀!
呢道係小食及沙律
呢道係主食及熱薰, 全部都係咖哩
我要了湯及每樣一點小食.
食過覺得味道ok再攞一點點
呢道嘅印度薄餅味道都唔錯
我喜歡印度茶, 所以要了奶茶, 不過呢杯奶茶, 並沒有New Sangreet嗰杯咁好飲.
一的甜品都無, 我地埋單時問, 佢地先攞咗一款出嚟. 似麵粉炸起圓型的東西用糖漿浸著. 我試咗一啖, 真係食唔到, 唯有吐出, 用餐巾包著掉咗佢.
的咖哩係ok嘅, 但overall呢間餐廳, 一的service都無(但都要收HK$7一位服務費), 我諗我都應該唔會再嚟.
不過都多謝豆豆媽咪, 有時間佢會睇吓有的咩野團購我地去試. 咁唔試又點知好唔好呢.
食緊嗰時, 隔離檯那位外藉男士, 猛咁同我講呢道的印度餐好正宗好好味, 佢响呢道食過好多次啦.
咁口味嘅野, 各有喜好, 總會有人喜歡, 豆豆媽咪都話的野食ok喎.


text:
雖然珠圓玉潤,但依然很可愛呢!
雖然珠圓玉潤,但依然很可愛呢!
深田恭子十五歲就出道,與金城武拍"神啊!請給我多一點時間!"而開始廣為人認識,當時我仲係一個傻o下傻o下o既中三學生,但深田恭子就已經憑住佢洋娃娃般o既美貌迷倒o左萬千少男少女呢!!
試諗o下 世界上竟然有個咁靚o既女仔同自己同年同月同日出世,咁如果自己都可以好似佢咁靚,如果自己可以同佢一樣受萬人寵愛,如果自己可以同佢同一命運,咁樣唔係一件令人開心o既事咩?!就算命運唔同,但作為自己幻想o既投射,睇見佢可以星途燦爛,就好似世上另一個我(NANA!!)完成自己夢想咁,感覺都幾奇妙!!
深田恭子出道兩年後,我開始拍拖,我發現我Honey覺得深田恭子好靚,所以幾鍾意佢,由於 想自己成為Honey心目中另一個深田恭子吧,所以我就更加留意深田恭子o既報道,雖然未至於睇晒佢所有劇集,但我電腦中儲仔o既深田恭子Wallpaper已達過百張,唔知咁樣算唔算對佢著迷呢?
而家,隨住深田恭子體型越脹,化粧越濃,現在佢o既人氣好似已經大不如前,連我以前bookmark o左o既深田恭子網頁好多都消失o左,我honey都話佢無以前咁靚,唔再喜歡佢喇!!!不過可能我身型亦同佢一樣不斷膨脹,所以我並無因此離棄佢,特別係每年生日,我年年都會留意報紙娛樂版有無佢生日o既報道,就好似年年都有人記得我生日咁,哈!!!


text:
響 Cape Cod 碼頭落船之後,我當然又響呢個「Duffy基地」逗留多一陣,話哂 Duffy迪士尼小熊 係我最愛嘛!今次我去咗 Aunt Peg's Village Store 漁村小店掃貨,呢棟紅色嘅建築物就係我要去嘅商店啦,裡面有好多 Duffy迪士尼小熊 嘅相關產品架!
由正門行入去,即時有一眾 Duffy,ShellieMay 歡迎我!配合 米奇和Duffy的春日巡航 活動,店內都多咗好多春日佈置,有花環,盆栽,旗幟等.
放響正門嘅係 超級巨大Duffy,超級巨大ShellieMay!你地好嗎?我地又見面啦!另外亦有兩隻 Duffy,ShellieMay小熊 穿著黃金服飾,慶祝 東京迪士尼渡假區 三十週年!
我成日都有衝動想買一隻 超級巨大Duffy 返屋企,但係佢嘅售價實在係太貴... 同埋,就算買得起,要將佢運返香港應該都會係一項頗為艱巨嘅工程!
作為 Duffy迪士尼小熊 專門店,店內嘅貨架放滿小熊毛公仔,小熊鎖匙扣,小熊飾物!場面咁虛撼,相信任何一位 Duffy 粉絲黎到呢到都會感到特別興奮!
剛才響正門見到兩隻小熊著咗黃金服飾,意味著店內都有唔少 三十週年慶典 幸福歡樂年 嘅主題商品!全部都金光閃閃,我又點會忍到手呢?
仲有唔少得嘅係春日巡航活動商品!兩個節慶活動同時舉行,推出多咗好多商品,今次大出血啦!咁究竟我最後買咗幾多野?稍後再同大家分享各樣我買咗返黎嘅商品!
或者你會問,晨早流流就去掃貨,咁咪全日都要拎住啲野囉?同我地香港呢邊一樣,東京迪士尼渡假區 提供一個非常貼心嘅服務,可以幫 迪士尼酒店 嘅住客將買咗嘅野直接送去酒店大堂,等佢地返去酒店嘅時候先至提取商品!於是,我就選擇將商品送去我當晚入住嘅 東京迪士尼樂園酒店,咁就唔洗拎住一大袋野周圍玩啦!


text:
爸爸個頭自從我地拍拖開始就一直都係我剪o既, 但到我35wk開始, 爸爸個頭就冇剪過啦, 因為爸爸怕我辛苦就冇叫我幫佢剪, 一直到我生咗, BB都滿月, 終於都比我哦到佢肯去Salon剪啦!
今日2:00pm我就呢呢林林帶埋呀仔吹爸爸出門口去剪頭髮, 諗住剪完一齊食tea, 4pm就可以返屋企餵仔, 點知...
爸爸入咗Salon, 我就推BB四圍走, 本來諗住行百佳, 點知佢裝修勁大塵我就推BB走咗... 之後係咁行行行, 好肚餓, 又口渴, 但都冇買嘢食, 諗住留肚同爸爸食tea嘛... 跟住又係咁行, 行到好攰, 我睇吓隻錶! 吓3:30pm啦woo, 仲未打比我o既, 我就call佢啦, 佢先話我聽佢電緊髮, 冇咁快! 咁BB又夠鐘食奶, 我又冇帶鎖匙, 唯有再推推推返BB去髮型屋搵爸爸拎鎖匙然後趕返屋企啦!
回家途中, 勁肚餓口渴, 諗住去SEVEN買嘢飲啦, 但個門口都推唔入架BB車, 咁唯有忍住急急腳返屋企先算~ 返到來立刻飲咗兩杯水, 餵埋BB我先食幾塊餅頂肚餓, 之後我就忍唔住攬住亞仔喊, 覺得爸爸好衰, 唔理我同個仔自己想做乜就做乜! 明明講好一齊食tea, 明知我餓, 明知BB趕住食奶奶, 可以粒聲唔出自己電髮, 唔理兩母子死活!
我不斷問自己, 嬲唔嬲佢好呢? 鬧唔鬧佢好呢? 諗諗吓, 唉! 算啦! 個個人都有貪靚o既時候, 我知佢恨電髮恨咗好耐架啦! 既然佢電得咁開心, 可必掃佢興? 咁我就收起咗D嬲, 當冇事, 大方D啦! 但係到而家都有少少唔開心lor... 唔知爸爸feel唔feel到呢?
BB, 如果你睇到呢一編唔好覺得爸爸好衰呀! 其實爸爸對我哋好好架, 只不過佢有少少大細路, 一時樂極忘型啫~~!! 你記住要愛爸爸呀!


text:
要找一張合適自己的 人體工學椅 可以是一件頗頭痛的事.最近我就找來一張可以多方面作出調教的 人體工學椅 – Nightingale CXO6200D 作了幾星期的測試,希望藉此跟大家分享一下.
組裝
當你收到呢張 人體工學椅 嘅時候,基本上係需要組裝嘅,但係唔駛驚,並唔係好似IKEA嘅小冊子咁複雜,只係有一頁紙係for張凳,另一頁紙就係for個頭墊,步驟亦只涉及三個動作.當你拆咗包裝後,要將椅腳接駁到升降管,最後再將椅固定喺升降管上,完全唔駛用螺絲.
如果你買了有頭墊的版本,你要做嘅係固定佢喺椅背度,再用細膠蓋蓋住.成個過程都唔會超過5分鐘,但係因為張 人體工學椅 多金屬零件,所以比較重,如果托唔起張人體工學椅就要揾人幫手喇!
設計
CXO 6200D 人體工學椅 係同CXO 6200 人體工學椅 唔同嘅,”D”嘅意思係加咗頭墊喺原本嘅型號上.呢張 人體工學椅 有多過10個位可以調節,可以更完美地配合你嘅身體各部分,但係CXO 6200D 人體工學椅 仲有啲特別野令佢較其他 人體工學椅 子更為出眾.
首先,CXO 人體工學椅 椅背係用彈性纖維,比較通風.佢另一個好處係有記憶海綿座墊,令你坐得舒服同時又可以支撐你嘅身體,唔似其他人體工學椅啲平價海綿座墊,一坐就凹落去.
- 人體工學椅 有11種調節嘅功能同特徵
- 記憶海綿座墊
- ABLEX™纖維椅背
- 可調教嘅頭墊
- 大部份係金屬零件組成
- 加拿大製造
- 十年保養
表現
當裝好晒所有野之後,就要調節好同埋適應張人體工學椅喇!首先,先講座墊,如果長時間工作而中間無企過起身,係需要定時轉唔同嘅姿勢.脊醫一般建議約每小時便要離開座位一下.
CXO 人體工學椅 嘅海綿座墊有好好嘅承托力,跟據你大脾同下半身嘅線條嚟調節,等我覺得自己好似坐咗喺舊雲上面.而且,記憶海綿幾厚架,佢有曲線流水線條完全fit晒膝頭後面既位.
調節
氣壓型腳架可以根據你嘅身高調節高度,調節既制就喺張 人體工學椅 嘅右手邊,好容易可以掂到同平衡到.仲可以由前到後調節座椅嘅位置,等座墊貼近膝頭,完全可以支撐到你嘅大脾,就好似私家車入面嘅座椅一樣.
人體工學椅 背保持挺直,但係如果你想嘅話可以唔好鎖住 人體工學椅 椅背,等你可以訓低.調教嘅制係 人體工學椅 嘅左下方,你可以選擇上鎖或者唔鎖,亦都可以調教至你鐘意嘅角度.仲有,用旋鈕上鎖,順時針方向擰得愈實,椅背就愈難移動,你要用力挨後先可以郁到個 人體工學椅 背.CXO 6200 人體工學椅 有一個特有嘅特徵,就係當挨落椅背時候,座椅嘅反應. 人體工學椅 椅背同座墊嘅移動係同步嘅,咁樣可以令你保持舒服嘅姿勢同埋等你對腳掂到地.而且,支撐腰部的腰墊好個人化,唔單止可以移上移落,仲可以向前向後調節,亦可以增加同減少支撐嘅力度,仲有記憶海綿添!
扶手係 人體工學椅 重要嘅一部份,佢需要有彈性咁調節,CXO 人體工學椅 既扶手調節度就十分高.我地可以調節扶手嘅高度及闊度,側邊嘅空間嚟就番啲身形比較龐大嘅人.亦可以將 人體工學椅 嘅扶手樞軸移左移右,向前向後.CXO6200D更有選擇性嘅頭墊,你可以根據你嘅身高嚟調教頭墊嘅高度.當你處於最低位置嘅時候,你可以慢慢調教升高.仲有個腰墊(lumbar support) for腰部支撐同高度調節.腰部支撐,頭墊都同座墊一樣,用上記憶海綿,令每一個部份都咁舒服.
經驗
組裝同安裝好人體工學椅之後,我就開始調教嘅程序喇!調節旋鈕同控制桿都好容易掂到,睇番啲文件確定裝置係無錯嘅,我再輕輕調教一下腰部同頭部支撐部份.記憶海綿係我最鐘意嘅部份,我甚至想轉用記憶海綿嘅床墊,但係好可惜很多海綿既密度都唔夠高提供身體支撐.一坐落去cxo 人體工學椅 ,只須幾秒,記憶海綿會根據你嘅身體調節,坐住軟墊嘅感覺消失咗,非常舒服.
因為頭墊用相同嘅高密度海綿物料,你可以挨落去,完全放鬆.多得椅背嘅支撐及透氣既物料,即使喺潮濕同炎熱天氣低下,你嘅背脊都會覺得涼爽.
好處及壞處
好處
- 好好同好平均既多方面調節
- 前所未有咁舒服嘅記憶海綿
- 主要係金屬製造,強而高質素
- 選用特別好嘅紡織原料同皮革
壞處
- 棘輪閉鎖裝置(rachet system)並唔係最好同最準確嘅裝置
- 調教訓低嘅俯仰穩定器要轉太多下先可以整緊到
總結
CXO 6200D 人體工學椅 比到你足夠嘅調教設定,等你可以調教到最舒服嘅姿勢.記憶海綿係好重要嘅因素令你覺得舒服,令你完全忘記自己坐係公司入面.棘輪裝配(rachet system)係比較容易用,而且達到你想要嘅位置.張凳有多種顏色,皮革,纖維,同埋十年嘅保養.CXO 6200D 人體工學椅 可以係你喺工作上最好嘅伙伴!
source: http://bloguedegeek.net/en/2014/06/01/review-of-the-ergonomic-chair-cxo-6200d-by-nightingale/


text:
6月book咗package之後,本來agent話上個月尾要比尾數架,但係佢又冇email資料比我喎,到今個月中都冇聲氣,真係驚驚哋架,如果book唔到咪弊傢伙!!所以我上星期主動投案,打比agent話我要比尾數,事隔兩個幾月佢仲記得我喎,唔通我當初講價太狠! 不過佢可能太好生意喇,話email比我都等咗個幾星期,真係急屎人!早兩日終於收齊 invoice﹑voucher﹑比埋錢,放心晒!
返到屋企即刻嗱嗱聲摷番啲沙灘裝出嚟,揀定衫去Maldives影靚相! 雖然沙灘裝我有大量,不過多數都係背心短褲,方便嘛!但係今個夏天大熱嘅花花裙咁吸引,我又點可以唔入手呢!買咗三條長裙,家姐話借多條紫色比我,Yeah!
仲有花花短褲防走光!
以前每年夏天都會買1-2套泳衣,因為次次去旅行都想有新泳衣影相,所以而家儲埋有十幾套...呢套上年買嘅黑色lace通花Bikini仲未著過,第一次買淨色泳衣,可以帶去馬爾代夫扮有型!嘩哈哈...
諗住帶多三套colourful 嘅去,仲未揀定呀!!
仲有同陽光玩遊戲不可缺少嘅sun block,呢隻Anessa perfect UV sunscreen EX SPF 50+ 防水防汗,游水用啱晒!Sasa買 $203
仲有一個月就出發喇!!Yeah~~


text:
我一出世就住係上水,中小學都係上水讀,我以前好鍾意上水,阿叔細細個就蒲開名都個間冒險樂園,得閒又去下馬會道個間租碟舖.個時住係上水,我從來唔會覺得悶.
對我黎講,係上水最開心的回憶應該係中學食Lunch.我同我個兩個最好的老死,最鍾意去新都個間元綠壽司,由佢係樓上食到佢搬落樓下,最後食到佢執埋.個時,學生餐最平22蚊搞掂,大大碗包埋野飲,我仲記得佢每個星期餐牌都唔同,但係總會有吉列豬扒.有時食厭左,就會去下隔離間紅樹林,上水廣場個間和花亭, pizza hut,仲有上水中心OK以前隔離個間日本野.撞正要做壁報既時候,我地會拿拿臨食完野行過美意屋買材料,貴就貴左D,不過,就腳呀嘛,打死我都唔行過去中興架啦.記得每次入去美意屋,我一定會行到盡頭個個玻璃櫃睇公仔.食完飯,行番學我地三個成日都一字排開,大聲講大聲笑,根本唔會阻住人,而家唔好話三個人,自己一個人行,都覺得生命危在旦夕,隨時有gip有車仔無啦啦撞埋黎.
派卷個個星期,放左學就會去大M打躉,如果驚M記太熱氣就會去仙茶居飲珍珠奶茶.有時放左學,仲會比阿媽捉去能記雜貨店到買野做阿四,而家個度成條街都變左藥房lu.
呢幾年有新舖或者藥房開幕,我都諗唔番起佢地以前係咩黎.寫寫下,發覺原來呢篇文提過的餐廳已經執晒,唔知幾時開始,上水係我的記憶入面愈來愈模糊.
有人話呢幾年上水的而且確繁榮左好多,但係,如果呢D就係叫繁榮既話,我寧願唔要.
原文連結


text:
近排睇到有人係龍鼓灘影日落,就先去探下路,但都真係好入,如果係九龍港島剩係入黎睇日落就唔太建議.首先,搭車入屯門西鐵站之後係C出口直落樓下巴士總站轉K52(8達通免費接駁),總站落車就係,但程免費車都要搭45分鐘,所以要預時間.如果住屯門可以直接去蝴蝶輕鐵站再轉車.簡單黎講,龍鼓灘只係一個有幾百米長沙灘,但由於無救生員,更衣室,所以去游水都幾麻煩.旁邊有幾間燒烤場,如果係度燒野食睇埋日落都唔錯.之前仲有個小型賽車場,不過有個女仔D頭髮被夾而發生意外,所以已經暫停左營運.所以今次只係去上山睇下個觀景臺位置,係總站落車之後,行過對面紅綠燈,然後再行落車路就會見到指示牌(個BBQ場放晒燒烤爐係條車路度)
再行五分鐘就到上山位.
一條路上,十分鐘應該到.
左邊會見到龍鼓灘同青山發電廠.
中間小路全部去山墳,不建議走埋去.山頂就係呢個景,其實呢個係中華白海豚暸望台,但真係咩設施都無,都唔知點睇海豚,如果真係有心搞係味都整番兩台望遠鏡,簡介下點睇先易D睇到白海豚........我上到黎,見到咁樣,都唔知點睇...
個灘其實好淺,坐係BBQ海景位就有呢個景.
因為太熱,而且仲有三個鐘先日落,所以無等到就走,其實我返屋企都算近,有時諗如果住龍鼓灘都幾慘.


text:
壹個半鐘就到咗 ,上碼頭就見到呢個介紹牌
2014年11月30日 星期日
東平洲環島遊
今日又一大清早出發,去最東既島 ,天氣陰暗,千萬唔巧落水,坐車去沙田火車站轉27號小巴(科學園),貢就去到馬料水碼頭,等買船飛上船,督督話要當禾係貨物計數.-_-# 邊有貢令既同會行會走既貨先得㗎!
壹個半鐘就到咗 ,上碼頭就見到呢個介紹牌
主要景點
禾哋選擇經公廁方向行,去士多整個早午餐先
未到士多見到沙灘啲石塊已經巧興奮
禾哋係哈哈笑士多食嘢
佢哋整得貢令,一定要影相
食飽飽沿著左邊沙灘路去探險
哎喲!佢哋用個尿盆種花,又幾得意喎!
無眼睇囉
呢邊唔得意,但佢哋都會廢物利用
禾似唔似踩著本古書
E 處巧舒服,又有浪聲,正呀!
天上啲雲都厚厚哋,不過太陽伯伯都唔弱囉
巧大風,有亞三係度使咩怕
平洲沿途有巧多仙人掌
橫睇 !
直睇都似去咗吳哥窟
三頂帽你揀邊款
有浪埋嚟喇,驚驚呀!
呢舊大石貢平禾唔怕
有莎莉抱抱就更好
禾哋係唔係巧一致
E 個位啱啱巧夠禾坐
係咪巧 fit
以為去咗日本影大鳥居添
其實係海岸公園個牌
似唔似倒瀉啲油漆曬乾咗咁樣
禾哋巧似係幅畫入面
原來呢個位巧涼快
唔巧走住,坐多陣喇
可以行得喇,follow me
一大片竹林
認住呢個缺口,由e 度可以落去斬頸洲
呢度係斬頸洲另一邊,有人係度潛水
明哥同禾話比你哋知呢度係釣魚區域界線
搵到張石櫈休息一下
記得落去影相
莎莉做咩行貢快呀
禾哋已經企响個龍脊
明哥唔巧企貢出得唔得
'蘆兜樹'
村民用紅白間膠紙圍堵一啲山路
不惜斬斷部分樹幹用嚟阻擋去路,要小心誤入迷陣,就會損手爛腳
卒之過咗難過水
嘩 ! 更樓石人山人海
巧彩搵到個唔錯位置影番張令令相
後面就係幾乎令禾哋迷路既山頭
以前要由後面石仔路行過嚟更樓石,
明哥巧犀利可以上到咁高
吓!仲要係上面耍太極
太陽伯伯要落山
返到呢處就完成東平洲一圈遊
要上船返屋企喇 ! 拜拜 !
訂閱: 張貼留言 (Atom)


text:
六八事件
馬來西亞酒店天花常見嘅箭嘴
其實係話比你聽祈禱朝聖嘅方向
準備好上機嘅行李 好彩冇過重
第二日食嘅早餐都係一樣 一樣有斑蘭醬 一樣有好好味嘅炒米粉
食飽飽就趕行程lu 要同住左兩日嘅酒店say good bye!
食早餐對住咁嘅天空 唔係旅行係咩丫? 唔係relax係咩丫?
夾埋坐左三日 (其實應該四日) 嘅東南亞旅遊巴 再見喇 你d冷氣好夠凍 座位都好舒適呀 司機叔叔鴻爺手車都揸得非常非常舒服 我地成車人可以訓晒覺就知啦
我地住嘅新山 其實係馬來西亞嗰邊架 所以要過關去新加坡先得 聰明嘅朋友一定會諗 : 咁兩日都要過關嚟過關去? 冇錯 初初媽咪都有呢個concern 但深知新加坡冇可能有呢d級數嘅酒店住 (咁當然跟旅行團buffet有限啦) 加上原來過關算好快 好似深圳同香港咁 咁咪okay咯 Ada姐姐講得啱 去玩就唔好樣樣彈先會開心
媽咪話今日要用晒佢喎 ~_~" 最後全程用得二千蚊港幣咋
我成班仔女都玩得好開心 多謝daddy 媽咪帶我去旅行
下次都要帶我去啊!
yeah yeah
車程十分鐘到關口 加埋過關到新加坡 都唔洗半個鐘 所以大家可以諗住新山再玩新加坡 咁會平d 同埋住嘅酒店都會靚好多
新加坡第一站嘅烏節路
好靚嘅巴士 好彩媽咪影得切留念啫
解散第一時間去ION先
因為我地知道裡面嘅food opera有媽咪同婆婆嘅至愛!!!
就係肉骨茶喇
食過馬來西亞正宗肉骨茶 今日試新加坡架喇
兩者嘅分別 淨係飲第一啖都分到
馬來西亞淡味 新加坡相反好濃味 好勁蒜味
我地一致投新加坡嘅肉骨茶一票 而肉方面 兩者都好好
我飲左幾啖 好辣 都係比媽咪飲埋佢
飲完肉骨茶 就出去影返個地標相 一見到豆蔻就知嚟左新加坡同烏節路啦
再行落去見到baby gap減價 掃貨去...
另外有好多food court都有特色野食
可惜呢d food court都吸引唔到我地
我地有另外一個目標要完成...
就係義安城嘅榴槤pancake喇!!!
\
除左班戟 仲有好多榴槤制品架
而pancake係即叫即製
我試左一啖 好好味
媽咪同公公直情暈低左呀! pancake熱辣辣 脆卜卜 裡面包住凍凍嘅榴槤肉
媽咪一邊食一邊 : Oh my god....
全個行程 除左貓山王 最好食 就係呢件pancake!!!
離開烏節路 我地又向海出發lu...


text:
今日係母親節呀 尋日同兩大長老預早慶祝BBQ
而正日 梗係我同諾兒過啦
一早就幫titi著左件 i love my mommy嘅口水肩 示威嘛 哈哈
落樓食完早餐 就同titi喺mall嘅佈置影相
紀念屬於我地嘅第一個母親節
尋晚mami突然諗到去一個地方慶祝 就係黃金海岸啦
點解? 因為上年母親節 mami大住個肚喺嗰度影相架
mami仲好有心機咁搵返上年著嘅大肚裙去影相tim
去得黃金海岸 梗係搵埋ti婆啦 去左愉城接ti婆
同行嘅仲有yee ee啦 同埋聰少呀 好開心呢
去到黃金海岸 我地掟起心肝去左黃金海豚嗰度影相
之後仲撞到blog友仔 樂少呀 好耐冇見啦 樂樂 你好嗎?
樂樂一見到titi玩緊豬仔車 就過左去 想一齊玩
初初titi都肯同樂樂玩 慢慢就唔比人掂佢d野呀
呢d係ti爸趁我同樂少媽媽傾計嗰陣影嘅
唔知點解 佢地玩玩下好似想打交咁 titi個衰妹仲唔比樂樂玩呀
(見下圖)
樂樂 : 你唔比我玩? 你mami比喎 我依家坐埋你架車tim 呵呵
titi : 鳴鳴 比返我坐呀 我婆婆買比我架!!!
哈哈 佢地玩左一陣就走咯 而我就同titi去返上年影大肚相嘅地方影相啦
時間過得好快呢 下年 你應該會識同我講mama i love u卦
嘻嘻 如果係嘅 mami一定開心得尖叫呢
是日mama節晚餐 由我同ti婆主理 有蟹粥同炒蜆
飯後仲有mama旦糕 同titi送比我嘅花花呢 (yee ee安排嘅花花)
The first mother's day with Titi, my first mother's day was so sweetie!!!


text:
A scramble of my mumbles, rambles and trembles. Let them all rest in the blog so I don't have to crumble.
Monday, October 16, 2006
施政報告要支持電影業
香港大把行業都死下死下啦, 又唔見政府整個咩局去扶持一下? 拿, 香港曾經夠係世界假髮中心啦, 政府又唔去整個假髮局去扶下假髮業? 電影業連影碟計埋一年得果幾十億產值, 只係佔 GDP 1-2% 產值, 養晒都係幾萬人, 真係咁值得扶持?
電影業內班人一味靠賴, 好耐以前賴水貨影碟搶走入場觀眾 (因為當時拍戲好多時係先收賣埠錢再開拍, 外地既影碟有機會同香港公影同期出現). 好勒, 立左法影碟同 cd 18個月後先可以入口. 跟住又賴翻版, 而家又賴 bt....
我想問句, 一套電影最重要既係咩? 你估真係電腦特技? 連李安都話揀劇本最緊要係故事啦! 香港電影上一位出名既編劇係邊位? 電影業將故事既地位放到咁低, 又邊會大收丫?
而家既大勢已經係網上下載, 再用電腦或細 sceen 睇 video. iPOD 同 Amarzon 賣左幾多 video? 當中有幾多 Hollywood 野? 香港電影業諗緊未呀?
再下一輪就係唔興睇電影, 而興睇劇. Spielburg 早幾年已經開始拍高質電視劇, Lucas 都話可能唔再拍大製作既電影而拍長劇, 因為未來internet 上既 pay-per-view model 係對多產有利. 再加上值百幾億美金既 youtube 上有大量短片, 幾億銀拍兩個鐘真係好大 risk. 香港? d 導演係冇野撈先去外地拍劇, 完全冇諗到呢個可能係未來既財路. 又係既... 而家既華語劇仲係拍緊金庸既神鵰, 已經50年有多啦大佬! 有冇新劇本呀?
咁既工業你個政府仲要去扶? 有冇攪錯?


text:
Mar 16, 2016
1.2k
Views
好物推介分享1之 - 神級吹風機
產品資料 / 1210 Views
有冇發覺冬天同春天嘅時候,梳頭嘅時候會有靜電嘅情況出現,頭髮蓬鬆嘅美美們要留意囉,用納米離子風筒吹完之後啲頭髮真係好貼服嫁!
呢款就係喺香港大型嘅電器商供應嘅納米離子風筒真身.
之前經好友介紹咗一個令頭髮變得更順滑易梳嘅納米離子吹風機, 試過之後愛不釋手.上網做咗資料蒐集,睇完呢篇就更加欲罷不能.
”可以在3分鐘內把我溼答答的頭髮吹乾,就算太靠近頭皮吹髮也不痛(跟美容院的吹風機大不同),吹風時聲音很小,頭髮不打結,吹完不毛躁,吹久機身不熱,因吹頭髮掉下的髮量明顯比之前(或在美容院)使用一般吹風機少很多,頭皮感覺很舒服.”世上竟然會有如此神物?
不過原來一山還有一山高嫁,因為近期試用過新的版本的白金納米離子吹風機,想買的時候已經大缺貨了!好失望呀!
日本嘅新版比起香港買得到嘅紅色版本再輕巧d, 即使出門帶着都好慳位!
想知佢有幾好?有圖有真相!
呢把喺小編未經處理過嘅頭髮
而呢一張就係經過白金納米吹風機簡單吹過嘅頭髮, 仲未落護髮油既效果
首先,本身小編的頭髮有天然卷,只要用咗呢款吹風機簡單地吹順,唔使特別嘅技巧,就已經比起平時吹完頭效果好一半以上.如果係濕頭髮再加有卷既梳吹的話,基本上已經可以有做完負離子嘅效果啦!又順又貼服!自己吹頭都可以有係Salon 俾髮型師吹完頭嘅效果!以後D毛毛蟲嘅髮絲係冬天已經唔再威脅到我啦!
呢個風筒嘅好處係: 頭髮吹乾嘅時間比起一般吹風機為短,打結嘅情況亦小好多!如果想頭髮睇落去再健康d同有光澤既話,吹髮前我會用New Zealand 出品嘅摩洛哥護髮堅果油!
一般人用護髮堅果油嘅牌子都係喺大型salon代理嘅品牌,但係我比較鍾意用呢一款護髮油,因為小編比較鍾意用organic 既product.
小插曲: 早兩日啱啱去salon 剪頭髮,帶住兩支寶貝叫髮型師幫我揸薄薄一層先吹頭,點知連髮型師用完都讚效果一流,比起之前用嘅堅果油護髮product, 頭髮更順更有質感.所以在髮型師的誠懇要求下,我含淚將兩支護髮油留低,俾佢其他客人試用.正因為剪髮嘅過程太興奮 ,所以漏咗連相都冇影到,下次先補返張吹過既靚靚頭嘅相俾大家啦!最重要係想話比大家聽點解呢兩支油會成為我近期嘅寶貝產品呢!
下回預告: 好物推介分享二之 –


text:
好黑仔呀!話說,上兩個星期一就快收工時,突然"brok"一聲停咗電喎,咁打去管理處,佢哋都話未知發生咩事,要check.咁反正仲有10分鐘唔夠就收工,於是大家就無深究齊齊搭lift收工.
第二朝一早,我差唔多出門口時,有同事打比我,話佢返到公司仲未有電!我即刻打去管理處,先知係全座工廠大廈都無電!重點係,呢兩日係唔會整得好!傳聞係因為有一層係做雪藏肉類的,佢哋經常性unpack同分割肉類時,令到佢哋自己嗰層地下成日都周圍溶咗嘅血水,我哋次次都好驚佢哋嗰層開lift門,好很臭!據聞佢哋已經收到好多之投訴同埋比食環警告.傳聞就話因為佢哋d死血水流咗入lift糟,燒著個電箱,而嗰個電箱係連住大廈條主電大陣,所以即係話我哋嗰日臨收工時搭lift落樓嘅時候,個電箱係火燭ing!因為又無警鐘響又盛,我哋完全唔知原來我哋差d一鑊熟!!!!!
唉,就係咁,我哋就無lala焗住停工2日,講真我唔會覺得開心有呢d假期囉,因為地球仍然會轉,工作始終都要做,咁樣即係積住d嘢一次過做!點知,原來呢單嘢,比我哋想像中恐怖,兩日又兩日,本來唸住最變態下一個星期一點都攪掂,點知一日推遲一日,出動到工程部同港燈一齊攪,最後竟然去到2/9先開得工!!!!!即係我哋total停工10日!!我公司係工廠,基本上可以講,機停手停!好可怕!!
今次呢個突發假期,好在我係做office,都仲要處理一點公事,但佔嘅時間好短.本來我打呢篇嘢嘅前半部時, 係覺得好灰的, 因為一個衝開嘅人突然要停下, 囉囉攣唔知點咁, 但去到後期再繼續打, 已經適應咗純家庭主婦生活, 連我老公都竟然話家庭主婦個屋企都企理d!日日都有新嘢食!hahaha...雖然我都覺得真係好自在, 起碼唔洗早起身, 不過咪攪我, 都係返工實在好多!!!
呢段時間起勢咁整嘢食, 整咗好多新嘢, 一d平時返工無咩時間唔會整嘅嘢, 下個post比大家睇, 呢段時間陪多咗dingding(都唔知邊個陪邊個..haha)呢個aunt真係好攪笑, 仲有少女味..haha
我地食飯準時, 期實dingding都係, 一夠鐘就會響飯枱前等開飯!


text:
日期:2016-8-13,農曆七月十一日,星期六
地點:二轉,青龍頭,深井一帶
開始時間:9:00
結束時間:17:00
我攞走嘅魚獲,條沙鑽十分巨大
對上一次釣魚已經係三個月前,因為今年夏天實在太熱,所以見上星期剛過“立秋”,亞力又吹雞出戰西水就立即報名,今次又係梁生梁太兩隻艇出戰,最終梁生艇有亞力同佢朋友,再加上年首次加入艇釣嘅阿業同阿倫;而梁太艇就載我,果頭,處長同戰神.天文臺預測有雙颱風形成緊,好彩係釣局後先會影響到,但近排週不時有雨都要留意住.
我釣上嘅其中一啲魚獲,以石狗密密上最多
到咗釣局當日,大家早餐各有安排,我就喺深井同處長,戰神先嘆個早餐一聚,亞力幚手買兩艇各兩斤蝦做餌.到咗近9am大家已到齊碼頭上艇,各自快速駛向大嶼山花坪方面而去.我今日坐前排右邊,跟平常一樣帶備兩竿兩攪,仲有幾粒DIY骰仔鉛墜,處長坐我後面,沿用支軟身天線竿,果頭坐左前位,用兩支竿合併而成一支,主要係棄用中通竿身,怕清潔麻煩,最後戰神坐左後排位用手絲.一到第一釣點,大家紛紛勾餌落釣組,各自有魚食餌,感覺應該係石狗,中魚拉上又真係喎.如是者各釣上一啲石狗作為序曲,直至近半個鐘後,大家都感到有個別魚訊唔同咗,正諗緊會係乜魚呢,就由果頭抽上一條良型火點,之後大家都開始釣上咁上下大細嘅火點喇.
天有不測之風雲,有段時間好大雨
過咗哩輪魚之後見再無乜進帳,梁太就沿岸駛向二轉一個內灣位,唔好睇少佢呀,以住釣局都喺嗰度上到好嘢架,好似上年阿偉久休再釣魚就喺嗰度上條兩斤多嘅青班
,睇吓今日佢有無翻版事件先……但係無嘅,不過我好彩上番條良型烏絲補數啦.再釣多陣石狗就轉位,天亦開始落雨,説時慢,那時快,梁太已駛艇過番橋嘅另一邊,但雨並無停,反而越落越大,避無可避之下,全身盡濕,其時我已換上另一支竿配合兩鈎仕掛,諗住石狗都密密上餐飽.正當大家仍緊守崗位,因為唔知幾時有大魚來襲之時,我反而見落雨就不如食過午餐先.
果頭兩上細鱗嘅英姿
經過一輪維持半個鐘嘅風雨飄搖時間之後,梁太就索性駛過對岸近青龍頭沿岸前前後後作為釣場,我地仍然釣上石狗為主,未見大魚來襲.但今日幸運之神再次臨到果頭身上,時近1pm,果頭就凝神屏氣,原來已中大嘢,大家見支竿嘅孤度,正估計係細鱗定沙鱲之際,梁太就交咗個撈萁俾戰神從後幫手.果頭經過一輪就魚以防拉斷絲,見佢氣都索埋,最終見條魚上到水面,原來係一條細鱗,唔怪得咁有力啦.
果頭好滿意上哩條沙鱲,指定要帶走食用
再釣多陣就沿岸向深井嘉頓方向前前後後一路作釣,越近嘉頓大家越緊張,因為一嚟水流大得多,二嚟大家以住喺嗰度都上過大魚,例如沙鱲……時近3pm,兩斤魚餌所餘無幾.見果頭又再默不作聲,原來又中大嘢,今次仍然由戰神手執撈箕從後幚手,又一輪小心收絲後,今次係條沙鱲,Bingo……速速同條魚放氣入生倉.
大家立時緊張起嚟,嚴陣以待,因為通常唔只一條喺水底下.再過多半個鐘頭,仍然係果頭釣到,今次又要用竿就魚一輪慢攪先得,仍由戰神舉撈箕輔助,上水之時又見係另一條良型細鱗.時近今日釣局尾聲,兩斤魚鉺已用哂,再執番啊其間放埋一邊嘅蝦碎釣吓魚仔.時近5pm就收局回碼頭上岸,當然先嚟拍低大堆頭魚穫照啦,大家瓜分一部份魚後,有人就收先,剩得五人留低去傅記食即日鮮餐.
兩艇部份魚獲,啲石狗成座山咁
傅記即日鮮餐
全程航行track,其實唔係去得幾遠


text:
10月3日 星期五
由白樺湖乘巴士往佐久平需要約一個半鐘頭,車費1500 yen 一個人.沿路都係一D較鄉村嘅地方,無咩好睇,我地瞓下醒下,搭左個幾鐘吘到悶晒.13:20去到佐久平站,然後要轉新幹線去輕井澤,之前響網上check左時刻表知道13:26有一班車,下一班要到14:09先有車,所以落左巴士後我地即刻飛奔過去JR站,買票後再衝去月台,好彩趕得切仲有D時間淨,架車都未到呀....不過呢程車因為係新幹線好鬼貴,要成1200yen~~
去到輕井澤都係14:18,我地響觀光案內所兜左個圈攞左D資料,再搵個locker放低D行李,然後就去搵野食喇.我地響車站北口出,行左無耐就見到旅遊書介紹嘅高美亭,呢間食店係食蕎麥麵,入到去都見到有兩個香港人響度食緊~
我order左個雜錦天婦羅冷麵,1500 yen~
呢個係老爺點嘅蝦天婦羅拉麵,1100 yen~
食完就起程去雲場池喇.我地沿住輕井澤本通向住舊輕井澤方向行,一路上遊人唔係太多,行得都幾舒服~
道路旁嘅長櫈有輕井澤市地圖,教埋你點行~~
唔係遊客都唔會影嘅渠蓋~~
轉左入小路後係一條林蔭大道,兩旁種滿晒樹~~
條小路望落去好似好幽靜,原來有人住架,間唔中會見到有D一,兩層高嘅小樓房,仲有郵筒添~~
行左大約20分鐘就行到去雲場池喇~
雲場池又叫天鵝池,不過我地一隻天鵝都唔見喎,只見好多水鴨響度游水.D池水都幾碧綠,但紅葉唔係太多,間唔中先見到一,兩棵咋,所以一見到紅色我地就唔放過,搏晒命影相~~
我地沿住個池一路行一路影下相,呢個景點都幾靚,環境好幽靜,不過如果D楓葉全變紅嘅話就應該會更靚囉....
離開雲場池,我地就行返去JR站,因為明天要去白糸之潼,所以去到車站就順手check下個巴士站位置先~~
然後就出發去車站隔離果個Prince Outlet,開始我地嘅血拚之旅!今日D時間都控制得幾好,去到outlet都未夠四點,有成三個鐘逛呀~~~
輕井澤呢個outlet都好大,仲分開左兩邊.我地嘅收獲都OK,老爺響Taylor Made同Nike磨左好耐,而我就當然買左好多無謂野,出血唔少啦,不過最開心係響Coach買左兩個袋呀...
掃晒貨後我地四隻腳真係勁攰,於是就響outlet入面果條味之街食晚飯喇,我地揀左間叫光州苑,係食韓國燒烤肉.我地order左兩款豚肉,一個和牛,又叫左個石頭窩飯,埋單5950 yen,不過掛住食完全唔記得影相或video cam...
食飽後都未夠八點,其實車站附近都算係較旺嘅地方,但周圍都靜英英,咁我地就返去車站搵返個locker攞返D行李,然後打的去今晚入住嘅酒店 --> Longing House....呢間酒店其實響雲場池再過D,打的都係1000 yen 啫~~
輕井澤真係一處渡假嘅地方,八點鐘之嘛D人大抵已經返晒屋企,我地架的士所行之處都無咩人,又無咩街燈....最攪野係去到酒店我地竟然搵唔倒個reception lobby,因為入到去只係見到有一張疑似reception嘅枱同兩張櫈,但係就無人響度囉....我地見枱面有個鐘咪按下佢睇有無人出現啦,等左一陣總算有位姐姐出黎,佢D英文都OK喎,咁我地就話book左房想check in,佢就帶左我地入去一間類似起居室嘅廳堂入面,又俾左兩杯香草茶招呼我地先再同我地check in~~
呢間酒店真係好英式,據講係仿照沙士比亞故鄉而建,全間酒店只得17間房咋,check in 果個大廳樓底都幾高,幾有氣派,有盞水晶吊燈同埋好似古董枱櫈嘅傢俬.我地入住果間房都幾大,不過雖然唔係日式房間,但係都唔準著住鞋響房內行...呢間野真係好有英式古老大屋feel,燈光好暗,D窗簾好厚架,推開個窗淨係聽到好大風吹落D樹度,但係就咩都見唔倒,夜晚都幾得人驚....
放低D野我地就出去想話行下間酒店,不過外面漆黑一片,搵個人見下都無,連頭先果個姐姐仔都唔知去左邊,講真個感覺都幾陰森,行左個圈就返番入房,見電視做緊Smap咪好悠閒咁睇左陣囉,無咩好做,之後就沖涼瞓教喇.....


text:
2014年12月2日 星期二
K1求學大作戰 ~ Day 3 (Part 1)
15/11/2014
第四回合:藍田靈糧幼稚園 8:30
呢個星期六有四間學校in,難得四間都無撞期(其實更難得係我哋報13間,13間都無撞時間去得晒),當然都盡量出席啦,不過唔撞時間嘅代價,就係要晨早起身出發,對於平日瞓到9:30先起身嘅燒腩仔來講,都真係有D難度㗎﹗
為咗唔好令燒腩仔咁辛苦,艾菲都有諗過放棄唔in,因為呢間本身有N直升,K1唔係得返好多位放出來,而且位置唔太就腳,我哋屋企只得一架等好耐嘅巴士到,畀佢咁好彩入到可能要考慮坐校車先掂(但艾菲個心一直想親自接送),不過佢個音樂教學又確係好吸引(之前都提過燒腩仔對音樂好敏感,一播歌發緊脾氣都會自動收火),最終米高支持見咗先算.
我哋坐的士過去, 八點左右已經到學校門口,見無人排隊唔想燒腩仔呆企,就去咗對面公園仔玩陣,然後學校門口喺8:15開始出現人龍,準時8:30放行,先喺大堂排隊登記,再跟老師入一間課室玩玩具同拎label,燒腩仔初時表現呆滯,叫早晨叫到蚊滋咁嘅聲,跟住到老師話收玩具排隊去另一間房時,佢突然發難大大聲話「唔收」(好彩呢part應該唔計分同無老師見到),繼而扭抱唔行,其實艾菲都畀佢呢一吓嚇親,米高即刻提艾菲出絕招山渣餅,艾菲拿拿聲收好佢份玩具,再拎半塊山渣餅出來賄賂佢,佢先乖乖自己排隊行去第二個課室.
入到第二個課室,有好多玩具同自製樂器,老師話大家自由玩,D小朋友隨即四散,有幾個衝去狂拍課室中間嘅自製鼓,燒腩仔就唔知做咩望住佢哋呆咗,連老師埋來同佢傾偈都無乜反應咁,好彩老師都醒目帶咗佢去玩後面嘅自製沙槌,經老師同艾菲嘅鼓勵後佢開始回復狀態,老師問咩就答咩仲要笑容十足(又畀老師讚佢好鐘意笑),叫佢做嘅全部task都做到,最驚喜係玩煮飯仔時老師叫佢搽jam,佢居然識得拎把刀搽落麵包到,而呢樣嘢係我哋從來無教過佢,屋企亦從未試過搽jam夾麵包,唯一係老師喺佢耳邊好似講秘密咁叫佢拎個杯畀米高佢無做,要用正常音量再同佢講一次先做.
期間老師有問艾菲邊個主力照顧燒腩仔,平日喺屋企同燒腩仔玩咩,之後就好突登咁叫艾菲同燒腩仔玩,佢就轉向米高問問題,問佢平日放假會同燒腩仔去邊之類,米高話老師好似刻意想試吓佢到底了唔了解個仔,咁呢d問題對於米高來講當然係easy job啦,皆因米高確係一有時間就帶燒腩仔四圍去玩嘛.
完咗呢一part,我哋又要排隊去另一個課室,之前上網search過話呢一part係一班小朋友聽音樂做動作,艾菲原先以為係好free小朋友可以四圍走跳舞咁,點知原來係要跟號碼排排坐,燒腩仔仲要對凳面貼住個9字相當好奇,經常移開自己個pat pat擰轉望(都唔知有無扣分),而老師唱嘅歌我哋亦從未聽過,再加上佢係以講故事嘅模式表達出來,所以燒腩仔都無畀到太大反應,唯一係一開始聽校歌時有好開心咁跟住一齊拍手(燒腩仔同學媽咪有提過艾菲水,話可以畀佢聽定佢哋學校校歌,interview時有反應好似會有分加,不過為咗唔好太刻意艾菲都只係前一晚畀燒腩仔聽咗兩次),其他都係做d唔做d咁啦.
最好笑係唱咗陣歌做咗陣動作之後,老師就叫大家起身扮火車,同坐喺課室角落嘅校長講bye bye,咁大家都好興奮咁跟住行出去,之後老師帶大隊出咗課室,然後就同我哋講可以喺側邊到門到離開,個感覺係突然到你唔信,一眾家長行到出去都好似唔知發生緊咩事咁你眼望我眼,而成個interview就咁突然完咗,艾菲同米高都O咗咀.
第五回合:九龍城浸信會幼稚園 10:00
由於in完第一間之後時間尚早,我哋就去附近商場食個早餐叉吓電先再出發,期間燒腩仔都係keep住搞事mode,所以米高堅持in埋呢間就儘快帶燒腩仔返屋企休息,自動放棄之後一間學校嘅interview,寧願畀佢瞓夠養足精神先去見今日最後一間學校(因為係艾菲最心儀嘅學校).
呢間學校係艾菲無意中上網見到,唔太出名但大家都讚佢係happy school同唔難入,唯一唔ok就係學校環境比較殘舊,咁艾菲見由屋企坐巴士都係十五分鐘內直達咁方便就報埋,佢最特別之處係唔收報名費,連報名表都係面試日先收,面試時間要家長打電話去學校約,但我哋去到學校門口個staff只係叫我哋入教堂拎籌等,完全無check過我哋有無約時間,先到就有得先上學校in,即唔跟約定時間去其實都ok喎.
入到教堂係估你唔到咁人山人海,等咗二十分鐘左右終於到我哋,期間艾菲已經出動晒所有法寶,山渣餅,車同圖書,但燒腩仔都係超失控咁爬來爬去,後尾仲自己一個衝咗出去,艾菲唯有順勢畀佢圍住教堂走一圈先返來等,上到waiting room都係咁上下情況,仲夠膽死玩推枱叫極都唔肯停,好似有一吓仲摞地添呀,好彩呢到除咗叫名時係無老師睇住,如果唔係一定扣晒分﹗
以為佢咁嘅狀態實衰硬啦,點知到見老師時又突然上身喎,老師問叫咩名,邊個同佢來都答得快而準,之後老師拎個真橙同蘋果出來都無答錯,老師考完眼耳口鼻再考佢毛巾又識答(又係艾菲無特別教過),仲識得跟老師指示拎條毛巾幫公仔抹咀,全程只需五分鐘左右就完成晒全部task,超勁咁一d錯漏都無﹗
由於我哋決定放棄之後間學校,所以就有時間可以輕輕鬆鬆咁參觀吓學校,基本上都係網上同樣嘅comment,學校環境同d設施係有d殘舊,不過地方其實算幾大,而且佢有兩個net teacher,仲有成套迪士尼美語世界嘅教材提供,感覺都係ok唔差,不過佢考嘅嘢咁易,相信十個有九個都會答啱做到,所以艾菲都唔敢抱太大期望啦(後尾上BK見有媽媽話當日有800個小朋友見,但學校只有85個位咋)﹗
第六回合:天主教彩霞邨潔心幼稚園 11:30 (自動棄權)
呢間係區內口碑最好嘅學校,同區內某間名小學有聯繫,而且超近艾菲屋企,行過去十分鐘內一定到,所以之前一年同燒腩仔搵N時己經決定今年一定要報,點知艾菲八月尾時打電話去學校問報名詳情,接電話嘅職員有d耍太極嘅感覺,到親身交報名表時收報名表位姐姐亦有d黑面,就連當時路過嘅老師or校長都感覺唔太友善同有愛心,再加上當日排隊交報名表時,十個有九個都係講廣東話唔正或者講普通話嘅新香港人(第十個咪艾菲囉),交完表艾菲已經即刻同米高講可以放棄呢間學校(所以艾菲之前成日話要多d去學校feel吓間學校啱唔啱自己小朋友).
原先見時間唔撞又咁近屋企,唔心息嘅艾菲都諗住交咗報名費就去玩吓見識吓,但米高怕燒腩仔一日見四間太辛苦,最終得不償失連之後間最心儀嘅學校interview都衰埋,就極力勸艾菲打消念頭,寧願留返多d時間畀燒腩仔休息叉電,咁見佢朝早兩間學校interview時都的確有d唔夠瞓搞事feel,艾菲都明白無謂難為燒腩仔,乖乖聽米高話返屋企齊齊小睡片刻再出動.
訂閱: 張貼留言 (Atom)


text:
去完保易面試,爹爹飛車出九龍塘,有驚無險,面試於十一點,要求家長十五分鐘前到達,但我地只係梗梗幾分鐘前到達,真係一額汗!不過遲有遲好嘅,因為去到都重係排十一點面試果輪,得 一兩 個家長,唔使排咁濟!如果真係十五分鐘前到,咁即係一開始全世界都要排,都係等個“排”字“等”字!加上一入門口已經係outdoor playground,放哂slides同車仔出黎,好多小朋友玩緊,Ambrose一見到已經好想玩,好彩無早到,唔係咁早去到一定會玩陣,Ambrose一定玩到唔願走,格硬抱走佢去面試可能重衰!而家一去到即攞貼子即上樓面試,無得俾佢玩重好,哈哈!
面試課室係二樓六室,原本有升降機,不過分流問題,全世界都要同小朋友一齊行樓梯,好彩Ambrose不嬲對行樓梯都有興趣,唔使媽咪抱,哈哈!不過佢行到二樓都放緩腳步,可能佢都攰喇!
去到課室,已見入面有其他小朋友坐左响檯邊玩玩具,媽咪拖住Ambrose入去,佢自自然然搵左個位坐低,原本媽咪想坐去人堆之中,起碼果度檯面玩具都多d好玩d,不過Ambrose自己選擇左無人果張檯度,無辦法啦!Ambrose一坐低已經攞左果盤玩具玩,又問媽咪“咩黎架?”媽咪都唔知,因為都未見過,果盤其實係一堆膠嘅積木,有片狀同條狀,係可以砌嘅,不過媽咪真係無咩想像力,都唔知砌咩,媽咪望吓其他人檯面玩具,好似好玩d,媽咪不知幾想行去攞另一張無人嘅檯上玩具過黎玩!說時遲那時快,有個老師已經坐左埋黎喇!一黎已經問Ambrose咩名,Ambrose唔知點 解無答 老師,老師再問,媽咪再催一次,佢至肯講,好過無啦!再問邊個同佢黎架?Ambrose識答媽咪!之後再問咁“爸爸”呢?由於平時我地唔係叫“爸爸”,所以媽咪忍唔住直接問Ambrose爹爹呢?不過Ambrose都唔識答,早知媽咪之前brief定Ambrose爹爹去泊車啦!之 後 老師已經問Ambrose果盤玩具係咩黎,唔好話Ambrose啦,媽咪都唔識答呀!之 後 老師同Ambrose玩果盤玩具,好出奇地,Ambrose又肯同老師玩,重要無啦啦自己同老師笑,個樣真係好cute,哈哈!不過唔知老師欣唔欣賞呢?因為媽咪感覺老師都無咩大反應!老師手攞住一條膠條想同Ambrose交換手上果一條,唔知點解Ambrose又無反應,講多兩次,佢索性俾左自己果條俾老師,老師俾番手中果條俾Ambrose,Ambrose又唔要,好奇怪,Ambrose一向都肯同人交換,今日唔知做咩!
之 後 老師用果盤膠片問Ambrose顏色,真係死得啦,Ambrose未分到顏色,响佢世界入面,咩都係黃色,再唔係就係“blue”,果然,佢又係亂答一通,唯一答到係“blue”,不過俾人感覺一定係撞中啦!媽咪已經知無咩希望喇!不過Ambrose都好叻架喇,老師叫幫手收拾佢好肯收拾,媽咪叫佢細細力唔好咁粗魯佢又即時細力番,都算係咁啦!
問左一輪顏色,老師又攞左一盤玩具,逐樣攞出黎同Ambrose玩.攞左一個蘋果出黎,問Ambrose係咩黎,重以為Ambrose一定識,佢平時一定會講“apple”,點知佢唔答,老師問左兩次就話俾佢知係蘋果,佢又跟老師講一次,激死人!之後係一個黃色啤梨,係黃色,同平時嘅青色唔同,哈哈!Ambrose唔識定唔想答,又係老師教佢,最後係香蕉,今次終於都答到!之 後 老師要Ambrose將蘋果俾媽咪,啤梨俾老師,香蕉俾自己,Ambrose做齊,無問題!老師响盤再攞隻碟出黎,問Ambrose係咩,答到,不過其實成間房好嘈,媽咪都唔確定Ambrose嘅答案老師係咪次次都聽到,加上老師中途又要招呼新入課室嘅小朋友,好似都唔係好專心咁同我地面試!之 後 老師俾兩個蘋果同刀俾Ambrose切,叫Ambrose切完放上碟度,Ambrose索性响碟上面切,哈哈!切完蘋果,又叫Ambrose响果盤入面搵隻杯飲水,Ambrose都可做到!不過老師又走左去囉,唉!
玩完果堆煮飯仔,老師又攞番果盤膠積木出黎,抽取左唔同顏色嘅膠片出黎,再叫Ambrose响其中攞出指定顏色,又係問顏色!!!究竟一個二十六個月嘅小朋友係咪真係識分顏色架?配對就話無問題啫,就咁講顏色搵番出黎真係好難,至少Ambrose一定唔得囉!結果,Ambrose無响果堆抽左出黎嘅膠片中攞指定顏色,佢又去番果盤玩具度摷,老師都無阻止佢,不過佢幾乎攞錯哂!真係令媽咪冒哂汗呀!不過响另一個角度睇,媽咪都好欣賞Ambrose對老師嘅提問係有回應,真係嘗試去摷出 黎俾 老師,雖然係錯,但媽咪覺得佢已經做得好好,係認知問題,佢自己唔識都無辦法啦!搵顏色搵左一輪都係亂撞時,Ambrose曾經攞起左一片黃色,而老師咁啱又問佢咩色,原以為好興咩都答黃色嘅Ambrose今次點都中番一條啦,點知佢竟然答“blue”,媽咪真係好“blue”囉!
終於都問完顏色,老師最後話送張貼子俾Ambrose,响袋到攞左張星星貼子出黎,乘機又問Ambrose係咩黎,Ambrose答到星星,老師又再問呢粒係咩色嘅星星,當然,又係錯啦!老師再問左如果無上午班係咪考慮下午班,媽咪見係九龍塘學校,無上午都要下午啦,反正又唔係好想入啟思,點都好啦!
就係咁,見其他小朋友都未見完,我地就走得喇!分流嘅關係,走時唔可以走回頭路,出左去另一個出口!又要兜番去正門入番去俾Ambrose玩吓車仔同slide,當係獎勵佢今日表現唔錯啦!
九龍塘啟思幼稚園,媽咪都係第一次去,校園好靚,同區內果d真係無得比,課室又colourful,去完連爹爹都話收下午班都想仆出黎讀,哈哈!不過媽咪有保留啦!


text:
因為老鷹既事令到我煩惱左一個晚上,但我亦都有漏夜出去尋找新同伴.結果我係CC既提示下,黎住張紙打電話,搵到三個人.同佢地見左一次面之後,就決定同佢地一齊上路去尼泊爾.但由於佢地架單車仲未到拉薩.(因為係托運,所以要等多兩日)因為咁,我決定同李哥先去一轉納木措觀光,然後先再出發.咁時間就岩岩好.
我同李哥會去納木措兩日一夜,去影下相.諗住二百公里好快到.點知因為當時係西藏既六十大慶,所有車輛限制速度.原本兩個幾鐘可以去到既地方,我坐左差唔多六個幾鐘...我係架車到有o的想自盡既感覺....大佬!你使唔使開到咁慢呀...........
納木措
其實今日天氣唔係咁好,我一路坐車時,見到既全部都係雲!我內心好希望二百公里外既納木措係晴天.你睇下幾大霧!翻過呢個山頭就係納木措喇!
好似有o的晴天woo!!
下山後都要行一段路先到,條路上面好多好似倉鼠既野走黎走去,好可愛.
周圍都係羊,我叫佢地做暗瘡羊,因為周圍都係.好似個地下生滿暗瘡咁~哈哈
到喇
佢唔似一個湖,佢似一個海.
o的水幾清!
我地兩點鐘係拉薩出發,去到時已經差唔多八點!好在呢邊九點幾先天黑,仲可以走左個圈影相.我地又四圍講價搵旅館!結果我地講到三十蚊一位(你要知道旅遊區會住得好貴!但竟然比我殺到價!好高興!) 今晚李哥請我食飯,因為佢話我仲要去尼泊爾,唔好亂使錢.T.T
納木措海拔高,夜晚好凍.我頂唔住返房訓,李哥走左出去影星星.
第二日六點幾就起身出去影相.
其實都唔使去到南美咁遠,呢到都幾天空之鏡呀! 好靚呀痴線
靚到暈!點解可以咁美麗??
天空同湖水分唔開
第二日我地三點鐘返到拉薩,返到黎之後接到小馬電話,話大家o的單車到哂了.聽日就可以出發.而李哥聽日去黃山探朋友.最後一個隊友都要走了.明天就開始新既旅程.
ps: CC係大家走哂之後竟然入住左我地間旅館,而咁岩又比我發現左!係我嚴刑質問下佢終於認左同個死o靚仔拍緊拖!不過算佢有良心,送左本尼泊爾既lonely planet 比我!我係拉薩搵左幾日都搵唔到呀!去到書店我又唔知lonely planet既中文係乜!唯有直譯,請問呢到有無孤獨星球賣?我自己講都覺得好白痴.而家唔使煩!哈哈


text:
之前喺某個Forum睇到有港甲撚問:「為咗港甲,你可以去到幾盡」?多名港甲撚爭先搶答呢條戇鳩問題,有港甲撚為咗港甲,寧可放棄啪啪啪嘅良機,改去球場同阿伯互抆撚毛,有食唔食罪大惡極.又有港甲撚為咗香港隊,居然放棄投考機會,每個港甲撚都有佢嘅故事,而我呢啲戇鳩仔,就冇大家咁偉大喇,頂多只係喺開工時間蛇王走去睇吓港甲咁.
港甲冰河期階段,我返緊一份返1-6朝8晚6嘅工,一個月有成6,xxx蚊咁撚多,平日1-5包做到你仆街冚家鏟,真係好充實架,但係每逢星期六就冇咩嘢做,有時甚至冇嘢好做,喺個到基本上得我一個戇鳩鳩鎮住個場,老闆好忙要做賭神所以成日唔喺到,因此每到星期六,我都好痛苦,因為冇咩嘢做,甚至冇嘢好做,但又唔收得工,只可以等時間過.我返工最怕,第一就係啲仆街撚樣,第二就係冇嘢好做又唔收得工,我寧可做到仆街,都唔想戇鳩鳩喺到等,因為冇嘢做嘅時間過得好慢.
老闆都知道星期六好得閒,但佢死都要你返埋,點解?因為佢同總公司報我人工一日700,但到我手就只得250,即係食450,只要我返工,就算佢喺屋企訓都賺450一日,冇計啦,所謂揾多啲啫.星期六老闆直投叫我如果冇嘢做就揾地方訓捱時間,但又訓到幾耐呢?於是乎,星期六如果好得閒我就會去附近又一城睇吓啲MK妹溜冰,不過之後老闆啲糧期愈來愈遲,本來我係非常投入工作嘅,即使一個人要做兩個人嘅嘢,呢個老闆擺明揾我笨,不過唔緊要,就擋係一次人生嘅磨練,但係,我個人係戇鳩啲啫,但都有思想架嘛,所以愈做就愈灰,漸漸唔知返工做乜撚,最後變本加厲,咩責任心都拋諸腦後,星期六下午2點到6點索性行7個字去旺角場睇雙料娛樂度過,試過有電話打黎突然話有客到,搞到頭場睇咗15分鐘就要飛的返去接客,試過老闆成日星期六揾唔到我,跟蹤我去旺角場,仲買埋飛入黎捉我走,就係咁,我喺果個季冰河期賽季基本上每場到齊,星期日休息多數去睇,星期六返緊工更加照去,閒日夜晚打嘅聯賽盃都去,呢啲真係毒到生活只剩下港甲.連足總賣飛嘅都認到我,仲心諗呢條仆街係咪失業定做外圍場場都見到佢嘅,因為咁老闆成日話要炒我,我每次都話好呀快撚啲炒啦反大佢,之後連續幾日都唔返,每次老闆都打電話黎求我返,後來我去邊佢都冇問,不過我最後都係頂唔順呢份工,因為在做落去,大約大去之期不遠矣.
每次諗返呢件事,都覺得戇撚鳩,嗱,我唔係叫大家因為你嘅興趣而無視你份工,係唔想有啲人好似我咁浪費時間,不過香港人最怕嘅唔係世界未日,最怕嘅唔係共產黨打到黎,係最怕冇咗份工,所以我都唔怕教壞人.


text:
女神 Babi𠵱家冇拍拖,理想對象竟然係坤哥吳業坤.如果第時拍拖男友係悶蛋都冇所謂,因為佢會照俾驚喜男友,睇嚟佢唔只係女神,仲係恐龍,絕晒種嗰隻.
U花 U草
中大萬人迷 驚喜達人
Profile
王若菲(Babi)
22歲
中大旅遊及款待管理系 Yr.2
港女愛驚喜,送禮問定對方鍾意乜又會嬲豬豬,現讀中大旅遊及款待管理系 Yr.2, 22歲嘅王若菲( Babi)就相反話:「我鍾意畀驚喜人多啲!」
個名叫 Babi,個樣又十足公主咁,唔識佢以為佢例牌又係港女公主病啲 friend,但原來 Babi好識氹同學及朋友歡心,「就算一啲識咗冇耐嘅朋友生日,我都會整蛋糕仔幫佢慶祝,識耐咗嗰啲更加會預備好多驚喜俾佢哋,好似親手整生日蛋糕擺喺學校儲物櫃入面,叫晒佢身邊啲人着 dress code聚會等等,我為朋友準備咁多驚喜,只因我好鍾意見到大家開心!」
Babi係兼職模特兒,出活動時連陳柏宇都話佢似鬼妹仔,不過 Babi就話佢份人好傳統,最鍾意玩古箏同畫水墨畫:「細細個媽咪就迫我學古箏,佢話鋼琴幾乎個個女仔都玩,想我學特別啲嘅樂器,初初學都冇乜 feel,不過學學吓就鍾意咗,之後接觸得多中國嘢,仲愛上埋書法同水墨畫添!」


text:
Sunday, 21 October 2007
mihimaLIVE
星期三係考德文o既大日子, 如果今次個 challenge test 過關, 咁下個 sem 就唔使浪費時間讀德文. 所以呢兩日都勁讀德文, 文法都冇乜o野好溫, 又唔知要翻譯乜o野, 所以背生字都幫唔到幾多. 所以唯一有用就係多 d 練習, 翻譯 d 同平時返學讀書有關o既 journal articles, 呢兩日都係做 d 咁o野.
尋晚臨睏, 就開o左隻到手一排都係未得閒睇o既 dvd 睇睇. 係 mihimaru GT 舊年o既演唱會, 唱十七首歌, 個場地唔大, 好似香港商台搞o個 d 拉闊咁上下. 氣氛一流, 因為佢地 d 歌全部都係 party 歌, 本來就適合聽現場, 再加上兩個主音都表現唔錯, 冇蝦碌, 冇 rap 到甩晒嘴. 特別鍾意把女聲, rap 又得唱又得, 而且本身音色特別, 一聽就知係佢.
我好鍾意呢隻碟, 睇完心情都好少少, 有減壓作用. 其中一隻我鍾意o既歌, 隻 MV 亦拍得精采:
Posted by Howtindog at 12:51
Labels: 音樂
0 comments:
Subscribe to: Post Comments (Atom)


text:
唔知點解, 好多人都覺得我唔識煮野, 其實我識架, 不過咁, 我仲係初學階段, 簡單既餸菜同湯都仲可以, 再難d就唔得架喇!
做左人妻快一年, 其實都煮左唔少餐, 不過只限放假先有時間煮, 搬左新屋一個月, 由於近左, 搭車快左, 所以我都想煮多d, 尤其係咁有心機搞個廚房, 冇理由唔用多d嘛, 所以我會努力架喇, 開多個topic係講煮野既!!
呢一篇係回憶返做人妻前煮過又有影低既野先, 再耐d就冇喇, 因為我只係搵返iphone有既相出黎!!
1. 西芹炒蝦
西芹係我成日煮既餸, 因為我有好多菜都唔食, 但就非常鍾意食西芹, 所以成日煮, 同埋呢個冇乜難度, 好多人西芹都會去筋, 但我就冇喇, 因為懶同埋老公話唔駛喎, 有時間我會學下點去筋架喇, 哈哈!
2. 土魷蒸肉餅
呢個我老公非常鍾意, 成日叫我煮, 佢越叫我偏偏好耐先煮一次, 等佢恨下先, 哈哈!! 唔知點解我次次蒸完都咁多水, 但老公話鍾意喎, 可以用黎撈飯, 人地少水先叫蒸得靚嘛, 吹賬!!
3. 蘋果甘荀雪耳粟米湯
熟我都知我係湯怪, 所以好鍾意煲湯, 最常煲就係有甘荀+粟米既湯, 因為呢兩樣野煲出黎既湯都係好甜, 至於其他配搭就睇心情啦!!
4. 煎牛扒+芝士焗薯
中餐之外, 其實我都識西餐架, 因為西餐仲易仲快搞掂, 煎牛扒我地鍾意乜都唔落就煎, 再加d海鹽就正架喇, 當然你塊牛都唔可以太差啦! 焗薯就真係好少整, 要用美國薯仔, 搽晒牛油係面再叮, 刮完薯容撈下d煙肉碎再放返上去, 面頭鋪芝士再焗, 其實都幾多功夫!!
5. 花膠炆雞翼
有次99話屋企停電, 要清下雪櫃既野, 就俾左包發好既花膠我地, 我都分左幾次黎整, 其中一次就係用黎炆雞翼喇!! ^^
6. 韮菜花炒牛肉
我係唔食韮菜花既, 屋企有牛肉粒剩, 老公又買左韮菜花返黎, 炒埋一齊算!!
7. 煎廣島蠔
屋企冰箱永遠有d食材係度, 廣島蠔係其中一樣, 因為我地都係蠔怪, 而近年我地打邊爐已經唔鍾意桶蠔, 反而愛上左廣島蠔, 平d又好食d, 得閒仲可以整黎做餸, 我失敗過幾次架, 後尾睇肥媽先知原來蠔要慢火凍油就開始煎, 果然係好好多, 仲好好味添!!
8. 牛油炒蜆
曾幾何時江戶前有個牛油炒蜆好好食, 好香既牛油味, 但我整極都整唔到佢個種味道出黎, 唔知點解牛油味都係冇咁出, 希望有朝一日會煮返個味道出黎!!


text:
澳洲留學生食啲乜 part4 Food court,買餸,打邊爐 --二世祖與窮秀才的飲食對談(二)
(水由古月,黃邪合吹,文由黃邪執筆而成)黃﹕
講起food court,我當初都幾surprise 架,因為澳洲對亞洲飲食嘅接受程度係係遠比我想像中嘅其他西方國家係高,呢一點係food court就反映左出黎,入面基本上係係亞洲菜為主,中日韓印越泰乜都有.然後配一間Kebeb,一間老麥或者Hugrry Jack,其實即係Burger King啦 .
至於所謂嘅Aussie Food 呢,通常係縮係角落頭無人理架,賣嘅通常係焗到又乾又鞋嘅牛肉,或者配cream 嘅焗薯加D chips,份量又唔係大,又難食.連我D 澳洲同學仔都話,入到food court, 要點心有點心,要炒飯有炒飯,要咖哩有咖哩,仲邊個會噤笨柒去幫襯Aussie Food 呢﹖
古﹕
東岸差唔多,統稱為Aussie food 嘅無特色西餐響food court 入面相比之下一係貴一係食唔飽,鬼都未必會幫襯啦.而呢邊food court 入面響各式亞洲菜之外,最受歡迎嘅通常係中東羊肉卷Kebeb同埋pide .
黃﹕
我大學讀書時第一份工未就係間Aussie Food 度做囉,點知做唔夠三個月就失驚無神執左啦~
然後,講開亞洲菜,我就想順便講下呢邊D 亞洲雜貨鋪,堅係大開眼戒.因為本身我地中式調味料嘅體係己經博大精深嘅啦,除左我地用開嘅廣式調味料仲有好多黎自中國大陸唔同省份嘅出品,係度幾乎都有.
然後呢,原來越南,泰國,印尼,菲律賓,馬拉嘅調味料家族都不惶多讓架,單係鼔油一樣,以上每個國家都可以出到十種八種,仲真係隻隻唔同味㗎.果下我先發覺,係飲食世界入邊,單係能夠通曉曬呢上千種亞洲調味料嘅特性,果種專業程度己經不亞於一個醫藥界嘅藥劑師嘅啦,真係博大精深啊.
古﹕
同樣嘅情況係東岸就更加複雜D添,因為越南,泰國,馬拉,中國大陸,香港,台灣,基本上都有自己嘅聚落,自然就形成咗各自嘅乾濕雜貨供應鏈.情形就同我地去九龍城買泰國野或者上海野一樣,係悉尼,去越南區辦越南貨,去Thai Town搵泰國貨,同咪去唐人街買中式雜貨可謂有如呼吸一樣理所當然.
試過有一次有朋友想食越式酸魚湯,我同室友去咗越南區嘅雜貨鋪問左幾個看鋪嘅auntie,佢地唔駛五分鐘就幫我地執好所有乾濕材料, 仲手把手咁教我地邊樣放先邊樣後,唔駛上網搵㗎!而最另我嘆為觀止嘅,要數我之前提過果間同大排檔同一個老闆嘅唐人超市所提供嘅油.
我想問,我地香港人有幾耐無食過有花生香味嘅花生油呢﹖
而果間野就賣緊一種 2L裝嘅台灣制花生油,係有花生香味㗎!自從我搵到呢隻油之後,我無係果邊再買過橄欖油!
黃﹕
仲有架,講起調味料呢,呢邊啲馬拉華僑同越南華人仲幫啲醬料起左啲好抵死嘅名架.例如我地香港人熟悉嘅喼汁, 英文名叫「Worcestershire Sauce」呢邊啲馬拉華僑就叫佢做「烏sir sir 醬」架~ 又例如一隻大陸出嘅 「伏中腐乳」又被人戲為「中伏腐乳」架.
另一樣唔可以唔提嘅,就係打邊爐啦,有無試過大陸制小肥羊麻辣湯底啊,兩個幾三蚊一包,中意食辣嘅至愛.然後成班香港嘅麻甩仔大熱天時開住個冷氣圍埋係度打邊爐,專做埋啲折墮野架嘛~另外有無試過同啲同胞一齊打邊爐啊,可以culture shock 佢地架,因為我地香港人中意用生蛋漿黎點肉架嘛,噤我食肥羊肥牛時又食得生喎,一放落湯度掃兩掃稍稍變色就撈上黎點蛋漿食嘅啦,基本上仲係刺身狀態嘅,啲大陸同胞睇到O曬嘴架~哈哈~
古﹕
悉尼呢邊呢,大部分住宅都係無冷氣㗎,所以折墮唔陏啦.而打邊爐呢,我地班友大部分時間都係整 shabu shabu 同sukiyaki 嘅.噤你知sukiyaki 傳統上係要點生蛋漿架嘛,呢下係嚇鬼死啲成世人認定「雞=沙門氏菌」嘅人㗎,但係最緊要嘅係,要唔買現成湯底,自己由零開始整都唔係難,仲好好食咁喎.
而要講起飲食嘅 culture shock呢,我仲有一單好經典嘅.話說我有一位玩得好熟嘅越南仔同學,有日返學就帶左一盒用魚露,辣椒,蒜頭,醋之類醃過嘅生豬肉嚟做餸,我姑且稱之為越式生豬肉啦.佢果下就大我地,睇我地班聯合國部隊有邊個敢食,結果當下我同,另一條香港仔就噤二話不說搶左過黎食晒佢,佢立時呆左.雖知道,呢種醃生豬肉嘅食法,全世界大概僅流傳於越南泰國一帶.其它文化圈都因為忌憚豬肉絛蟲而要將豬肉煮到七八成先敢食,而我地依位親愛嘅越南同學亦深諳呢點.而眼前呢兩條香港仔横睇竪睇都係兩條驕生慣養嘅二世祖,應該係奄尖嘴刁兼無勇氣亂食野㗎嘛,點知比我一下食曬大返轉頭之餘,仲要搞到白飯撈白飯~問你死未~
(回頭無岸,仲有得吹.)


text:
July 13, 2013
Saturday
(3Y3M)
一個唔鍾意煮飯o既媽媽
日日發仔癲咁
拎住我相機係咁影, 不停影
每日都叫(定係強迫)個仔坐o係同一個地方影相
o個個地方就係...
屋企客廳o既其中一快地磚
依個傻婆就係我…Carissa
K baba幾年前買o既 NIKON D300 就快俾我玩殘
哈哈哈哈
部機而家short short地
以前, Jayden未出世之前
K baba會珍而重之咁將部機放入相機櫃
但, Jayden出世之後
部相機已經冇入過櫃
到我成為全職媽媽之後
部相機基本上係同Jayden一齊生活
相機長註o係廳, 方便我拿起就影
我要用相片記下Jayden的生活片段
wakaka, 懶醒咁
今日, 我又嘗試教Jayden用較剪
之前, 5月教過佢, 但佢掌握得唔多好
今日, Jayden進步左好多
雖然技巧唔多好, 但佢掌握得好左
手指仔郁得叻左
不過, 拎較剪o既方法系錯o既
嘻嘻, 教左幾次都唔識
可能, 再遲多少少, 等d finger muscle發育好d
情況應該會好d
Jayden唔知點解, 無啦啦用左手拎較剪
傻左!!
Jayden係咁剪係咁剪,
將d紙剪到好細張,
我見佢非常enjoy自己一個o係度剪紙 ^^
嘻嘻, 真係好, 我可以耳根清靜
不過, Jayden玩完之後
我又要執手尾
.....
今日, 睇返Jayden上年返學d相
一班BB玩噴畫
玩得好開心
.....
舊相一堆
Jayden好樣衰, 哈哈
點解佢可以咁樣衰?


text:
09 4月, 2014
下雨天
今年雨水嚟得早且猛我一直好想買水鞋但又唔想買雨靴因為太焗腳了,上星六行經旺角街邊見一推車小販檔有對超靚雨鞋仲要款靚一D都唔似雨鞋先至正最重要係一舊水太太太抵喇我人生第一次喺街邊試鞋haha一個好好嘅體驗,下次落雨試試好唔好著先不過佢個款唔落雨都著得去街架^0^
08 4月, 2014
羊毛氈車車
07 4月, 2014
皇帝蟹
星期三,四阿信屋有8折便去睇睇有冇嘢啱買咦有好嘢噃智利入口熟皇帝蟹1200~1400g一隻折咗$220蚊巧抵呀須然未知肉質如何但呢個價錢太吸引了C就C啦買隻返去試試便知龍與鳳,即晚解凍就食得我用日本芥辣同醬油同食嘩不得了蟹肉實淨有鮮味大家見到有得賣一定要試試呀,呢排街市有大條蘆筍又綠又嫩要食就趁早嘞唔係經常有架再加幾隻鹽焗雞翼OK開餐^0^
06 4月, 2014
求其午餐
上星期日返荃灣求其揾間茶餐廳食lunch呢間喺福來邨嘅餐廳主打台式食品但又什錦菜似的乜都有得食,我叫咗個鮮茄雞肉烏冬可惜個湯冇嚟聞味我便加D茄汁即時好味晒,車爸爸食魚腐豬排拉麵反而個魚腐好正新鮮炸起熱騰騰又好味呢,我倆都唔好台式飲品都係凍檸茶同奶茶好了^0^
05 4月, 2014
奪命豬油渣麵
訂閱: 文章 (Atom)


text:
牽牽17個月喇,我開始覺得要同佢去多啲街,接觸多啲外界,人和事都要接觸多啲喇,係牽牽未出世之前,媽媽會個啲我又無乜點接觸,攪到牽牽出世後,我想佢同多啲差唔多年紀既小朋友玩都有啲難度咁,出去玩playhouse個啲,暫時發覺都係玩完一次就byebye,好難話會有keep聯絡個啲囉(我的確要負好大責任既,講真,交朋友除左細個兩個溝通到,大人都要架嘛,但邊有時間溝通唧?咁都未溝通點會貿貿然就變到好熟喎)
難得一直識開既朋友都有同牽牽差唔多大既仔仔,咁就最好啦,因為大人已經有基本認識係到嘛,只要睇兩個細既玩唔玩得埋就可以喇.
約左amlute帶埋仔仔一齊去荃灣食tea,閒日食tea真係幾爽,無咁多人,好彩兩個小朋友又好合作^_^我地都傾到啲計喎,兩個小朋友都玩得埋喎,之後陪我買船襪(變態架,本身啲襪一路行一路sir落腳板底,最憎)我真係太耐無行街喇,原來連襪都有超超超多公仔選擇,咁呢期當然係揀我仔最愛「美國隊長」啦#阿媽為左阿仔可以有幾傻,全部牽牽揀架,開心到呢~
之後去左一田超市,我最鍾意行超市睇下有咩新野可以煮比牽牽嘛,好彩amlute 又肯陪我行,原來閒日行呢啲大型超市係有好多試食架,可能因為我地都帶住小朋友,啲姨姨對我地超好,樣樣都比我地試,兩個小朋友又好乖好合作,樣樣都食得好開心滿足,仲引到其他客人埋黎睇^_^姨姨好人到,叫我地比個樽佢斟啲飲品比小朋友飲,真係太好人喇.
好開心買到牛肝箘,可以煮飯比牽牽食喇,我真係好想自己廚藝叻啲,可以令牽牽食得好啲,大隻啲,有營養啲呀=_=
今日真係好開心,希望amlute 同仔仔都覺得係啦,咁我地以後可以成日約出黎一齊玩一齊食喇^o^
今仲有另一樣開心係,我終於交換好晒成套7-11x le creuset餐具喇,超好彩遇到好人abby幫我手交換,同牽牽去葵芳同佢交收,好好人呀.
又原來九龍返荃灣港鐵站既話,升降地係要搭員工入面個架,要有專人負責開門關門,然後到左係office入面黎,要帶返我地出大堂再幫我地「嘟」返八達通架喎,真係唔推bb車去荃灣站都唔知呀.


text:
首先 仔皇 生日快樂呀
祝你地一家開心 健康 幸福!!! 錫多d titi呀 ^^
紀錄下先 : titi第一次全程自己揸奶樽而飲晒枝奶呀!!!
我地去到屯門廣場 ti爸馬上嘆氣 : 最憎入車架
嘻嘻 真係呀 架架車都驚刮花一泊就要特別小心 ti爸個樣笑c我地呀
好似生意失敗咁 小心d就ok啦 你泊位唔係好叻架咩 ~v~
激c人喇 激c人喇 人地一心去屯門廣場
睇米奇好友運動會嘛 (上網睇到介紹) 點知去到話唔開呀
等人地仲去反反城買玩具諗住攞入場票嘛
但都好彩 今日反反城送現金巻呀 (只限屯門店)
我地一買就買左八百蚊 換到百五蚊cash coupon 超級happy!!!
既然冇得入小小運動會玩 唯有去屯門市公園啦
淨係去左爬蟲館咋 都冇咩好行 mami記得以前好靚架 依家唔同晒咯
啦啦聲行返去mall度shopping好過啦 點知行第一間店
有位妙齡女少拍拍我 : titi媽 titi媽 我轉頭一望 呀 好熟呀
一時講唔出係咩媽....妙齡少女叫我等等 話搵個b嚟 我就認得佢
哈哈 佢一轉頭我就記得喇 ... 鑫鑫媽媽呀!!! 但c喇 我好似唔記得點讀tim
鑫媽抱埋鑫b過嚟 bingo! 係咯 鑫b同鑫媽呀 嘻嘻 我鼓起勇氣講個鑫字
鳴鳴 錯呀!!! 鑫媽笑笑口 更正我 (呀 好瘀呀 咁大個人 都讀錯人地個名)
鑫鑫 鑫媽 ee喺度say 句 sorry呢 ^^ 下次一定記得喇
見鑫b一家等緊鑫媽 mami唔好意思同佢傾咁耐 合照後一陣就byebye咯
鑫b一家仲著親子裝 好溫馨呢
之後我地去左同titi影貼紙相 再去蔡瀾介紹過嘅上海婆婆度食lunch
飽飽之後 mami同yee ee大出血呀 間間shop都特價呢
我地拎住一包二包 再戰元朗 哇 titi買開嗰間日本shop減價
十蚊一件超靚嘅衫仔 裙仔 all made in japan呀!!! 買完之後 mami呆左
titi太多衫喇 係時候諗下點安置d衫衫....都係買左先算啦
買完衫 幾隻化骨龍又話肚餓 於是我地走左去B仔涼粉開餐
食到飽飽滯滯 就返荃灣食dinner 個個都累到 c下c下呢
等ti爸買外賣嗰陣 較低個seat位 望上天窗 ti爸好好呢 佢也累吧
都要走出去買飯比我地一家六口食 做司機也做送外賣嗎?
突然覺得自己好衰呀 點解可以咁懶呢...反省反省
就嚟到titi生日會 好緊張呀 mami整左半年嘅心血 最後會點呢?


text:
好多年前已經想試巴東牛肉
但一路冇試
結果最近食左第一次之後又去左好多間食幾次XDDDDDDDDDDD
上網睇到不少食家有去茶室用餐
睇facebook見到佢都有巴東牛肉
咁不如去叫黎食下啦:^)
係MegaBox附近,路程比較遠
去到樓下就見到有廣告牌推介菜式:^)
環境都乾淨光猛既
但多人時可能會有點逼
菜式一目了然(因為得9款……可能諗住做niche market?
少款得黎會做得更用心同好食掛
講真有相睇又唔多款,啱我呢d有選擇困難症既人XDDD
有汁巴東牛腩配黃薑飯 $45
睇左facebook既介紹,加上個賣相,已經知佢唔係最original既做法
正宗就真係談不上,希望佢呢個創新版都好食啦(最好梗係d味都跟番足啦
一開始試個汁先,堅係重牛肉味
稠而不膩,味道同一般巴東牛肉都相近,重椰汁香
香料味濃郁,薑味香但唔會辣,味道溫和
講明有汁,就唔係平時咁乾身同muddy,亦都smooth d
其實個質感係似印度既咖哩
面頭仲有青木瓜沙律,可以清下味蕾
味道就ok既,只係牛腩比較肥同老
食落其實會覺得有d似煲湯肉既感覺,入味,可惜內裏乾身左d
當然煮得耐好容易會鞋,但肥呢點就……
呢度會改製作方法都係想健康輕盈d
我個人認為本身食材最好可以少脂肪,例如去走部分易去除既脂肪
黃薑飯色水幾靚
食落好香口,唔只係香料既香,仲有飯既香味
飯既硬度剛好,加埋醬汁都唔會好稔爛
另外有少少雞味,睇番原來係用雞湯,多添了一份鮮香味
(諗起細個屋企煲雞湯用黎撈飯XDDD
杞子紅棗桂元茶 +$7
屋企人成日會沖杞子紅棗水俾我(話補血果d
功效我唔知啦,但好飲又健康,無理由唔嗌既
一開始見到,因為好細杯(我諗係平時既一半),仲以為係d咩辣油XDDDD
仔細睇,原來呢度係將所有材料打碎左,唔係平時我地咁原粒焗
一嚐之下,味道果然更清甜更突出
仲可以食埋d渣,好健康feel XD
講真我唔係好想飲加左糖既野,因此點餐果陣問過係冇additional sugar先嗌既
點知都仲可以好甜,同埋甜得黎自然,唔會越飲越口渴
整體黎講呢到d野都幾好食既
加上佢係濃味但我食完唔會喉痛口乾(對味精幾sensitive
同埋佢係主打健康風,雖然話去過當地取經,但改版就一定唔夠正宗既
點都好啦,good try;^)


text:
2012年8月3日 星期五
2012 夏日炎炎北海道 (Day 3) (I) - 函館朝市,大沼公園
今朝無要酒店早餐,嚟函館理所當然去朝市食喇...
check-out 後去到朝市7點幾
搵番上次食個間きくよ食堂
一人一個三色丼 (1,680yen)
我和阿仔同樣揀咗蝦,帶子和海膽
而老公就要蟹,帶子和海膽
不過今次D帶子唔得,切得好薄又唔爽
其他都還好
睇怕有機會下次再嚟朝市,要揀過另一間
食完早餐就周圍行吓
都唔打算買D咩嘢
行到依檔燒帶子,問嗰兩父子食唔食
無所謂喎咁就要咗兩隻 (500yen/隻)
食完走去對面生果檔
見D夕張蜜唔算好平
雖然唔太平,都問吓老公好唔好買番個
佢話唔雪無咁好食,話不如一人一件現場即食算數
咁就一人一件囉
之前食嗰碗三色丼好大碗(老公話早知叫迷你size)
加埋燒帶子,一件蜜瓜,飽到上心口
跟住响朝市又行咗一陣
咦...好似有人拍嘢
無咩好睇好買決定走人
成日都見有人嚟依檔釣魷魚,今日咁靜嘅 (可能時間尚早)
攞車之前行去函館駅睇睇
出發去下個景點- 大沼公園
半個幾鐘就到咗大沼公園
泊咗車先行去大沼公園駅望望
見到站外有堆人
阿仔check到話好似有班SL函館大沼號就到
D人應該响度等緊影相
唔怪得沿途入嚟大沼公園時有個位置見到好多人企响路軌旁
仲set哂腳架
都應該係為咗影火車
阿仔又係D火車迷,咁我哋又企响度等埋一份
無幾耐架火車就到咗
影完相我哋就正式行入去公園
大沼公園於1958年被指定為國定公園,全名為大沼國定公園
公園以大沼湖和附近的小沼,蓴菜沼以及
海拔1133米的駒岳的美麗山峰為主.
公園內有幾條自然散策course,
我哋揀咗條島巡りの徑 (唔記得影個map)
途中會經過一些小島及無數個連接島與島之間的小橋
時間約需50分鐘
整條散策course都係平路,唔難行所以唔駛50分鐘已經行完
之後行番去出口,食著名的牛奶雪糕及飲山川牛奶
其實依杯係牛奶 mix 蜜瓜
遊完大沼公園咁就完結咗函館嘅行程
下一篇 -- 二世古
訂閱: 張貼留言 (Atom)


text:
2014年6月6日 星期五
阿媽唔易做...
睇到呢單新聞,艾菲真係好shock同好sad,雖然明白產後抑鬱有幾恐怖,都係好難相信有阿媽會忍心殺咗自己個小朋友,仲要係個只得歲半大嘅可愛BB女,可以想像呢個媽媽呢段日子以來一定係撐得好辛苦,好希望佢接受治療之後能夠康復,同個仔一齊堅強面對以後嘅一切...
可能燒腩仔都係歲半大,所以艾菲特別感觸, 亦咁啱燒腩仔尋日先無端端為咗條新浴巾喊咗成個鐘,叫極都唔肯收聲仲抓到成身損晒,再加上艾菲呢幾日病病地,畀佢嘈到個頭超級痛,真係有一吓情緒幾乎崩潰,不過艾菲最終只係自己坐咗係梳化到喊咗一陣,一諗起佢唔扭計時係幾咁可愛就唔捨得做傻事啦.
做全職媽媽廿四小時對住小朋友,好多時開心唔開心都會受到小朋友影響,如果再加埋其他負面嘅外在因素,例如父妻感情唔好,或者經濟有問題咁,真係好容易鑽牛角尖,所以艾菲呢年幾以來就算幾攰都好,都好堅持每日要抽返D時間出來做自己想做嘅嘢來平衡吓,例如整包整蛋糕,睇吓myTV,寫吓blog,上網淘吓寶,簡中都會搵婆婆或者嫲嫲幫手湊住燒腩仔,自己出去處理D私務順便透吓氣,至少令自己嘅生活唔會只係變到得返湊仔做家務同瞓覺咁枯燥乏味.
自己生完燒腩仔時,都試過為咗佢明明有奶都唔肯埋身飲而喊到收唔到聲,或者係艾菲本身有親戚有精神病所以比較alert啦,呢次喊完之後都有主動同米高傾吓點解決好,之後有咩唔開心都會同佢或者老死Ice媽媽講同呻,其實有D位真係唔係要咩安慰,只係搵個可靠嘅人講出來已經舒服好多,然後唔覺唔覺就捱過咗最容易出事嘅坐月歲月,如果唔係屈埋屈埋,艾菲自覺都幾大機會有產後抑鬱.
自從有過呢次經驗之後,艾菲深深明白新手媽媽嘅徬徨同無奈,所以每次見到身邊親友生BB,除咗會主動關心對方要唔要幫手,盡力幫忙解決親友嘅湊B疑難之外,都會提醒對方老公要好好注意老婆情緒,因為屋企人尤其係老公嘅支持同體諒真係好好好重要﹗
當然艾菲都要多謝米高呢年幾以來嘅無限量支持,畀任性嘅艾菲達成心願做全職媽媽,一個人一份糧撐起頭家已經唔容易,有時攰到死明明想瞓仲要畀艾菲捉住係咁講,逢放假又要早起湊燒腩仔等艾菲瞓耐D休息多D, 亦從來無逼過艾菲做晒全屋家務,甚至無心情見攰突然唔煮飯都永無說話聽,兼夾有時會煮返轉頭畀艾菲食添(當然只係煮D簡單嘢啦),所以艾菲時不時都會提醒自己真係好幸福,一定要好好珍惜眼前嘅一切﹗
訂閱: 張貼留言 (Atom)


text:
觀塘綫油塘 財務公司支店検索
油塘
油塘站是港鐵觀塘綫及將軍澳綫的一個跨月台轉車站,位於香港九龍東觀塘區油塘茶果嶺道旁,於2002年8月4日啟用.車站以黃色為主要色調.油塘站採用明山爆破方式建造,原址為天主教普照中學舊址以南的一處山坡
由於油塘站是觀塘綫及將軍澳綫的重要轉車站,因此每天的繁忙時間均有很多乘客途經該站往返香港島及九龍東各區.換言之,乘客如果往返港島綫及觀塘綫,需要在本站及鰂魚涌站或北角站轉車.由於大部份使用該站的人流是轉車的乘客,所以該站是香港九龍較繁忙的港鐵站之一.另外,車站周邊有多個大型屋邨,學校,鯉魚門廣場,大本型,油麗商場及油塘中心,因此,使用車站進出的人流都是居住於鄰近屋苑及屋邨的居民,中小學學生或於鄰近辦公室上班的市民.所以,車站平日也有平穩的出入閘的人流,假期還更多出入閘的區內外市民,甚至遊客.在清明節及重陽節期間,不少人經油塘站前往將軍澳華人永遠墳場.該站有4個月台,位於U1層及U2層,所有月台均設有月台幕門.其中U1層為1號月台(觀塘綫往調景嶺方向)及4號月台(將軍澳綫往北角方向),並位於同一島式月台內,方便從東九龍前往香港島的乘客,直接由觀塘綫月台步行至將軍澳綫月台,轉乘前往北角的列車,再經東區海底隧道前往香港島.相較將軍澳綫通車前,觀塘綫由藍田前往鰂魚涌多3至4分鐘.該站是觀塘綫及將軍澳綫的中途站,同時是一個重要的跨月台轉車站,可讓乘客在觀塘綫及將軍澳綫進行跨月台轉乘,再經東區海底隧道往返香港島及九龍東,而且亦和藍田站一樣是前往衛奕信徑的港鐵站.


text:
我相信好多人喺一生之中,遇到過唔少意外,好運嘅,就大步過;唔好運嘅,佢哋人生就 係咁先,提早玩完.如果重有未完成嘅宏願或理想,唔該留番下一世喇.所以有陣時見到啲車禍,成架車撞到散晒,
心諗個司機唔死都重傷,點知啱啱相反,個司機竟然一啲事都無;倒番轉頭,一啲唔起眼嘅意外,往往造成嚴重嘅傷亡.人生係好奇妙嘅,由於某啲嘅延誤,可能救咗你一命,又或者奪去你嘅寳貴嘅生命.你話係咪好玄妙呢?
原先我都唔係好信命運嘅人,但發生喺我身上嘅事,諗番轉頭,你話唔相信人嘅一生,食幾多,著幾多,係整定嘅話,就真係自己呃自己.
時間過得好快,貶吓眼我已經轉換咗幾個工作地點.呢次我喺係邊境某個衙門上班,平時我都有揸車番工.我好記得嗰日,架車拎咗去整,收工後惟有搭巴士由上水番屋企.嗰陣時啲車係冇冷氣設備嘅,即係依家俗稱嘅熱狗巴士.當時係七月中,又焗又熱,嗰日重落埋雨添.上到架車度,大部份嘅窗都冇關妥,啲坐位差不多全部都濕晒.車裡面得小貓三兩隻.
我搵到飛起,都搵唔到有個位喺唔濕嘅.好彩行到最後嗰排位,發現車尾後排最右手面嘅坐位係乾嘅.嗰陣時巴士嘅座位係用玻璃纖維制造.後面啲位冇分隔開,有時啲阿巫似熟賣熟,一聲唔該就夾硬塞埋嚟坐,結果6個人嘅位7個人坐.你話點頂.所以我唔鍾意坐後排,加上啲車如果開得快,你會喺個位度跣嚟跣去,如果坐滿人嘅話,一齊跣向你嘅方向,分分鐘因為搭車而被人廹死,你話咁樣死咗係咪眼都唔閉吖 ?
不過當時冇乜選擇,唔通唔坐咩?架車開咗冇幾耐,前面坐喺打横位嘅婆婆好似唔係好妥,猛咁捽葯油,
我最怕聞啲葯油味.本嚟冇乜唔妥,但聞多幾吓真係有啲反胃,但係無乜辦法,惟有死忍.過咗大約十分鐘,架車啱啱經過古洞,婆婆突然拎個膠袋出嚟,跟住向住個膠袋猛咁嘔,
啲酸宿味同埋啲葯油味,彌漫著整個車廂,加埋夏天超過三十度嘅濕熱天氣,我個陣時嘅感受,簡直唔識形容,總之就隨時嘔埋一份.當時惟一可以做嘅就係儘量閉氣,同埋用隻手揞住個鼻,個腦就儘量諗其他嘅野,分散注意力,當冇事發生.做人就咁架喇,頂得一時得一時.
時間過得鬼死咁慢.啲酸宿味愈嚟愈濃.再過十分鐘,架車就快接近新田個陣時,開始出事喇.突然之間, 我見到黃色嘅液體,夾雜住隔夜嘅食物渣滓,有啲好似飯同埋腐肉嘅物體,從阿婆個口噴射出嚟,一地都係,阿婆個身都黏咗唔少.嗰啲嘔吐物,臭氣薰天,喺車廂內徘徊不散.我依家諗起,都有少少反胃感覺,你可以想像我當時嘅感受.
話時話,呢條鄉個名安得非常差,何解呢?因為逢係《吉利嘅野》都《香》,你話係咪大吉利是呀!
就喺嗰個時候有人落車,司機正想埋站,點知見到有條貨櫃車拖架擺正係個車站嗰度.
司機冇乜辦法,惟有將架車儘量泊入個站,但車尾部份始終突出咗少少出嚟,咁就出事啦.架車啱啱停低,突然澎一聲,成架車向前衝咗一吓,乜樹干? 原來有架貨櫃車殺唔切制,直砍入巴士嘅右邊車尾位嘅位置.啲撞擊力將我成個人拋咗落地,撻到我攤攤腰.
跟住好多野從天而降,原來係車窗啲玻璃,喺猛烈撞擊下,變成碎粒.啲玻璃碎好似啲雨咁飛過嚟,我成個頭嘅頭髮都滲滿玻璃碎,最慘連個身同埋褲管裡面都有碎片,整到我成身損晒.
驚暈甫定,望吓車尾,發覺右邊位置已經被撞毀,整條由玻璃纖維做嘅座位部份變成碎片.而原先我坐開嘅位置,被撞到凹晒!如果我仍舊坐响嗰個位置,我嘅人生已經可以劃上句號!如果阿婆唔嘔,我唔會離開個座位,如果我唔離開個座位,又有無架貨櫃車隊埋嚟呢? 老老實實,我唔識點樣答你!
之前個心猛咁怨阿婆,點知原來阿婆係我嘅救星.
唔通呢啲就係叫塞翁失馬,焉知非福? 撞完車之後,因為無乜傷,所以我無等救傷車嚟就撘咗小巴走咗.至於阿婆傷成點?我冇留意噃!吓?你問我究竟有冇個阿婆係架車度?係喎,事後真係無乜印象喎!
完


text:
禽日有個老友同我傾訴,話好唔開心 ,幾晚無瞓過好覺.我問佢:何解 ?你想我點幫你?不過老老實 對於感情嘅嘢,我攪唔掂,你最好揾白姐姐;至於錢銀嘅嘢咯喎………你可以揾慌信兄弟…..我老友即刻截住唔俾我再估落去.
佢同我講 :唔好意思,你估嘅嘢無樣啱.老友記!咁唔該你快啲講,唔好嘥晒啲網友時間.
我老友話上兩個禮拜,佢睇完戲,啱啱轉出街角,見到有個婆婆喺度賣恐龍蛋 ,二十蚊五隻.我閘住佢唔俾佢講落去先,我覺得有必要喺度澄清,恐龍蛋係一種生菓嚟嘅,味道同布冧差唔多,唔係真係恐龍生嘅蛋.
跟住佢話恐龍蛋平時買二十蚊四隻,依家賣多一隻,係咪好扺先?所謂執輸行頭,慘過敗家!佢驚住番轉頭俾人買晒,拿拿聲即刻買咗四十蚊,總共十隻.因為執到平嘢,所以心情都靚啲.點知轉出大街, 見到另一檔竟然賣二十蚊六隻,晒士都係咁大咁細,咁即係買貴咗嘢,原本好開心嘅心情一吓子消失晒.
所謂福無重至,禍不單行.返到屋企,佢同老婆講起呢件事嘅時候,佢老婆話:有無咁啱呀!我都買咗恐龍蛋喎!二十蚊七隻.我老友即刻將佢老婆買嘅恐龍蛋,同佢買嘅比較一吓,二十蚊七隻?佢心諗,斷估應該細好多啩?點知一比之下,佢發覺老婆買嘅重大隻過佢買嗰啲,我老友話呢次真係晴天霹靂,蝕得好慘,跟住腳步浮浮,幾乎暈咗喺度,結果幾晚瞓唔著覺.
查實喺呢個世界上,有好多好似我老友呢類人.佢哋活得唔開心,皆因佢哋鐘意凡事作比較,唔識得滿足,更加唔知道乜嘢叫做價? 同埋乜嘢叫做值?
雖然價值呢兩個字成日黐埋一齊,不過好多時《價》唔係等於《值》嘅.就以恐龍蛋為例,如果賣二十蚊四隻,啲農民同埋小販都可以得到合理嘅利潤;但如果賣二十蚊五隻,啲農民同埋小販得到嘅利潤可能已經減少咗;去到賣二十蚊七隻,啲農民同埋小販可己經能血本無歸.簡單講句,如果恐龍蛋賣五蚊一隻,就有利潤;如果賣到四蚊,已經無乜利潤;如果賣低過四蚊,啲農民就要蝕本體!


text:
~~ Part 2 ~~
第 12 日
今朝起身洗面後照鏡, 發覺鼻位毛孔細左少少, 但面珠近鼻翼既毛孔就大左好多啦, 化妝後都明顯見到... 夜晚即刻敷返塊美麗日記納豆面膜先啦, haha, 可能呢 d 位置比較缺水, 洗面後唔即時補濕真係乾左 d, 但都會再觀察下先.
第 15 日
星期日唔洗返工, 潔面後都過左 2-3個鐘先搽 skincare, 但搽完防曬 day lotion 之後塊面有 d 痕痕地, 平時返工都唔係好覺, 可能皮膚真係唔乾, 又習慣左搽少左 skincare 及分泌皮脂膜, 不過放假夜瞓左, 皮膚都無咁穩定.
第 16 日
呢 兩日實在太熱啦, 返到屋企即刻卸妝潔面, 果刻最舒服, 成個人爽晒, 10mins 後已經無繃緊感, 好爽但唔覺乾, 都唔想搽 skincare, 搽 toner, essence ok, 但搽 lotion 後有少少 lup.另外, 唔知做乜摸面珠位, 發覺有 d 硬硬地好似蚊 "爛" 既粒粒, 但照鏡又睇唔到, 唔痕唔痛, 洗完面無敷 mask (唔記得左, haha), 等 45mins 然後沖涼搽 skincare 就瞓覺啦, 不過開冷氣怕乾, 瞓前搽左少少雪花秀與潤面膜.
第 17 日
開冷氣瞓真係會乾 d, 今朝起身搽 skincare 都無乜問題, 上粉底後下巴位有少少刷膠碎, 再上碎粉就大問題啦, 勁唔貼, 尤其鼻位, 點按壓 d 粉都係浮左係表面, 越補越衰, 開冷氣瞓都係要搽滋潤 d 既 cream 打底先得...
第 20 日
呢幾日開冷氣瞓, 塊面乾左好多, 敷左 mask 都唔得, 另外皮膚角質好厚, 摸落鞋鞋地咁, 腮位仲出左 d 暗粒添, 都唔知做乜...
天氣好 lup 好熱, 所以 lotion 份量都搽少左, 有時都係輕輕搽少少 essence + 少少 lotion 就瞓啦.


text:
2條波子魚BB已經出o左世有兩個禮拜,佢o地依家好活躍,成日游o黎游去,而且仲大o左DD添,好得意o架!
Tag Archives: 小魚
波子魚Bye-bye!!!Posted on
琴日(16/3 )朝早一起身,發覺有條波子魚死o左.
好唔開心呀!啱啱先講緊話波子魚好易養,話口未完就死o左條.前日見佢仲好地地,游o黎游去o架!
波子魚BB出世嘞!Posted on
今日(11/3)夜晚去完街街返屋企,發現有2條好得意o既魚BB游o黎游去,好開心呀!完本有3條,不過有一條已經死o左.
波子魚BBPosted on
琴晚(28/2)返到屋企,發覺魚缸裡面有兩條白色o野,以為係魚魚o既便便,但係又唔係好似呀!睇真D,發覺仲有D係一粒粒,原來係魚春o黎o架!
好得意o既波子魚Posted on
之前養o既孔雀都死o西!年初二(19/2)一時慶起,走o左去金魚街買o左4條波子魚,佢o地肚腩大大眼碌碌o甘,好得意,而且仲好活潑.睇見佢o地好開心o甘游o黎游去,自己都好開心.
全部都魂歸天國嘞!Posted on
成缸魚養o左一個月多D,6條都死o西嘞!
淨番兩條小魚咋!Posted on
琴晚放工返到屋企,又見一條小魚魂歸天國嘞!
又一條小魚死了!!!Posted on
琴晚放工番到屋企,又見有一條小魚死o左呀!朝早都好地地o架!
唔知乜o野原因死o左,仲要個肚係脹卜卜o甘死,應該唔係飽死呀!因為我比o野食o既份量唔會好多,真係奇怪.
又一條小魚死了!Posted on
前日(12/1)一大朝早起身,又有一條小魚死o左嘞!之前一日都見佢好地地o架!
小魚死了!Posted on
琴晚呢條小魚o係水o度唔多郁,今朝佢就已經魂歸天國嘞!
都知道呢種小魚好易死,有小小唔開心.


text:
2012年11月12日
粉飾前的 邊域山谷, 與你拆解前後對比!
繼續無無聊聊系列,上次就分享咗我響遊戲入面以 灰熊山谷 為設計藍本自製出黎嘅 邊域山谷.見大家好似都有啲興趣,所以今次就同大家睇下佢以前嘅樣!拆解一下佢粉飾前後嘅對比!冇錯,你冇睇錯,以下張圖正正就係響粉飾前嘅 邊域山谷,一個完全唔似主題園區嘅地方...
今次俾大家睇咗高空圖先,可以好明顯見到個佈局完全係亂黎嘅,呢個就係我兩年前嘅作品... 根本就冇完整嘅主題建築物同埋佈置響園區入面,只係求其用盡每一個空間黎放遊樂設施.其實呢個園區以前唔係叫做 邊域山谷,係叫做 Western Miner 西部採礦營,係響粉飾後先改名嘅.
當中嘅地標就係 礦山鐵道 Mining Rail,嗰陣起得好高,而家就會覺得太高啦,好影響整體景觀.響粉飾嘅時候我就將全座山夷平,然後重新起過,不過我都特別重用返原先嘅礦車同埋路軌.
呢個就係以前嘅 單軌鐵路車站,感覺上空間反而好似大啲,新嗰個響起嗰陣的確唔係幾夠位... 睇見呢張相,就諗起有一樣特點上次唔記得講,就係我響粉飾樂園之後已經全面移除所有樓梯;因為響現實嘅層面黎睇,樓梯對BB車,輪椅使用者都係好唔方便,所以我就用咗斜坡去代替.
園區入面有好多遊戲設施,基本上粉飾後嘅 邊域山谷 會有嘅遊樂設施,呢到原本就已經有.
除此之外,仲有好幾個同西部主題完全冇關嘅遊樂設施,真係似一個遊樂場多過一個主題園區.
以前響 西部採礦營 入面有一個小湖畔,可以俾賓客划下船,不過粉飾後就並冇整返一個湖;仲有唔知點解會有一個同上面嗰個 炸彈危機 一模一樣嘅設施出現,一樣嘅野點解要起兩個呢... 我自己都諗唔明點解會咁,呢一刻嘅我已經諗唔通兩年前自己嘅構想,真係搞笑,哈哈!
之後突然間會有一個小建築物,竟然係演藝人員通道嘅入口!其實我覺得外觀就唔係好差嘅... 但係我驚訝係因為呢個入口嘅位置好似唔係咁好,只係求其搵個位開個入口,唔係咁方便.再者,呢個係全個主題園區入面嘅嘅惟一演藝人員通道入口,可想而知地底通道係幾咁混亂.
上一次講過,粉飾後特別用樹木去分隔各個園區,唔會俾賓客響園區入面見到唔啱主題嘅野;粉飾前都有用樹木黎做間隔,不過真係只係純粹間隔囉,都仲係可以見到旁邊園區嘅野.再加上以前起建築物嘅時候唔係好再乎高度,起到好高,令身處旁邊園區嘅賓果更加容易見到.而粉飾後嘅樹木係有特別鋪排,同時亦降低建築物高度,咁就可以好完美咁分開每個園區嘅故事!
最後就係夜晚嘅燈光啦,都係亂黎,求其放嘅!園區入面啲燈柱甚至係多到有啲刺眼... 反而 礦山鐵道 嘅燈光效果又唔錯喎!不過唔太鍾意響山上面見到一支支燈柱,好礙眼呢...
粉飾前嘅 西部採礦營 同埋粉飾後嘅 邊域山谷 係唔係真係相差好遠呢!以前起嘅時候都冇咁講究.而家整個 Wonderland 已經粉飾咗一半,我會繼續粉飾落去嘅!之後有新進展嘅話再同大家分享!
訂閱: 張貼留言 (Atom)


text:
前日mama音樂頒奬體在港舉行,但係比我嘅感覺係一種對香港樂壇的一種諷刺.
利申:RUNNING MAN,LEESSANG&BIGBANG的粉
本文冇話香港歌手唱歌難聽,而係話兩地嘅樂壇生態.
人地韓國做歌手要做練習生,10幾歲就做起.日日朝早番學番工,夜晚練習歌舞.目的都係想有出道嘅一日.好似G-DRAGON咁,做左7年練習生先有得出道.對比香港,近年D音樂人上位快如閃電,靠關係.就算你做到歌手,你可唔可以打出國際呢?加上香港D唱片公司,經理人公司個Q個都要評頭品足,你即使有甜美聲線,但其貌不揚.你唔洗喺香港樂壇生存,ED人才就走去做網絡歌手.究竟香港仲有幾多個陳奕迅郭富城呢?好啦,即使你想打出國際,都唔係咁容易.好似某的士佬咁,自封「亞洲舞王」,佢當郭富城周杰倫死架?加埋黃曉明句而我不知道之後,即刻收左皮.ED就係欲打出國際嘅失敗例子.仲有,人地D MV 吓吓都用成億圜拍,似香港D低成本MV?得幾條友彈下結他就算?
香港樂壇已死講得冇錯,大部分年青人都轉聽網絡歌手同日,韓,台歌手.香港人如果仲停留緊話韓國歌手整容同廢嘅電子音樂.咁你就反思一吓點解香港樂壇點解仲係一蹶不振,慘得過人地肯比錢人整容,D所謂廢嘅電子音樂咁受歡迎.
按:小弟睇睇吓MAMA頒奬禮嗰陣,見到無啦啦出現鄭俊弘.跟住我就聽到有D人話:「哇!!鄭俊弘打出國際名堂喇」我不禁報以冷笑.喺一個咁盛大嘅頒奬禮入面,佢算乜水?試下去問G-DRAGON鄭俊弘乜水,人地鬼識咩!鄭俊弘嘅出現,只係俾面TVB炸傻仔.


text:
Pika 走了, 在2013年9月11日晚上10時走了.
經過左2個星期, 禾先可以收拾心情打呢一篇紀錄, 先可以再一次睇返Pika係呢段日子的點滴.
Pika係禾第一隻貓, 禾曾經承諾過佢屋企只會有佢一個大佬, 所以之後養既都係女仔貓貓, 好讓Pika唔需要係有生之年去"擺地盤", 可以安安樂樂做一世大佬
佢係一隻好有性格又英偉但極度鐘意親近人的摺耳貓, 個個朋友都叫佢做大佬, 無論屋企有幾多人係度佢都會一齊玩, 一齊坐梳化. 又會保護媽咪, 好似矛物邊個朋友未比佢咬過, 最鐘意食野, 最鐘意牛牛, 晚年對於其他貓客人更加包容, 絕對唔介意同其他貓分享自己的床仔和玩具, 什至食物都可以讓少少比客人. 最乖就係佢了.
係8月初開始, 見Pika的尿有點轉深色, 好快8月10日左右佢既胃口明顯轉差, 腳仔開始矛力, 本身想等8月尾甲狀腺regular checkup 先見醫生都等唔到, 8月15日Pika睇左第一次醫生...當日既感覺仙女一直記得, 亦係第一次忍不住係診所失控係咁哭...因為禾從未想過Pika已經咁嚴重.....
由於Pika年紀比較大, 醫生建議先行食藥去控制病情, 每日都有近10隻藥/supplement, 而且禾必須要forcefeed 糧同水, 確保佢有足夠體力去打仗. 當時仙女都係好樂觀去配合治療, 因為Pika一開始對於藥品的反應都幾好, 幾日之後已經開始自己食餅餅, 感覺一直係轉好既.
可惜, 由9月開始佢既情況開始好反覆, 禾每一日既心情都係上上落落, 跟隨Pika當日的身體狀況而走. 而自己每一日都花大量時間幫大佬, 每日6點起床, 好有耐性去餵水餵食餵藥, 中午lunchtime一定返家, 再餵多一次罐頭, 工作唔太趕禾都會囉年假留家. 可以做既野禾都會做.
照顧Pika另仙女真心明白一件事… 原來有愛真係咩都會做, 不管金錢/時間/心機都願意付出, 仲唔會覺得辛苦, 唔會覺得係犠甡, 以前一直嫌煩嫌dirty嫌慢嫌辛苦嫌3嫌4既仙女矛哂……禾自己都唔相信可以咁有耐性去餵一餐飯, 可以晚晚打地舖倍訓, 可以日日幫Pika沖涼再慢慢吹毛, 可以不怕dirty去做清潔…真心既, 如果做呢D野可以換返Pika, 禾願意一直做落去…
每一日都會仔細紀錄食藥食飯時間, 磅重, 大小便變化, 有什麼特別狀況, 每次見醫生都會商量藥物效果...一開始係打印左四張紀錄表, 一個星期一張...可惜未填寫哂豹哥就走了...可見要走既都係要走, 人做多d 似乎只係自己心安, 併不能轉變什麼...
去到最後2-3日, Pika情況好差了, 仙女心裡清楚可能係時候, 自己知道最後既結果係點, 叫做有心理預備, 真係好難過好痛苦, 所有安慰說話禾都識得諗, 都識得講, 不過做唔到…當時唯一係願望係上天好好接走大佬, 唔好再叫佢咁辛苦, 卑微都不得了. 禾矛宗教信仰, 禾唔知道可以依賴什麼, 禾只知道自己必須頂住, 唔可以增加Pika既負擔…因為有一次禾實在頂唔住抱住佢大哭, Pika好驚呀, 佢唔明白點解媽咪會咁…佢明明唔懼怕死亡, 佢知道生病會辛苦, 佢好坦然去接受一切, 做媽咪又點可以叫佢走得唔放心?
9月11日, 如常lunchtime回家, Pika好好, 禾抱佢上沙盤, 餵佢食左一小罐雞雞, 再食vitamin B補補血… 放工之後馬上回家, 照常佢失禁了, 馬上幫佢輕輕沖身再吹干, 再慢慢補電解水, 之後好慢好慢餵一罐雞肉泥, 真係好慢好慢…全部入口的野都要打成液體, 1ml 1ml咁餵入口, 每一口都要相隔1-2分鐘防止Pika嘔返出來, 已經好幾日係咁啦…當時心諗, 唔知佢捱唔捱到中秋節 (9月19才是中秋). 食完雞雞, Pika係廳中間倍住禾睇下電視, 佢一直係清醒既, 不時望住禾, 可惜已經矛能力轉身同郁動, 禾唯有每30分鐘幫佢轉下post等佢可以望到家裡不同位置. 差不多10點鐘, 佢好辛苦咁撐起前肢, 禾以為佢想去沙盤就馬上抱佢去, 佢係入面用力咁抽搐幾下, 叫左幾聲, 白痴既禾仲以為佢想去大便唔夠力, 一直摸住佢安慰佢, 之後Pika個頭就”卜”一聲跌落沙盤, 果陣禾先知咩事, 好出奇….果一刻禾係好冷靜, 矛哭, 就抱住Pika叫佢放心走, 一直摸住佢頭仔, 慢慢感應佢既心跳由快轉慢, 由有轉矛
由Pika睇醫生到離開係27日, 身體情況差到不堪既日子大概係3-4日, 上天對佢好好啦, 佢在生既時間係12年多, 係呢4437日之中, 99%既時間係健康開心食得飽又多人鍚既, Pika不單單有媽咪鍚, 仲有幾個細妹, 仲有一大班Pika幫, 真的要感恩.
要感恩既不止Pika, 仲有禾, 禾都有一大班朋友鍚住, 都一樣需要感恩. Chris &
Danny大忙人都日日問禾Pika點, 時間許可會倍pika 去睇醫生, 特別係皇上每日都問幾次pika既事, 一言一語既支持仙女衷心記住+感激 .
Carol & 她的 XX 除左安慰禾之外仲會幫禾睇pika既驗身報告/藥物劑量, 什至親身睇下pika 既狀況, 大國手出馬講一句另禾對於醫生既診斷增加信心, 唔會左諗右諗, 可以專心一致去照顧pika, 呢樣野真係好緊要, 對於一個迷糊羔羊小仙女, no regret咁去行一條路, 少d信念都唔掂 .
Pika幫 Pat, Gobby, Vera, YiuyiuMama一直都關心豹哥同禾既情況, 問候從未斷過, 仙女永遠記住. Pat送既核突梳化床 豹哥係仲郁得既時間日日都去訓下坐下, 抵你做pika幫首領
禾知道其他朋友都會好關心豹哥同仙女, 不過今次pika大病禾矛特別公告天下, 唔想太多朋友擔心, 大家都係事後先知道, 每一個whatsapp安慰, 每一句facebook留言豹哥同仙女都收到, 都感恩, 請恕禾當時未能每一個人去仔細多謝, 因為果幾日自己都係以淚洗面, 連最簡單一句”RIP”禾望見都會哭一大輪, 好鬼渣. 什至而家呢一篇post禾都分好多次打…每打一小段就傻婆咁哭同發呆, 仙女就係因為咁變老架啦
前2日, 接左Pika返屋企, 禾知道佢而家可以係屋企舒服咁四圍巡, 隨便食, 仲可以跳高高去鞋櫃頂坐下. Pika你要記住, 媽咪永遠愛你鍚你掛住你, 將來係彩虹橋再會.


text:
話咁快就 4 歲, 今次係小慈最後一次返健康院檢查, 上到小學就有學童保健, 不過姑娘都千叮萬囑要我好好保存本健康手冊, 一至 keep 到小慈 18 歲!
先去度高磅重, 小慈好攪笑, 一聽到姑娘叫咪 "郭恩慈請到 8 號房" 就好緊張成個彈起, 盲頭烏蠅咁打個圈唔知行去邊度
頭圍 49.5cm = 50 線
身高 99.4cm = 40 線 (叫極小慈企直佢都係望住腳趾)
重 13kg = 28.6磅 = 25 線
果然身高體重都同學校度既非常有出入?! 不過就算佢著埋鞋磅都係輕飄飄架勒, 小慈自 1 歲起都已經變左細碼 B, 連女長人既虛名都冇埋, 一直徘徊係 30-50 線
跟住去 2 號房做視力普查, 本來都好地地, 醫生哥哥問佢咩都答得好爽快, 點知要佢戴太陽眼鏡分別 check 左右眼時就開始扭擰, 之前仲識讀 H, 讀讀下唔知佢唔記得定係見攰 or 突然失憶竟然啞左?! 醫生哥哥叫佢努力 d 仲眼紅紅喊埋出黎, 我真係想死, 咁都可以喊真係想柄佢, 好在醫生哥哥見慣大場面識用小禮物氹下佢都收聲! 不過我唔係好明點解要用英文字母 check? 又 U 又 V 又 A 又 H, 一個唔覺意好易攪錯架喎, 咁細個小朋友 check 視力唔係用上下左右既 E 示意會好 d 咩? 小慈冷靜之後, 醫生哥哥請小慈睇圖畫, 佢用電筒檢查小慈斜視散光眼結構, 最後話冇問題
衛生署隨機抽籤抽中小慈做 "香港家長餵養幼兒及兒童營養調查", 所以見姑娘做發展監察之前就要填一份問卷, 都有 6 頁紙咁多架, 考究到連小慈飲左幾多匙湯, 食左幾多片肉, 全日飲左幾多 ml 水都要填晒, 非常認真, 之後仲要跟進再填 48 小時既飲食習慣, 因為記錄平日, 所以會勞煩到學校老師添
見姑娘時佢俾份問卷我睇, 如果所有答案係 "否" 就即刻走得, 份問卷係咁既:
1. 你對孩子的生長狀況例如過胖, 過瘦等, 感到疑慮
2. 你對孩子的飲食狀況例如營養不均, 偏食等, 感到疑慮
3. 你對孩子的聽覺例如對聲音的反應等, 感到疑慮
4. 你對孩子說話時發音不清, 感到疑慮
5. 你對孩子的發展狀況例如動作協調, 語言能力等, 感到疑慮
6. 你或老師對孩子的學習能力, 感到疑慮
7. 你或老師對孩子在家中或學校的行為表現, 感到疑慮
我對以上調查冇疑慮係唔係就要走? 姑娘話唔係, 循例姐, 再問我有冇野想問, 覺得個女有冇特別問題? 梗係有啦! 我覺得佢太黐身, 同埋好情緒化, 頭先檢眼都可以喊! 仲有含飯問題都好困擾..... 姑娘個樣好似聽慣聽熟咁, 定係香港小朋友十個有八個都有呢 d 問題呢? 姑娘解答話小慈冇自信心所以好怕離開父母, 叫我多 d 讚佢俾鼓勵佢, 含飯問題就叫我整個獎勵表, 幾多分鐘食完就有一個貼紙, 滿幾多個貼紙就有獎但唔好係物質, 最好係獎佢去邊度玩, 獎佢聽一個故事云云....... 姑娘講完我繼續望住佢, 心諗你係唔係耍我想我快 d 走? 你 d 答案駛唔駛流成咁呀? 可能我個樣出賣左我, 姑娘好似知我唔滿意咁, 即刻起身羅張 Department of Health 24-hour Central Health Education Hotline 俾我, 話入面有好多野聽叫我打去, 好! 但為咩事要我聽英文呢? 姑娘真係好抵死, 佢話咁岩派晒中文單張, 不過電話一樣, 打去 press 2 for Cantonese 就 ok
是但啦, 小慈真係有 d 咩事我都唔會等健康院排期架啦, 仲唔第一時間搵醫生問人咩?! 我自問都盡媽媽本份, 平時遇到咩問題都即刻請教高人, 不過有 d 野係真係唔急得逼唔到小慈咁解, Anyway, 小慈除左瘦左 d 黐身 d 之外, so far 都好 ok, 健康快樂係最先要既! 小慈, 加油


text:
2013年10月23日
因為只係去5日,所以就揸車去東涌將架車交比老公同事,返嚟就自己揸返屋企,二個字--懶⋯hehe
雖然今日坐12:30 機,但要早D交車比老公同事,所以9點多D就到東涌,老公同事車我哋去到機場,Check in 完 都係10點,Delifrance 食個早餐,去翔天廊行吓
11:42 要坐巴士上機,未試過坐咁遠,比較細嘅航空公司可能都係咁
呢架機一半都坐唔滿,我冇坐過咁少人嘅機,可以同老公一人坐3個位
飛機餐食豆腐花,都係第一次,不過有得食就食,回程機冇得食添呀,但比返一百蚊我自己食重好啦⋯hehe
沙巴天氣一般⋯多雲
到咗沙巴機場,旅行社安排咗車接,不過遲到,等我行咗一圈,重去問人,間店舖嘅人好好人,同我打電話,不過冇人聽,之後就見到接我哋嘅人,旅遊車上好多係同一班機人,重大部份都係住 Shangri-la Tanjung,大家都可能同一個Package
16:08 酒店大堂冇冷氣,雖然有D熱,但環保都係好嘅
Check in 比較慢,但又冇網上話成個鐘咁誇張
6呎床,比屋企5呎大,幾舒服,可惜忱
頭都係唔得
Check in 時想住高層,可惜話冇房,D樹擋咗海景
有晚發覺冇冷氣,打電話去講,職員即刻話係露台門未關好,原來真係未關好,相信有好多人都試過,職員一聽就知,5星級酒店真係比較先進,不過可能係我哋少住5星酒店至真⋯哈哈
坐的士去 Wisma Merdeka 商場換馬幣,之前喺百年換咗少少,因為出入酒店要搭的士,搭的士好貴,每次都要30,
Wisma Merdeka 兌換價比百年平少少啦
Wisma Merdeka 3樓有阿林蝦麵,想食咗阿林蝦麵再食晚餐,但而家5點多D,食完蝦麵晏D先食大茄來又怕晏,因為大茄來網上話最好早D去食,所以老公話不如去早D去食晚餐啦
Wisma Merdeka 行去大茄來,經過劍魚廣場,好多人睇日落,今日多雲,我哋唔睇咯
行咗半個鐘,6點,見到大茄來
魚缸前好多人揀海鮮
等咗一陣先有人同我哋落單,我哋話要食蝦蟹等,職員已經同我哋寫晒份量價錢,我哋重話要食魚,竟然話我哋夠喇,食唔晒,比佢講一講重以為真係食唔晒添,蝦其實我想食大隻D嗰隻,呢個Size就想食多D囉,但落單時好急,好似搶海鮮咁,而且職員都寫咗2隻,算啦,睇吓好唔好食先
可能好多人影相,職員問我影唔影張單,咁梗係影啦,不過原來埋單有另外一張單比你架,其實係可以唔影
椰子布甸,似椰子大菜糕多D,老公問我食唔食得晒,我話食得晒,所以老公再要一個,但原來一個人食再飲桔仔冰,重飲沙白湯真係好飽,成肚水
奶油蝦-OK,不過我唔係好鍾意D汁係甜,香港食一隻豉油王蝦要1百蚊隻左右,呢隻細D,但約港幣50蚊,比香港平
甘香蟹-幾香口,但D汁好濃,搶咗蟹嘅鮮味
辣子扇貝-麻麻哋,抄樹仔菜唔錯,沙白湯超甜,係咪落咗味精?
職員重話夠食喎,我哋重要加多個象拔蚌
雖然蝦汁比較甜,但老公話要撈飯
原本可以慢慢食個椰子布甸,但有強國人等我哋張枱,重坐埋喺度等,重邊有心情慢慢食
大茄來總括來講算平,呢餐RM159,但樣樣都係細細碟,冇網上D人講咁抵食囉,而且出菜超快,好似食快餐咁,可能佢真係好多人嚟食啦,落單時好急,比我慢慢揀會好D,我同老公比較鍾意之後去嘅雙天
去夜市行吓,經過 Center Point 商場,入去望吓沙巴D商場真係可以唔行,見到找換店,兌換價都係 Wisma Merdeka 商場最好
去到一個好多人嘅夜市,好多人,煙霧彌漫,D煙真係好大好犀利
呢檔海鮮好大隻蝦,同老公講咁大隻應該好貴,講完即刻聽到有廣東話答我唔係好貴,原來有3香港人買緊海鮮,佢哋買蝦同魚,見價錢唔貴,我哋都跟住買,原本買下面嗰一排蝦,但上面嗰排重大隻,所以就⋯⋯
見到咁大,老公知我想食,就話買大隻食⋯hehe,睇吓幾大隻
3個香港人叫我哋同佢哋 Share 魷魚,其實我唔想食,不過老公話冇所謂,魚RM20 蝦RM40,魷魚RM7
3個香港人係姑姐同2個姨甥女,同我哋一樣都係天日去睇螢火蟲,大家話天日可能重會撞見,佢哋住市中心,喺酒店Book螢火蟲團,比我經沙巴遊BookRM160平RM10,我都有諗嚟到沙巴先Book螢火蟲團,不過始終香港Book咗安心D
重講吓大家食咗咩嘢,佢哋比我哋早一日到,今日食咗幾餐,哈⋯咁嚟沙巴都係主要都係食
講開先知呢度係菲律賓市場,有網友話治安唔好,所以可以唔嚟,估唔到行行吓嚟咗,重食埋嘢添,呢度重有唔同檔口,可
以買飲品,3個港人重買咗燒雞翼,重平過我哋下午食嘅街邊檔,佢哋話呢度出名,重話幾好食,但我哋食完大茄來有幾耐吖,唔食咯
蝦同魷魚燒完好香,雖然唔係游水,但蝦都有鮮味
重有蝦膏添
魚就一D味都冇,3個港人嗰條都係冇味,嚟呢度唔好食魚
隻蝦燒完細咗,不過都係我食過最大㗎喇⋯哈哈
返房前見到有燕子同燕窩,不過個窩應該唔食得
每日返房都有朵花
返到酒店先醒起沙巴遊話到咗要留個酒店房No.比佢,Mail 完之後,時間有問題,負責人打嚟,老公即叫我問吓,不如叫沙巴遊喺市中心接我哋,咁我哋唔使天日去市中心食午餐,之後再搭的士返酒店等,負責人話OK,哈⋯咁慳咗一程的士錢,雖然螢火蟲團2個人貴咗RM20,的士慳RM30,重賺RM10,最好就係慳返D時間嘛,Good


text:
話說同事嗰架砌來砌去都仲未砌完嘅車又有新要求,原來佢車尾嗰枝疑似快拆嘅軸芯係直接擰上車架上面,唔係好似 RB 快拆咁用活動槓桿加絲母夾實.真係唔明點解佢個設計會咁奇怪,絕對係一個有快拆外形但冇功能嘅怪雞.由於尾位冇絲母,尾軸冇嘢突出嚟就冇地方可以夾實固定,咁就用唔到車尾架.為咗解決呢個問題,我就幫佢做一粒冬菇仔,等佢安好個後轆之後就咁插入去枝車軸入面.咁就即時好似多咗粒絲母一樣可以夾上車架到了.
每月彙整:九月 2016
自制工具鋸頭叉
自已砌車嘅除咗係為慳錢之外,其實過程都充滿樂趣.而身邊有啲麻煩朋友,因為砌車而要幫佢做工具,呢個又會係另一個層次嘅樂趣.今次呢個好好玩,話說同事買枝炭頭叉返嚟要鋸,佢就諗住用幾舊水訂個jig返嚟用.見佢個設計係要用批士夾實個jig再將枝叉穿入去夾實嚟鋸.試問一搬平民百姓屋企又點會有個食到力嘅大批土可以夾住嚟鋸呢?於是我又拍心口應承同佢諗下做件工具出嚟.
今次材料方面用咗尼龍,呢隻料唔好太好車,亦因為咁,用佢嚟到jig就係一個唔錯嘅選擇
無聊開箱文 – 飛機版LeTAO雙層蛋榚
今次去日本旅行時收到舊同事喺 whatsapp 吹水 group 傳來嘅資料,話有一間北海道好出名嘅甜品店將會進軍香港,摩拳擦掌咁話一開就要衝去試.估唔到事隔唔夠一日就比我喺成田 T3 fasola 入面嘅雪櫃見到呢盒嘢.以佢呢個外其貎不揚嘅外觀加上 1800Yen 嘅價錢,唔識嘅實在冇乜可能會買.今次真係要多謝呢位舊同事,如果唔係佢我一定會走寶了(可借我分到比佢嘅就只係得葡萄XDD)
買嘅時候店員拎住張紙走埋嚟,奇奇怪怪地用英文問我講要用乜語言,跟住就貼張紙上個盒到.原來佢地係要肯定你知道件餅怕熱,如果離開個雪櫃太耐就唔可放得耐要盡快食,再放番入雪櫃都唔得嘅.大至上係唔可以超過5粒鐘,咁我座飛得慢又成日delay嘅廉航,返到香港都用咗6粒鐘,再加埋座遊勻全機場嘅N車返到屋企都7粒鐘了,死梗啦.雖然有少少擔心但係都決定搏一搏,返到屋企唔理三七廿一照放入冰格,再訓多幾粒鐘就拎佢返公司.


text:
今日都唔需要太早起身, 07:30am morning call, 08:00am食早餐, 09:00am 上車...今晚又會入住另一間酒店
呢張係我地嘅早餐券, 有三間餐廳可以揀. 我地怕Banquet Hall嗰邊太多人, 都係決定去七福食和式早餐
間餐廳都唔細, 但入到去已經好多人
呢個係飲品corner
有款玄米黑酢, 整杯試吓先
我攞嘅和式早餐
呢個紫蕃薯粥, 好清淡, 啱我食
半生熟雞蛋
呢的紫菜用嚟送粥
一杯奶一杯玄米黑酢, 但型爸話唔好兩樣一齊飲, 但我飲完奶, 都飲咗少少黑醋.
型爸大公子二公子完全唔鍾意食呢的和式早餐, 不過唔緊要啦, 食少少咪算囉.
食完早餐, 我地就去海洋博物水族館
水族館入口
有幅地圖顯示各館所在地
去到入口, 導遊去買票, 我地就周圍睇吓
咦! 牆上掛著好多獎牌
原來係的唔同新品種
共有17款咁多
有入場券啦
入到去見到好多小朋友圍著, 原本係有好多海星
原來呢的海星係可以觸摸, 只不過唔可以將海星攞出水面.
呢, 呢幅圖講到好明白
跟著我地入去啦
影咗好多相, 但不能全部post出嚟
呢條比較特別嘅鯨鯊
仲有見到潛水員拖著好大條魔鬼魚一齊游泳, 另外兩條好似排隊咁, 好得意
仲有呢隻好長觸鬚嘅墨魚
跟著去到博物館, 呢個大鯊魚口加埋個小朋友, 真係相影成趣
呢條鯊魚模型, 將鯊魚每一個部位顯示出嚟
參觀完, 我地就趕好海豚館睇海豚表演
每次睇海豚表演, 都覺得好開心, 好精彩
睇完表演, 又渴又攰, 大公子二公子又食雪糕, 我同型爸就飲雪糕梳打
跟著再去海龜館
再去海牛館
睇完哂都仲有時間, 但天氣實在太囇太熱, 我地去有冷氣嘅休息室坐咗一陣, 夠鐘先去集合.
等車時見到個vending machine, 見到有沖繩限定Coca Cola, 想買, 最後都無買.
跟著我地去水果樂園
先上二樓餐廳食午飯,
今日食陶板燒, 陶板石油氣爐上面鋪上錫紙
再喺上面放的油, 將的菜同肉類炒熟.
每個人都有條紙圍裙, 防被油彈
呢, 就係咁啦
唔夠肉亦都可以再加
另外仲有一鍋麵豉湯
再可以出去攞呢的炆豬手, 排骨. 豬手好味, 排骨就麻麻啦
另外仲有咖哩飯
仲有好多咖哩汁呀
豬手食哂, 的排骨仲有少少
仲有大量嘅肉同菜
食完我地就去行水果樂園, 蝴蝶溫室, 雀鳥天堂
呢個係入口
香蕉樹, 同我地香港見嗰的唔一樣
見到有隻大蜘蛛, 影番張close up
火龍果就食得多, 但火龍果樹就真係未見過. 的葉好似仙人掌類植物
原來菠蘿樹係咁嘅
跟著就去蝴蝶溫室, 經過閘門, 有好多蝴蝶標本.
蝴蝶就見唔到, 但見到呢的蛹
後來仲見到呢的金色嘅
的金蛹好得意. 我諗而家應該唔係蝴蝶繁殖嘅季節.
跟著再去雀鳥館, 有的鸚鵡呀, 都無咩特別, 無影相.
行完出嚟就係呢間生果店
咁就坐低食的野嘆吓冷氣
我地叫咗一碗超大芒果蘆薈冰, 好味好正呀! 1000 yen, 即hk$100一碗.
離開水果樂園, 跟著就載咗我地去Main Place shopping, 同大公子二公子買咗的衫, 我又買咗套睡衣同Shiseido Anessa 防囇.
再喺supermarket買咗幾款唔同嘅麵
見到的日本芒果啦, 咁貴, 點買得落手呀! 成港幣hk$600一盒, hk$300一個呀! 留番返香港先食啦.
晚上我地食琉球海鮮火鍋餐呀!
都無留意係邊間餐廳, 入到去已經set 好哂檯, 呢份係四人份
就係呢鍋啦
烏冬得好少咋, 佢地唔肯再加. 知先我地頭先去supermarket買的嚟食啦, 落個鍋一齊食, 真係幾好味
呢的前菜同白飯就無咩興趣啦
仲有個麵豉湯
的鮑魚嚟啦....
我地訂嗰的鮑魚嚟咗啦, 導遊叫我地去影相, 睇佢地灑的鹽, 的鮑魚係咁郁, 跟著人佢地攞入去煮啦.
龍蝦鮑魚刺身船都嚟埋啦
先兩日買嗰支sake仲有半支, 今日攞埋嚟飲埋佢, 要嚟配魚生, 鮑魚, 好正呀!
自己出去攞冰用嚟飲sake
其實出面都有的食物可以攞嚟食, 不過都係麻麻地
的鮑魚煮好送過嚟啦
打開, 的鮑魚切到好薄片, 不過食落都無咩味
我地差唔多食完要走嘅時候, 竟然有個特別節目. 另一間公司嘅旅行團, 安排咗個劏金鎗魚show, 我地的團友, 個個都唔蝕底啦, 留低睇埋先啦
不過最後無睇哂我地就走啦, 我地個導遊响車上面等緊我地呀! 哈哈, 唔通等食埋人地條魚先走咩.
上到車上, 我地嘅導遊話呢係比較細條嘅黃鰭吞拿, 比較細條. 但因為我地睇金鎗魚show cancel 咗, 而家有得睇, 劏黃鰭定藍鰭都無所謂啦.
跟著我地就返酒店啦
呢間叫Miyako嘅酒店
大堂都幾大
不過房間就好細啦
用嘅係Pola沐浴產品
Face/Hand Soap都係.
我地上房後, 再落去酒店嘅shop行吓, 不過酒店樓下都無咩野好買, 但呢間酒店附近並無超市, 無得行啦. 今晚都食得好飽, 大公子二公子話唔使買杯麵做宵夜啦.
明天係last day, 我地今晚要執好哂的行理啦.